**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Ιουνίου 2024, ημέρα Τετάρτη και ώρα 16.05΄, στην Αίθουσα Γερουσίας του Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2021/2118 για την ασφάλιση αστική ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών». (4η συνεδρίαση – β΄ ανάγνωση).

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Γαβρήλος Γεώργιος, Αποστολάκη Ελένη-Μαρία (Μιλένα Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα. Στολτίδης Λεωνίδας, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος, Καζαμίας Αλέξανδρος και Κωνσταντοπούλου Ζωή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας, συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2021/2118 για την ασφάλιση αστική ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».

Είμαστε στη 4η συνεδρίαση, στη β΄ ανάγνωση και στην Επιτροπή παρίσταται ο Υφυπουργός Εθνικής Οικονομίας και Οικονομικών, ο κύριος Χρίστος Δήμας.

Το λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ, κύριε Πρόεδρε.

Έχω προσέλθει σήμερα σε αυτή την 4η συνεδρίαση της Επιτροπής, διότι υπήρξε μια εξέλιξη εχθές και για την οποία θέλω να ζητήσω εξηγήσεις, πρωτίστως, από τον κ. Υπουργό, και βέβαια, θα περιμένω την απάντηση του κυρίου Υφυπουργού, εφόσον είναι ενήμερος, εφόσον εμπλέκετε ή θα περιμένω να προσέλθει ο κ. Υπουργός.

Χτες, στο Μονομελές Πρωτοδικείο Αθηνών, δικαζόταν η προσφυγή, η αίτηση ασφαλιστικών μέτρων των εργαζομένων στη ΛΑΡΚΟ, 781 εργαζομένων, ανδρών και γυναικών, οι οποίοι προσέφυγαν για την προστασία της εργασίας τους εναντίων των μεθοδεύσεων της Κυβέρνησης για το κλείσιμο της ΛΑΡΚΟ.

Στη δίκη αυτή, το ελληνικό δημόσιο - κύριε Υπουργέ, σας παρακαλώ πολύ να με παρακολουθήσετε, γιατί δεν γνωρίζω, αν είστε ενήμερος, αλλά πρέπει να μας ενημερώσει η Κυβέρνηση - μολονότι εξαιρέθηκε από διάδικος, δηλαδή, οι εργαζόμενοι είπαν ότι δεν στρέφονται εναντίον του ελληνικού δημοσίου, αλλά μόνο κατά της εταιρείας ΛΑΡΚΟ, που θα έπρεπε να παραμείνει, βεβαίως, δημόσια. Το ελληνικό δημόσιο διεκδίκησε να παρασταθεί ως διάδικος, κάνοντας προφορική παρέμβαση στη διαδικασία επ’ ακροατηρίω με την εκπρόσωπό του την πληρεξούσιά του και επικαλέστηκε τροπολογία, η οποία έχει κατατεθεί προχθές στις 23.00΄το βράδυ, με πρώτο υπογράφοντα τον κ. Χατζηδάκη, δεύτερο υπογράφοντα τον κ. Γεωργιάδη, τρίτο υπογράφοντα τον κ. Σκυλακάκη. Τροπολογία, λοιπόν, με ημερομηνία 17 Ιουνίου του 2024, η οποία συνιστά και συγκροτεί ευθεία κραυγαλέα, χονδροειδή παρέμβαση στη δίκη, η οποία διεξάγεται στο Πρωτοδικείο Αθηνών για την προστασία της εργασίας των εργαζομένων.

Επίσης και χονδροειδή κατάχρηση εξουσίας και απόπειρα να ματαιωθεί η αξίωση των εργαζομένων που ζήτησαν δικαστική προστασία μέσω της νομοθέτησης. Αυτή η τροπολογία έχει συσχετισθεί με το νομοσχέδιο που συζητιέται το οποίο αφορά εντελώς άλλο αντικείμενο. Αφορά την ασφάλιση οχημάτων και την διαχείριση αδρανών και απενεργοποιημένων οχημάτων και ούτω καθεξής. Ενσωμάτωση Οδηγίας για την ασφάλιση αστικής ευθύνης. Είναι μια εντελώς άσχετη τροπολογία η οποία κατατέθηκε νύχτα κατά τα ειωθότα, 11 το βράδυ παραμονή της δικάσιμου και την έφεραν στο ακροατήριο οι εκπρόσωποι του ελληνικού δημοσίου, λέγοντας, ότι, δεν έχει αντικείμενο η δίκη γιατί υπάρχει τροπολογία για να εισπράξουν την απάντηση του δικαστή των ασφαλιστικών μέτρων, ότι είναι δυνατόν να επικαλείστε τροπολογία μη ψηφισθείσα ενώπιον του δικαστηρίου;

Εγώ, λοιπόν, επειδή παρέστην στη δίκη συμπαραστεκόμενη στους εργαζόμενους και παρακολούθησα όλη τη διαδικασία, είμαι εκείνη η οποία από την πρώτη στιγμή της παρουσίας μου στο Κοινοβούλιο, αντιτάχθηκα σε τέτοιου είδους «ντοπολογίες» τις οποίες κατήγγειλα και έγραψα ακόμη και μαύρη βίβλο για αυτές. Επειδή αυτή η παρέμβαση είναι ακραία και εξόφθαλμη παρέμβαση στη δικαστική εξουσία, απόπειρα ματαίωσης δικαστικής αξίωσης των εργαζομένων και είναι και φοβερή έλλειψη σεβασμού σε 781 ψυχές, σε οικογένειες που εξαρτάται η ζωή τους από τη συνέχιση της εργασίας τους στο εργοστάσιο της ΛΑΡΚΟ και επειδή μετά από τη δίκη στην οποία ο κ. Υφυπουργός - είναι συνάδελφος, είναι δικηγόρος - και γνωρίζει τις διαδικασίες απαγγέλθηκε η διατήρηση της προσωρινής διαταγής με την οποία υποχρεώνεται η εργοδότρια ΛΑΡΚΟ να δέχεται την εργασία όλων αυτών των ανθρώπων.

 Ταυτόχρονα, όμως, το δημόσιο που μπήκε στη δίκη με το έτσι θέλω, παρότι εξαιρέθηκε, συνέχισε διά της πληρεξούσιας στο να λέει, ότι θα ψηφιστεί η τροπολογία και δεν θα έχει αντικείμενο η δίκη. Με την τροπολογία αυτή μένουν χωρίς εργασία όλοι αυτοί οι άνθρωποι. Κλείνει η ΛΑΡΚΟ. Με την τροπολογία αυτή, επιχειρείται η αφαίρεση από την αρμοδιότητα της δικαιοσύνης για την οποία η Κυβέρνηση διατυμπανίζει ότι δήθεν τη σέβεται. Αφαιρείται από την αρμοδιότητά της η κρίση επί αυτού του κομβικού ζητήματος και ο κύριος Χατζηδάκης εχθές, επειδή μετά το δικαστήριο όλοι οι εργαζόμενοι της ΛΑΡΚΟ μετέβησαν στο Υπουργείο Οικονομικών και ζήτησαν συνάντηση με τον κ. Χατζηδάκη, ο οποίος για πάρα πολλές ώρες κρυβόταν και έλεγε ότι δίνει συνέντευξη τύπου, και χρειάστηκε να παρέμβω εγώ και χρειάστηκε να ζητήσω και εγώ προσωπικά να μας απαντήσει ο κύριος Υπουργός, εάν έχει πρόθεση να δει ή όχι τους εργαζόμενους και αν διέταξε ο ίδιος ή όχι την παρουσία ματ στην είσοδο του Υπουργείου ως φοβήτρου έναντι των εργαζομένων που διεκδικούν την εργασία τους και για τους οποίους έχει απαγγελθεί απόφαση δικαστικής προσωρινής δικαστικής προστασίας για την εργασία τους.

Μετά από αυτό έγινε συνάντηση, δέχθηκε δηλαδή, ο κύριος Υπουργός και υπήρχαν και βουλευτές άλλων Κομμάτων και του ΚΚΕ βουλευτές ήταν παρόντες, δέχθηκε ο Υπουργός να δει αντιπροσωπεία των εργαζομένων, δέχθηκε τους εργαζόμενους οι οποίοι ζήτησαν δεσμεύσεις, δεσμεύθηκε, απ` ότι ενημέρωσαν οι εργαζόμενοι, ότι θα κάνει μία διαδικασία καταγραφής της κατάστασης στο εργοστάσιο και από εκεί και πέρα δεν υπάρχει καμία ενημέρωση, για το αν θα αποσυρθεί, όπως ζητούν οι εργαζόμενοι και όπως θα πρέπει, για λόγους Δημοκρατίας, διάκρισης των εξουσιών, ηθικής τάξεως και σεβασμού σε ανθρώπινες υπάρξεις, αν θα αποσυρθεί αυτή η τροπολογία.

Εγώ λοιπόν σήμερα ζητώ πρώτον, να πληροφορηθώ, για ποιο λόγο έγινε αυτή η παρέμβαση- η ωμή παρέμβαση- στην απονομή της Δικαιοσύνης, για ποιο λόγο η Κυβέρνηση, πριν καν μπει σε κανονική διαδικασία νομοθέτησης η Βουλή- ακόμα είμαστε σε διαδικασία ραστώνης κοινοβουλευτικής, το οποίο δεν είναι κακό, μήπως και αρχίσουν και οι συντάκτες του νομοσχεδίου να τα σκέφτονται περισσότερο- για ποιο λόγο επισπεύδεται μια τέτοια τροπολογία, η οποία είναι εργασιοκτόνα και τρομακτικά επιζήμια για τόσους εργαζόμενους και τόσες οικογένειες και υπενθυμίζω ή ενημερώνω για όσους δεν το ξέρουν, ότι οι εργαζόμενοι στη ΛΑΡΚΟ ζουν κιόλας με τις οικογένειές τους στις εγκαταστάσεις αυτού του τεράστιου εργοστασίου, το οποίο με ευθύνη της Κυβέρνησης αυτή τη στιγμή δεν λειτουργεί, όλα αυτά τα χρόνια το φυλάσσουν, το συντηρούν και είναι εκεί, μιλάμε για ένα εργοστάσιο στου οποίου τις εγκαταστάσεις, κύριε Υπουργέ, υπάρχει αυτή τη στιγμή δεξαμενή με 30 τόνους προπανίου και αντιλαμβάνονται όλοι τι θα συμβεί αν ο,τιδήποτε δεν πάει καλά και η μέριμνα της Κυβέρνησης, όπως φαίνεται να είναι, είναι δυστυχώς, το πως θα χάσουν τις δουλειές τους οι άνθρωποι οι οποίοι και αυτή τη στιγμή, φυλάσσουν το εργοστάσιο.

Το αίτημά μου, λοιπόν, σε αυτή τη διαδικασία είναι να ενημερωθούμε επίσημα από την Κυβέρνηση, να μας πει ο κ. Υφυπουργός αν είναι ενήμερος ή αν δεν είναι, να προσέλθει ο κ. Υπουργός, τις γενεσιουργούς αιτίες αυτής της τροπολογίας, να μας πει αν θα την αποσύρει, με δεδομένο ότι είναι κραυγαλέα η παρέμβαση στη Δικαιοσύνη- απαγγέλθηκε ήδη προσωρινή προστασία- και να μας εξηγήσει, για ποιο λόγο επιχείρησε, έτσι «από το παράθυρο», σε ένα άσχετο νομοσχέδιο, να υλοποιήσει μία ευθεία παρέμβαση σε μία αντιδικία των εργαζομένων με την εργοδότρια εταιρεία, στην οποία το Δημόσιο επίσης παρενέβη.

Επειδή ξέρετε, όταν παρεμβαίνει το Δημόσιο σε μια δίκη, αμείβονται οι δικηγόροι- στην υπόθεση του εγκλήματος για το Μάτι, είναι σκανδαλώδες το τι έγινε για να πληρώνονται δικηγόροι να υπερασπίζονται την Περιφέρεια και τη διοίκηση Δούρου για το έγκλημα στο Μάτι- και είναι σκανδαλώδες και όλη η διαδικασία.

Να πει, λοιπόν, το Ελληνικό Δημόσιο διά του Υπουργού Οικονομικών, για ποιο λόγο έδωσε εντολή παρέμβασης στη δίκη αυτή με αυτό το περιεχόμενο, να δεσμευθεί ότι θα αποσύρει την τροπολογία -υπάρχει κινητοποίηση και αύριο που προγραμματίζεται να ψηφιστεί αυτή η τροπολογία- και για ποιο λόγο έγινε έτσι, πάλι με εκπρόθεσμο τρόπο, πάλι σε μία διαδικασία που είναι προφανές ότι η επιδίωξη είναι να μην το πάρει είδηση κανείς ενδιαφερόμενος.

Από πλευράς της στάσης της «Πλεύσης Ελευθερίας» θα ήθελα να είμαι ξεκάθαρη. Αντιτασσόμαστε απόλυτα και θεωρούμε βαρέως αντισυνταγματική και απάδουσα στη δημοκρατική λειτουργία αυτή την παρέμβαση. Ζητάμε την άμεση απόσυρση της τροπολογίας και ζητάμε τον σεβασμό των εργασιακών δικαιωμάτων που είναι κεκτημένα, θεμελιώδη δικαιώματα των εργαζομένων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας παρακαλώ, ολοκληρώσατε, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ναι, κύριε Πρόεδρε. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Υφυπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ,κύριε Πρόεδρε.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδος»):** *(Ομιλεί έκτος μικροφώνου)* Κύριε Υπουργέ, για την τροπολογία θα ήθελε να τοποθετηθεί τουλάχιστον το Κομμουνιστικό Κόμμα Ελλάδος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεν μπορεί να γίνει συζήτηση για την τροπολογία. Θα δώσουμε τον λόγο στους Εισηγητές να εισηγηθούν, να κάνουν τις τοποθετήσεις τους και όποιος θέλει να αναφερθεί για αυτό το θέμα θα αναφερθεί. Να ξεκινήσουμε και μετά στο τέλος να απαντήσει ο κ. Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Κύριε Πρόεδρε, εγώ θα ήθελα επ’ αυτού του θέματος, έχετε αντίρρηση από το Κομμουνιστικό Κόμμα να απαντήσει ο Υπουργός αυτή τη στιγμή;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδος»):** Καμία. Ίσα- ίσα αυτό λέω, αλλά να γίνει συζήτηση. Δηλαδή να πάρουμε κι εμείς το λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ναι, ζητήστε το. Φυσικά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεν μπορεί να γίνει συζήτηση για το συγκεκριμένο θέμα. Πρέπει να δώσουμε τον λόγο να κάνουν τις τοποθετήσεις οι Εισηγητές και οι Ειδικοί Αγορητές, όποιος θέλει να αναφερθεί στην τροπολογία θα αναφερθεί στην τροπολογία και θα απαντήσει στο τέλος ο κ. Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Κύριε Πρόεδρε, ετοιμαζόταν ο κύριος Υφυπουργός να απαντήσει. Θέλησε ο εκπρόσωπος του Κομμουνιστικού Κόμματος, ενδεχομένως, να μιλήσει κι ο ίδιος. Αν θέλει να μιλήσει για το θέμα αυτό ας μιλήσει και να απαντήσει ο Υπουργός. Μην το διαχύσουμε το θέμα και να απαντήσει μετά από δύο ώρες, γιατί είναι σοβαρό και εμείς ζητάμε την απόσυρση της τροπολογίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Θέλετε και εσείς, κύριε Συντυχάκη, να πείτε; Όμως θα θέλει και η κυρία Αχτσιόγλου, και θέλουν να πάρουν τον λόγο και οι υπόλοιποι. Δεν γίνεται όμως αυτό, δεν μπορεί να συνεχιστεί έτσι. Σεβαστείτε, να τοποθετηθούν οι εισηγητές ή θα απαντήσει τώρα ο Υπουργός και θα συνεχίσουμε κανονικά στη διαδικασία ή θα ξεκινήσουμε τη διαδικασία και θα απαντήσει το τέλος.

Απαντήστε, κύριε Υπουργέ, πάνω στο θέμα και μετά θα δώσω τον λόγο στους Εισηγητές και τους Ειδικούς Αγορητές. Στο τέλος, θα κλείσει πάλι ο Υπουργός για να απαντήσει σφαιρικά για όλα τα θέματα που θα τεθούν πάνω στις τοποθετήσεις σας.

Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Η Κυβέρνηση έχει προβεί σε δέσμη παρεμβάσεων για την οριστική διευθέτηση των εκκρεμοτήτων που σχετίζονται με τη ΛΑΡΚΟ, με γνώμονα την ανάγκη να σταματήσει η οικονομική «αιμορραγία» του δημοσίου η οποία αποτιμάται σε εκατοντάδες εκατομμύρια ευρώ που επιβαρύνουν τους φορολογούμενους. Στη δέσμη των παρεμβάσεων αυτών περιλαμβάνονται μέτρα μεταβατικής κάλυψης των εργαζομένων με βάση τα μέτρα που είχαν ληφθεί και σε άλλες επιχειρήσεις, όπως, π.χ., στα Ναυπηγεία Σκαραμαγκά και υπενθυμίζεται ότι η ΛΑΡΚΟ τέθηκε σε καθεστώς ειδικής διαχείρισης αρχές του 2020 ενώ είχε φθάσει προ πολλού σε οικονομικό αδιέξοδο, αφού, τα χρέη στη ΔΕΗ ξεπερνούσαν τα 450 εκατομμύρια ευρώ- μόνο στη ΔΕΗ- και σταμάτησε να λειτουργεί εδώ και αρκετούς μήνες.

 Στο διάστημα αυτό από το 2020 η μισθοδοσία των εργαζομένων καλύπτεται από το δημόσιο με δαπάνη που έχει ξεπεράσει μέχρι στιγμής τα 100 εκατομμύρια ευρώ. Υπενθυμίζεται, επίσης, ότι το Ελληνικό Δημόσιο έχει καταδικαστεί από το Ευρωπαϊκό Δικαστήριο- δικηγόρος είστε, υποθέτω το ξέρετε- για παράνομες κρατικές ενισχύσεις προς την εταιρεία. Άρα ο διαγωνισμός για την πώληση των περιουσιακών στοιχείων της ΛΑΡΚΟ ολοκληρώθηκε το 2023, αλλά έκτοτε εκκρεμεί η προσφυγή ενός από τους συμμετέχοντες στο Συμβούλιο της Επικρατείας.

 Τα μέτρα, κάποια από τα μέτρα στα οποία έχει καταλήξει η Κυβέρνηση είναι προφανώς, ότι ενεργοποιείται ειδικό πρόγραμμα απασχόλησης των εργαζομένων στη ΛΑΡΚΟ σε φορείς υποδοχής μέσω της δημόσιας υπηρεσίας απασχόλησης.

  Ειδικότερα, το πρόγραμμα θα έχει διάρκεια έως δύο έτη για όσους είναι έως 55 ετών και έως 7 έτη, για να μπορέσουν να συνταξιοδοτηθούν, για όσους είναι άνω των 55 ετών με ακαθάριστη μηνιαία αμοιβή τα 1.200 ευρώ μεικτά ή 1.000 ευρώ καθαρά. Οι φορείς αποδοχής περιλαμβάνουν περιφέρειες, δήμους, κέντρα υγείας, τη ΔΥΠΑ, τον e-εφκα σε περιοχές κατά το δυνατόν πλησίον προφανώς των κατοικιών των εργαζομένων.

Στόχος του Προγράμματος για τους εργαζομένους άνω των 55 ετών, είναι η συμπλήρωση των αναγκαίων προϋποθέσεων για τη συνταξιοδότηση. Αντίστοιχα, στόχος του προγράμματος για τους εργαζόμενους κάτω των 55 ετών, είναι η μεταβατική τους κάλυψη μέχρι να βρουν απασχόληση μέσω του νέου επενδυτή της ΛΑΡΚΟ ή κάποιου άλλου.

Όσον αφορά την τροπολογία στην οποία αναφερθήκατε, θα έρθει να την υποστηρίξει ο Υφυπουργός Οικονομικών κύριος Πετραλιάς, που είχε ασχοληθεί με το ζήτημα.

Δεν μπορώ όμως να αφήσω ασχολίαστο το γεγονός ότι εσείς είπατε για τροπολογία που ήρθε νύχτα. Ευτυχώς είμαι Βουλευτής πολλά χρόνια, κυρία Πρόεδρε, και θυμάμαι και πως ήταν και τις πρώτες μέρες του 2015, όπου κάναμε μεταμεσονύχτιες συνεδριάσεις στο Κοινοβούλιο. Κάτι το οποίο οπωσδήποτε δεν μπορεί να το ξεχάσει νομίζω κανένας εδώ πέρα στην αίθουσα. Άρα και από εσάς νομίζω ότι θα απαιτούσα περισσότερο σεβασμό όσον αφορά τις κοινοβουλευτικές διαδικασίες.

**ΖΩΗ ΚΩΝΣΤΑΝΤΟΠΟΥΛΟΥ (ΠΡΟΕΔΡΟΣ ΤΗΣ Κ.Ο. «ΠΛΕΥΣΗ ΕΛΕΥΘΕΡΙΑΣ»)**: Κύριε Υφυπουργέ, πρώτον μην συγχέετε πράγματα ανόμοια. Επί των ημερών μου λειτούργησε η Βουλή κατά τον Κανονισμό. Οι μεταμεσονύχτιες συνεδριάσεις, στις οποίες αναφέρεστε, ήταν οι συνεδριάσεις για τις οποίες επέμενε η δική σας Κοινοβουλευτική Ομάδα και η Κυβέρνηση τότε φέρνοντας το τρίτο Μνημόνιο. Εγώ είχα αντιταχθεί σε αυτές τις συνεδριάσεις. Άρα, να τα θυμάστε λίγο καλύτερα και να θυμηθείτε επίσης ότι δεν προέδρευσα στις συνεδριάσεις με τις οποίες ψηφίσατε όλοι μαζί το τρίτο Μνημόνιο. Φυσικά ελπίζω να μην τις ξεχάσετε αυτές τις συνεδριάσεις. Εγώ σίγουρα δεν τις ξεχνάω γι’ αυτό και δεν τις παραποιώ.

 Τώρα όμως έρχομαι στα ουσιαστικά. Ρώτησα ξεκάθαρα για ποιο λόγο κάνετε παρέμβαση στη δικαστική λειτουργία και σε μία εκκρεμή δίκη. Είναι μια τροπολογία με την οποία επιχειρήθηκε παρέμβαση το βράδυ της Δευτέρας σε δίκη που ήταν προγραμματισμένη για την Τρίτη και ήρθε ο εκπρόσωπος του δημοσίου να φέρει ως αντίκρουση προς τους εργαζόμενους την τροπολογία.

Δεύτερον, η ΛΑΡΚΟ και σήμερα έχει έσοδα υψηλότατα από δικαιώματα που εισπράττει, αν δεν κάνω λάθος 18 εκατομμύρια κατ’ έτος. Μολονότι είναι κλειστή επί τόσα χρόνια με δική σας ευθύνη και δική σας απόφαση και την απαξιώσατε όλα αυτά τα χρόνια από το 2013 που δρομολογήθηκε η ιδιωτικοποίηση της μέσω της εισαγωγής της στο ΤΑΥΠΕΔ, ακόμα και σήμερα η ΛΑΡΚΟ επειδή έχει και τεράστια περιουσία και πάρα πολύ σοβαρά δικαιώματα, εισπράττει χρήματα, ενώ δεν λειτουργεί το εργοστάσιο. Είναι λοιπόν εντελώς ψευδής η εικόνα, την οποία περιγράψαμε μιας επιχείρησης, η οποία είναι ζημιογόνος. Και αυτό επίσης το γνωρίζετε.

Τρίτον και κυριότερον, οι άνθρωποι αυτοί οι οποίοι ζητούν να προστατευθεί η εργασία τους, είναι ψυχές, είναι άνθρωποι, οι οποίοι ζουν στην περιοχή. Πολλοί από αυτούς ζουν μέσα στο εργοστάσιο σε ειδικά οικήματα που βρίσκονται στην περιοχή και ελπίζω να μην έχουμε και άλλη απαξίωση ακόμα και αυτών των περιουσιακών στοιχείων. Έχουμε παρακολουθήσει πως εκποιήθηκαν σε διάφορα συμφέροντα αντί 11 ευρώ ή 70 ευρώ στρέμματα ολόκληρα σε πολύτιμες εκτάσεις. Οι άνθρωποι λοιπόν αυτοί εργάζονται σε επικίνδυνες εργασίες, έχουν υψηλή εξειδίκευση σε συγκεκριμένες λειτουργίες, χειρίζονται μηχανήματα και πολύ ευαίσθητα λειτουργικά συστήματα και αυτό το οποίο περιγράψατε, ότι δηλαδή τους προτείνετε να απορροφηθούν όπου γης σε άλλο νομό, σε άλλη περιφέρεια, μακριά από το σπίτι τους παίρνοντας 1.000 ευρώ, είναι ουσιαστικά η εξώθηση τους στην ανεργία. Και είναι μία έμμεση και καλυμμένη διαδικασία παραβίασης του δικαιώματος στην εργασία.

Σε κάθε περίπτωση, τα ουσιώδη ζητήματα αυτά, στα οποία θελήσατε να αναφερθείτε και φαίνεται ότι θέλησε και η Κυβέρνηση να σάς έχει προμηθεύσει με κάποια στοιχεία, για να απαντήσετε -αν και μη αρμόδιος, όπως μας είπατε. Μάς δηλώσατε ότι ο αρμόδιος που τα χειρίζεται είναι ο κ. Πετραλιάς, πρόσωπο –που όπως καταλάβαμε- μεγάλης εμπιστοσύνης του κυρίου Μητσοτάκη, στον οποίο κάθε φορά αναφέρεται για να επιβεβαιώνει τα οικονομικά στοιχεία.

Αυτή τη στιγμή, λοιπόν, αυτά, τα οποία ισχυρίζεστε, είναι αντικείμενο δικαστικής κρίσης. Για αυτήν τη δικαστική κρίση έχει επιληφθεί δικαστήριο, στο οποίο έγινε επί ακροατηρίου διαδικασία χτες. Είστε υπεύθυνοι και υπόλογοι για το γεγονός ότι έχει διοριστεί εκκαθαριστής της επιχείρησης, ο συνεργάτης του οποίου, χθες, δήλωσε ότι έχει πάει στην επιχείρηση 1 ή 2 φορές, επί 4 χρόνια. Δεν ήξερε καν να την περιγράψει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρία Πρόεδρε, παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ναι, κύριε Πρόεδρε, δεν θα μακρηγορήσω, αλλά δεν μπορεί να ακούγονται αυτά τα πράγματα και να δημιουργούνται εντυπώσεις.

Υπάρχει, λοιπόν, δικαστήριο που έχει επιληφθεί. Και υπάρχουν 781 οικογένειες, 781 εργαζόμενοι και εργαζόμενες. Για ποιο λόγο αντιπαρατάσσετε, αυτήν τη στιγμή, καταχρώμενοι την εξουσία σας, στους εργαζόμενους διαδίκους, οι οποίοι έχουν απευθυνθεί στο δικαστήριο, τη μηχανή της νομοθέτησης; Και καταχράσθε την πλειοψηφία που διαθέτετε -και η οποία, εκλογικά, κατέρρευσε στις Ευρωεκλογές- την καταχράσθε για να νομοθετείτε ένα πλεονέκτημα σε μια δίκη. Αυτή την απάντηση περίμενα. Δεν μου τη δώσατε. Δώσατε ψευδεπίγραφα επιχειρήματα. Θα περιμένω και τον αρμόδιο Υπουργό.

Εμείς ζητάμε την απόσυρση της Τροπολογίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστώ.

Τον λόγο έχει ο κ. Υφυπουργός. Ορίστε, κύριε Υπουργέ, για ένα λεπτό. Στο τέλος της διαδικασίας θα έχετε όλο το χρόνο για να τοποθετηθείτε.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Απλώς να υπενθυμίσουμε ότι, από το 2020 και μετά, το ελληνικό δημόσιο είναι που καλύπτει τους μισθούς των εργαζομένων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Όπως και του εκκαθαριστή.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Άρα, αν μιλούσαμε για κέρδη ή για έσοδα στη ΛΑΡΚΟ, δε νομίζω ότι θα είχαμε φτάσει σε αυτή την κατάσταση.

Επειδή, όμως, το ζήτημα των εργαζομένων είναι τόσο σημαντικό, γι’ αυτόν τον λόγο η Κυβέρνηση έχει πάρει τα συγκεκριμένα μέτρα.

Βέβαια, κυρία Κωνσταντοπούλου, από εσάς που πολιτεύεστε και έχετε κάνει καριέρα με το «θα καταργήσουμε, θα σκίσουμε τα μνημόνια» και όπως είπατε δεν προεδρεύσατε καν στην Επιτροπή και που πιστεύετε στα «λεφτόδεντρα», για να είμαι απόλυτα ειλικρινής δεν περίμενα κάτι διαφορετικό.

Εμείς, όμως, ακριβώς επειδή σεβόμαστε και τους εργαζόμενους, αλλά σεβόμαστε και το δημόσιο χρήμα, πρέπει να πράξουμε υπεύθυνα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Αυτό θα το υποστηρίξετε όταν μάς πείτε πού έχουν πάει τα δισεκατομμύρια του Ταμείου Ανάκαμψης, για το οποίο ελέγχεστε, και τα δισεκατομμύρια και τα εκατομμύρια για τη Σύμβαση 717, για τα οποία προστατεύετε τον κύριο Καραμανλή και τον κύριο Μητσοτάκη, αρνούμενοι τη σύσταση Προανακριτικής Επιτροπής.

Όλα τα άλλα είναι παιχνίδια εντυπώσεων.

Και επειδή τη δική μου πορεία εγώ την έχω υποστηρίξει έμπρακτα, δεν σας επιτρέπω ούτε να παραποιείτε την πραγματικότητα, ούτε να προσπαθείτε να δημιουργήσετε εντυπώσεις. Δεν έχετε ούτε ένα πράγμα, στο οποίο να μπορείτε να με διαψεύσετε, ούτε έχω αυτοδιαψευστεί.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας παρακαλώ, κυρία Πρόεδρε. Αυτό δεν μπορεί να συνεχιστεί. Σέβομαι τους συναδέλφους και πρέπει να τους δώσω τον λόγο, για να αρχίσει η διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Όταν γίνονται προσωπικές επιθέσεις, εγώ θα απαντώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Υπουργέ, ένα λεπτό και κλείνουμε, για να μπούμε στη διαδικασία. Ορίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Για «λεφτόδεντρα» εγώ δεν μίλησα ποτέ. Αντιθέτως, κάναμε λογιστικό έλεγχο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας παρακαλώ, κυρία Πρόεδρε, πρέπει να σεβόμαστε τους συναδέλφους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Σωστά. Και την υπόσταση του καθενός και την αλήθεια.

Έγινε λογιστικός έλεγχος του χρέους και απέδειξε τι κατάχρηση έχουν κάνει οι κυβερνήσεις σας στα δημόσια οικονομικά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας παρακαλώ, ένα λεπτό για τον κύριο Υφυπουργό.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Εγώ, πάντως, αυτό που θέλω να πω είναι ότι είμαι πολύ περήφανος που υπηρετώ έναν Πρωθυπουργό, ο οποίος διεκδίκησε και έφερε χρήματα στη χώρα, μέσω του Ταμείου Ανάκαμψης.

Αντιθέτως, κάποιοι άλλοι υπηρέτησαν έναν πρωθυπουργό που έκανε 17 ώρες διαπραγμάτευση και μάς οδήγησε στο τρίτο μνημόνιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Τον συγκεκριμένο πρωθυπουργό, εγώ τον κατήγγειλα. Φαίνεται ότι στα «λεφτόδεντρα» Μητσοτάκη πιστεύετε εσείς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστώ και τους δύο.

Σας παρακαλώ, τώρα, να περάσουμε στους Εισηγητές και τους Ειδικούς Αγορητές.

Τον λόγο ζήτησε ο κ. Κουκουλόπουλος, διότι έχει κάποιες υποχρεώσεις αμέσως μετά. Κύριε Παπαδόπουλε και κύριε Γαβρήλο, να δώσουμε τον λόγο και μετά θα ξεκινήσουμε κανονικά τη διαδικασία.

Ορίστε, κύριε Κουκουλόπουλε.

 **ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ κύριε Πρόεδρε. Ευχαριστώ και τους κυρίους Εισηγητές που μου παραχώρησαν τη σειρά τους λόγο μιας σοβαρής πολιτικής υποχρέωσης που έχω. Θα παρακολουθώ με τους συνεργάτες μου όλη τη συνεδρίαση, γιατί θα θέσω και ερωτήματα στον Υπουργό.

Ξεκινάω με την τροπολογία στην οποία δεν έχουν τοποθετηθεί μέχρι τώρα. Δεν θα σχολιάσω τον προηγούμενο διάλογο. Θα πω, ότι ένα μεγάλο μέρος αυτών που είπε η Πρόεδρος της Πλεύσης Ελευθερίας, ουσιαστικά σε αυτά που θα πω, προστίθεται με το «πόσο μάλλον». Θα γίνω κατανοητός πολύ εύκολα και γρήγορα. Έχουμε τοποθετηθεί ήδη δημόσια ότι είμαστε αντίθετοι σε αυτή την τροπολογία, το θέτω και στην Επιτροπή ως αρμόδιος Εισηγητής από την πλευρά του κόμματός μου, γιατί αυτό είναι φυσική συνέχεια και συνέπεια μιας θέσης που έχουμε διαχρονικά και τη ΛΑΡΚΟ. Είμαστε κάθετα αντίθετοι στην τροπολογία και στον χρόνο που έχει επιλεγεί. Πόσο μάλλον που υπάρχουν όλα τα θεσμικά ζητήματα τα οποία τέθηκαν. Αυτό είναι το «πόσο μάλλον» που είπα νωρίτερα. Αλλά εγώ να το αντιστρέψω λίγο κύριε Πρόεδρε απευθυνόμενος τώρα στον Υπουργό.

Κύριε Υπουργέ, είπατε είστε υπερήφανος για την Κυβέρνηση. Εγώ να σας πω, ότι τα έφερε έτσι η ζωή να συσχετίζομαι με τη ΛΑΡΚΟ από τότε που ξεκίνησα τον εργασιακό μου βίο, τελειώνοντας το Πολυτεχνείο και το στρατιωτικό μου. Δούλευα σε ένα εργοστάσιο που προμήθευε ξηρό λιγνίτη για την αναγωγή του σιδηρονικελίου κτλ.. Έχω επισκεφθεί πολλές φορές το εργοστάσιο και το ξέρω πολύ καλά. Να το πάρω λοιπόν εντελώς αντίστροφα. Να εξαντλήσω κάθε όριο καλοπιστίας. Λέει η Κυβέρνηση απ’ τη μεριά της και εγώ ξέρω γιατί. Έχουμε μεν λίγους εργαζόμενους από τον κ. Παπαδόπουλο στην περιφέρειά μας, έχουμε όμως δραστηριότητα και στην Καστοριά που έχει μεταλλεύματα νικελίου και στα Σέρβια που μέχρι πρόσφατα τροφοδοτούσαμε με λιγνίτη τη ΛΑΡΚΟ. Έχουμε δηλαδή δραστηριότητες σε όλη τη δυτική Μακεδονία.

Κοιτάξετε τι παράδοξο συμβαίνει σήμερα με τη ΛΑΡΚΟ αφήνοντας όλα τα υπόλοιπα στην άκρη. Η Κυβέρνηση προχώρησε σε ένα διαγωνισμό. Έχει την πλειοψηφία, είχε τη δυνατότητα θεσμικά να το κάνει. Αναδείχθηκε υποτίθεται κάποιος ανάδοχος αγαπητέ μου Πρόεδρε. Στην προηγούμενη περίοδο της Βουλής συνέβησαν αυτά. Τώρα, τι ακριβώς σκοπιμότητα υπήρχε; Λέει η Κυβέρνηση από τη μεριά της, ότι θα παραμείνουν οι εργαζόμενοι εκεί στον οικισμό, λαμβάνετε όλες τις μέριμνες – φαντάζομαι και υπογραφή του κ. Γεωργιάδη - για την ιατροφαρμακευτική περίθαλψη και για όλα τα υπόλοιπα. Θα γίνουν προγράμματα επταετούς διάρκειας ΔΥΠΑ για όσους είναι άνω των 55 κλπ.. Όχι, δεν υποκαθιστώ την Κυβέρνηση. Τα γνωρίζουμε όλα αυτά γιατί όλοι ασχολούμαστε με τη ΛΑΡΚΟ. Υπάρχει ένα παράλογο. Για ποιο λόγο θέλουμε να καθαρίσουμε από εργαζόμενους εντελώς, όταν μάλιστα η Κυβέρνηση στις συζητήσεις και συναντήσεις που έχουμε κάνει με φορείς, συμμετείχαμε και εμείς σε αρκετές από αυτές τις συναντήσεις, εκφράζει την συγκρατημένη αισιοδοξία ότι ενδεχομένως θα ξεκινήσει σε δύο χρόνια από σήμερα το εργοστάσιο, εξού και λέει στους κάτω των 55 «Το πρόγραμμα δυο ετών από τη ΔΥΠΑ που σας κάνω, φτάνει». Δηλαδή, πόσα χρόνια ακριβώς και γιατί πρέπει να είναι τόσο ελεύθερη η κάθε βάρους ακόμα και των εργαζομένων, ακόμη και η κρίση που είναι ειδικοτήτων δηλαδή δεν στέκει με καμία λογική. Αυτό δεν είναι η θέση του κόμματος. Επειδή ξέρω τη ΛΑΡΚΟ καλά και είναι κοντά στο πεδίο των σπουδών μου αν θέλετε όλο το αντικείμενό της. Έχω πάει στο εργοστάσιο πάρα πολλές φορές παλαιότερα και πρόσφατα. Δεν στέκει σε καμία λογική όλο αυτό που γίνεται. Όλο αυτό το άγχος να μην έχει κανέναν μπροστά του εργαζόμενο ο εργοδότης. Πραγματικά βάζει σε υποψίες. Και μιλάω εκ μέρους ενός κόμματος που εικασίες και υποψίες δεν θέλει να διατυπώνει γιατί από τέτοιου τύπου λογικές βρεθήκαμε άδικα πολλές φορές στο στόχαστρο τα προηγούμενα χρόνια.

Είμαστε λοιπόν αντίθετοι κύριε Πρόεδρε στην τροπολογία. Μένω σε κάποια ερωτήματα στα οποία θερμή παράκληση κύριε Πρόεδρε, θέλουμε να απαντηθούν σήμερα γιατί πρέπει να τα έχουμε στη διάθεσή μας για αντίστοιχη τοποθέτηση αύριο στην Ολομέλεια. Τα έχω βάλει και στη πρώτη και στη δεύτερη συνεδρίαση και τα επαναλαμβάνω σήμερα. Μένω μόνο στα ερωτήματα.

Ερώτημα πρώτο, το οποίο είναι βασικό, το έχουν βάλει και άλλα κόμματα της αντιπολίτευσης. Δεν νομίζω ότι είναι κακό να μας πείτε πού υπολογίζετε, περίπου, να κινηθεί η αύξηση στα ασφάλιστρα από τη νέα δομή του επικουρικού υιοθετούμε ενσωματώνοντας μία Ευρωπαϊκή Οδηγία. Νομίζω ότι πρέπει να έχουμε την ηρεμία και την ψυχραιμία να το προσεγγίσουμε και να ενημερώσουμε την εθνική αντιπροσωπεία. Δεν είναι κακό.

Δεύτερο ερώτημα. Ρωτήσαμε και ξαναρωτάμε, έχει το Γενικό Λογιστήριο την παρατήρηση για το άρθρο 16 στην καταργούμενη διάταξη, μιλάει για απώλειες εσόδων. Γιατί υπάρχουν απώλειες κι επειδή δεν τις προσδιορίζει εάν η Κυβέρνηση έχει κάποια εκτίμηση. Εάν δεν έχει εκτίμηση το Γενικό Λογιστήριο πώς θα έχει η Κυβέρνηση. Εντάξει, εάν υπάρχει, θα θέλαμε να έχουμε το πώς και γιατί υπάρχουν οι απώλειες εσόδων.

Το άλλο ερώτημα μας είναι αυτό για το οποίο έγινε αρκετή συζήτηση και στην ακρόαση φορέων και στη δεύτερη συνεδρίαση, η απάλειψη των ΚΤΕΟ από τους ηλεκτρονικούς διασταυρωτικούς ελέγχους. Υπήρχε στο σώμα και απαλείφθηκε. Για ποιο λόγο απαλείφθηκε. Παράλληλα προτείνουμε, προφανώς, να συμπεριληφθούν εννοείται. Η ερώτηση δεν είναι ρητορική, ούτε φιλοσοφική.

Το ίδιο ισχύει και στην μεταβίβαση ακινήτων με δύο ερωτήματα. Το ένα ερώτημά μας είναι ότι θέλουμε να γνωρίζουμε τα ποσά και τον αριθμό αυτών που τακτοποίησαν τις λεγόμενες καταπατήσεις του δημοσίου που εκκρεμούσαν δεκαετίες ολόκληρες με τους προηγούμενους όρους γιατί γίνονται πολύ πιο ικανοποιητικοί τώρα αυτοί οι όροι κι εάν υπάρχει κάποια σκέψη, ώστε να μην αισθάνονται εξαπατημένοι αυτοί οι πολίτες, επειδή μπήκαν σε μια ρύθμιση που είχε άλλο χαρακτήρα και γίνεται λίγους μήνες μετά μία ευνοϊκότερη και την έχασαν. Κάπως πρέπει να αντιμετωπιστεί αυτό.

Το επόμενο αφορά τη συμπερίληψη των αγροτικών ακινήτων που απαλείφθηκαν, αναιτίως για εμάς, από τη διαβούλευση μέχρι την κατάθεση.

Η τελευταία ερώτηση – πρόταση αφορά το άρθρο 64, όπου δηλώνουμε την ικανοποίησή μας και τη συμφωνία μας με τη διάταξη, ωστόσο μετά την ακρόαση που είχαμε με την Πανελλήνια Ομοσπονδία Ενώσεων Συντακτών, αλλά και από τα υπομνήματα που πήραμε κυρίως από εργαζομένους της ΔΕΥΑ, το είχα τονίσει και προχθές, νομίζω ότι πρέπει να γίνουν νομοτεχνικές βελτιώσεις όπου να αντιμετωπίζουμε και το θέμα της προσωπικής διαφοράς, αλλά και των τυχόν παρακρατηθέντων από κάποιες κατηγορίες σε κάποιους φορές. Η ουσία της διάταξης λέει ότι πρέπει να επιστραφούν, αλλά πρέπει να το πει το γράμμα της.

Ευχαριστώ, κύριε Πρόεδρε. Ζητάω συγνώμη που δεν θα ακούσω τους άλλους συναδέλφους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς.

Τον λόγο έχει ο Εισηγητής της Πλειοψηφίας, κ. Μιχάλης Παπαδόπουλος.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Εισηγητής της Πλειοψηφίας)**: Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι ήταν σημαντική η ακρόαση των φορέων και καταγράφηκαν θέματα τα οποία ήταν και χρήσιμα και απαραίτητα. Δεν θα μιλήσω σήμερα αλλά αύριο για την τροπολογία της ΛΑΡΚΟ. Όπως είπε και πριν ο συνάδελφος Πάρις Κουκουλόπουλος, η ΛΑΡΚΟ είναι ενσωματωμένη στην περιοχή της Δυτικής Μακεδονίας και τα προβλήματα τα οποία έχουν δημιουργηθεί τα τελευταία χρόνια είναι πάρα πολλά και έντονα. Παρ’ όλα αυτά, ολοκληρώνοντας τη δεύτερη ανάγνωση στην ενσωμάτωση της Οδηγίας 2021/2018 πρέπει να πούμε ότι με τις διατάξεις που εισηγείται το Υπουργείο Εθνικής Οικονομίας και Οικονομικών στο προς ψήφιση σχέδιο νόμου, πέραν της ενσωμάτωσης των Κανόνων της Ευρωπαϊκής Επιτροπής, το σημαντικό είναι ότι βελτιώνει το πλαίσιο της αποζημίωσης από τροχαία ατυχήματα πρώτον, προβλέπεται η εκκαθάριση των μητρώων οχημάτων, κάτι πάρα πολύ σημαντικό και πολύ χρήσιμο και καθιερώνεται ένας ελεγκτικός μηχανισμός για την ασφάλιση και τον τεχνικό έλεγχο ΚΤΕΟ και την καταβολή τελών κυκλοφορίας. Καθιερώνονται, τρίτον, ελαστικότερα πρόστιμα για την καθυστερημένη καταβολή τελών κυκλοφορίας.

Όλα τα παραπάνω θέματα μας απασχόλησαν ιδιαίτερα τον τελευταίο καιρό στην προηγούμενη θητεία της Κυβέρνησης γιατί ήταν θέματα κυρίως οδικής ασφάλειας, δεν ήταν μόνο θέματα του Υπουργείου Οικονομικών. Ξεκίνησε από θέματα που αφορούσαν την οδική ασφάλεια και μετά ήταν θέματα του Υπουργείου Οικονομικών. Ο Πρωθυπουργός Κυριάκος Μητσοτάκης αλλά και εμείς θεωρούμε ότι ήταν πρώτη προτεραιότητα για την οδική ασφάλεια, ήταν μία εθνική προτεραιότητα.

Ειδικότερα διευρύνεται ο ρόλος του επικουρικού κεφαλαίου ώστε να αποζημιώνει σε περιπτώσεις τις οποίες ένα αυτοκίνητο που προκάλεσε ατύχημα είναι ασφαλισμένο σε κάποια ασφαλιστική εταιρεία η οποία ή μπορεί να έχει πτωχεύσει ή τίθεται σε ειδική εκκαθάριση. Διευκολύνεται αυτό με την υποβολή αίτησης για ασφάλιση αυτού και αυτή μπορεί πλέον να γίνει ηλεκτρονικά.

Δεύτερον, ως προς την εκκαθάριση των μητρώων, διαπιστώνεται ποια οχήματα είναι αδρανή, με βάση τις ηλεκτρονικές διασταυρώσεις από τις οποίες προκύπτει ποια οχήματα δεν έχουν ασφαλιστεί ή δεν έχουν ελεγχθεί από τα ΚΤΕΟ ή δεν έχουν καταβάλει τέλη κυκλοφορίας τα τελευταία επτά χρόνια. Έτσι περιγράφεται μια διαδικασία με την οποία τίθεται πρώτα σε προσωρινή και μετά σε οριστική κατάσταση αδράνειας το όχημα, καθώς και το πρόστιμο σε περίπτωση που είναι αδρανές το αυτοκίνητο να συνεχίζει να υπάρχει και να κυκλοφορεί.

Τρίτον, ως προς τον εντοπισμό των ανασφάλιστων οχημάτων, για οχήματα που δεν έχουν ελεγχθεί από χρέη ή δεν έχουν καταβάλει τέλη κυκλοφορίας, καθιερώνεται μία διαδικασία για να διαπιστωθεί ποια αυτοκίνητα δεν έχουν ασφαλιστεί ή δεν έχουν ελεγχθεί ή δεν έχουν τα καταβάλει τέλη κυκλοφορίας. Προβλέπονται, λοιπόν, κυρώσεις και η προθεσμία συμμόρφωσης όπως και οι κυρώσεις σε περίπτωση που ένα όχημα που έχει τεθεί σε ακινησία βρίσκεται σε κυκλοφορία.

Τέταρτον, πρόστιμα για εκπρόθεσμη καταβολή τελών κυκλοφορίας. Το πρόστιμο καθιερώνεται για την καθυστερημένη καταβολή τελών κυκλοφορίας από 100% επί των τελών, μειώνεται σε 25% αν δεν καταβληθούν μέσα σε ένα μήνα ή καθυστέρηση μετά 50% αν καταβληθούν σε δύο μήνες, σε μια σημαντική καθυστέρηση.

Το προς ψήφιση σχέδιο νόμου ακολουθούν διατάξεις για την προσαρμογή της νομοθεσίας για τα χρηματοπιστωτικά μέσα στην ορολογία του blockchain εξαιτίας μιας ταχείας ανάπτυξης της τεχνολογίας που τη ζούμε όλοι μας. Η τεχνολογία του κατανεμημένου καθολικού είναι ένα νέο κεφάλαιο το οποίο σε μεγάλο βαθμό είναι αρρύθμιστο, δεδομένου μάλιστα και του μεγάλου βαθμού οικονομικής δραστηριότητας που αναπτύσσεται γύρω από την τεχνολογία αυτή. Έτσι δημιουργούνται ζητήματα που άπτονται της προστασίας των επενδυτών, της ακεραιότητας της αγοράς και της προσωπικής σταθερότητας για τα οποία πρέπει να υπάρξει ένα κατάλληλο νομοθετικό πλαίσιο.

Για τον λόγο αυτό και σε συμμόρφωση με τον ενωσιακό δίκαιο αναγνωρίζονται οι άυλοι τίτλοι και οι πράξεις επ΄αυτών που γίνονται με χρήση της τεχνολογίας κατανεμημένου καθολικού όπως η τεχνολογία του blockchain.

Στην τεχνολογία βασίστηκαν τα κρυπτονομίσματα, τα bitcoin. Η τεχνολογία προωθεί ένα νέο τρόπο δημιουργίας και διατήρησης πληροφοριών καθώς και ένα νέο μηχανισμό συναίνεσης για την ολοκλήρωση μιας συναλλαγής.

Κυρίες και κύριοι συνάδελφοι ορίζεται ως εποπτική αρχή για την εφαρμογή του σχετικού Κανονισμού του 2022/858 η Επιτροπή Κεφαλαιαγοράς και προβλέπεται ότι οι μετοχές μπορούν να καταγράφονται και να μεταβιβάζονται με χρήση της τεχνολογίας κατανεμημένου καθολικού. Αντίστοιχες διατάξεις εισάγονται και για τα ομόλογα και τους οργανισμούς συλλογικών επενδύσεων.

 Τρίτον, ακολουθούν οι διατάξεις για την αξιοποίηση της δημόσιας περιουσίας με ταυτόχρονη διευθέτηση της κατάστασης των διακατεχομένων ακινήτων του δημοσίου. Εισάγονται, λοιπόν, νομοθετικές παρεμβάσεις προκειμένου να απλοποιηθεί το πλαίσιο σχετικά με τη χρήση ακινήτων του δημοσίου από καλόπιστους ιδιώτες. Αποσαφηνίζονται οι προϋποθέσεις για την αγορά διακατεχομένων ακινήτων του δημοσίου. Επιταχύνεται και απλουστεύεται η σχετική διαδικασία. Πλέον μπορούν να εξαγοράζονται και ακίνητα που δεν έχουν κτίσμα αλλά τίθεται ως προϋπόθεση να έχουν δηλωθεί στο Ε9 τα τελευταία πέντε έτη, ενώ δεν απαγορεύεται η εξαγορά για όσους έχουν μισθώσει το ακίνητο για χρονικό διάστημα μέχρι τρία έτη πριν την υποβολή της αίτησης. Προβλέπεται, επίσης, ότι το δημόσιο δεν ασκεί διεκδικητικές αγωγές σε ακίνητα που βρίσκονται εντός σχεδίου πόλης όταν οι ιδιώτες έχουν ήδη αναγραφεί ως κύριοι και το δημόσιο δεν έχει τίτλο στον οποίο να βασίζει το δικαίωμά του και η πρόβλεψη αυτή επεκτείνεται και για ακίνητα που δεν είχαν χαρακτηριστεί δασικά στο παρελθόν.

Και τέλος, ακόμα οι ρυθμίσεις για την κάλυψη των αναγκών σε προσωπικό της Ανεξάρτητης Αρχής Δημοσίων Εσόδων. Κυρίες και κύριοι συνάδελφοι, εύκολα μπορεί να γίνει αντιληπτό ότι αυτά που αναφέρθηκαν ότι με το προς ψήφιση σχέδιο νόμου η Ελλάδα ενσωματώνει μεν κανόνες οι οποίοι είναι χρήσιμοι, αλλά βαδίζει σταθερά πιο κοντά στην Ευρώπη. Γι’ αυτό το λόγο σας καλώ να ψηφίσετε και εσείς αυτό το νομοσχέδιο. Ευχαριστώ πολύ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε συνάδελφε και συνεχίζουμε με την τοποθέτηση του Εισηγητή της Μειοψηφίας του κυρίου Γεωργίου Γαβρήλου.

**ΓΕΩΡΓΙΟΣ ΓΑΒΡΗΛΟΣ(Εισηγητής της Μειοψηφίας):** Ευχαριστώ κύριε Πρόεδρε. Θα ήθελα και εγώ με τη σειρά μου να αναφερθώ στην απαράδεκτη στάση και πρωτοβουλία της Κυβέρνησης με την τροπολογία που φέρνει για την ΛΑΡΚΟ. Είναι ανάγκη να αποσυρθεί αυτή η τροπολογία, να στηριχθεί η ΛΑΡΚΟ, γιατί είναι προς το δημόσιο συμφέρον η λειτουργία της επιχείρησης και η διατήρηση των θέσεων εργασίας, με την τεχνογνωσία που έχει το προσωπικό τόσα χρόνια σε αυτή την μεγάλη εγχώρια επιχείρηση.

Είναι η δεύτερη φορά που, μέσα σε λίγους μήνες, η Κυβέρνηση επιχειρεί να επηρεάσει ή να δημιουργήσει τετελεσμένα ενώπιον της δικαιοσύνης, με αστικές υποθέσεις που αφορούν και στο ελληνικό δημόσιο, αλλά και σε συμφέροντα μεγάλων και ισχυρών παραγόντων της χώρας. Η πρώτη ήταν με τα λιπάσματα Καβάλας, που έφερε παραμονή της συζήτησης της αναιρέσεως στον Άρειο Πάγο τροπολογία και πέρασε νύχτα για τη δικαιοδοσία των δικαστηρίων. Και το επισημαίνω από αυτό το βήμα και το καταγγέλλω, γι’ αυτό τον κόσμο της εργασίας, που έχει φτάσει δυο, τρεις φορές στον Άρειο Πάγο, έχει δικαιωθεί σε όλα τα δικαστήρια και προσπαθεί η Κυβέρνηση να βάλει πλάτη σε ιδιωτικά οικονομικά συμφέροντα. Είναι προσβολή για το πολιτικό μας σύστημα να γίνονται τέτοιες παρεμβάσεις από την Κυβέρνηση.

Στο νομοσχέδιο μας. Το συγκεκριμένο νομοσχέδιο αφορά, κατά πολύ, μια ενσωμάτωση Ευρωπαϊκής Οδηγίας της 2021/ 2118, προς τροποποίηση παλαιότερης οδηγίας, σε σχέση με την ασφάλιση της αστικής ευθύνης και της κυκλοφορίας αυτοκινήτων οχημάτων. Προφανώς, δεν έχουμε αντίρρηση σε πολλές ρυθμίσεις της Οδηγίας, αλλά μπορούμε να παρατηρήσουμε ότι και σε αυτή την υπόθεση άργησε η χώρα μας, κατά πολύ, να προχωρήσει στην ενσωμάτωση αυτών των ενωσιακών άρθρων, που αφορούν ένα πολύ σοβαρό ζήτημα, όπως αυτό της ασφάλισης των οχημάτων.

Σημειώσαμε στην προηγούμενη Επιτροπή τις κατ’ άρθρο παρατηρήσεις μας. Σε γενικό επίπεδο θα λέγαμε πως πέρα από την Οδηγία, η χώρα μας εξακολουθεί να έχει μείνει βήματα πίσω στην ενοποίηση των βάσεων δεδομένων των οχημάτων από τη μία και στις υποχρεώσεις των κατόχων και στους ελέγχους που χρειάζεται από την άλλη για να γίνουν περαιτέρω. Η διασταύρωση είναι ακόμα σχεδόν μηδενική και σε εμβρυακό θα λέγαμε στάδιο, αν όχι μηδενική. Οι φορείς στάθηκαν ιδιαίτερα σε αυτή την ανάγκη και όλοι το καταλαβαίνουμε πως πρέπει οι υπηρεσίες ανά πάσα στιγμή να έχουν πλήρη έλεγχο του κατά πόσο ένα όχημα που κινείται έχει περάσει από ΚΤΕΟ, αν έχει ασφάλιση, κλπ. Μόνο έτσι θα μπορούν να γίνουν ουσιαστικοί έλεγχοι και να περιοριστεί το ποσοστό των ανασφάλιστων αυτοκινήτων στους δρόμους, που είναι σαφώς επικίνδυνο και προκαλεί σειρά σοβαρών προβλημάτων.

Επαναλαμβάνουμε, όμως, το ζήτημα πως ενώ το πλαίσιο εκσυγχρονίζεται, προβλέπεται αύξηση της επιβάρυνσης του πολίτη. Οι ποινές είναι αυστηρές, κατά τη γνώμη μας και θα μπορούσαμε να έχουμε έναν εξορθολογισμό σε αυτές τις ποινές και μια αναλογικότητα. Παράλληλα, πρέπει να υπάρξει διευκρίνιση τι γίνεται με την περίπτωση που τα οχήματα έχουν καταστραφεί είτε οικεία βούληση είτε λόγω φυσικών καταστροφών και αυτό δεν φαίνεται στα μητρώα. Πρέπει εκεί ο πολίτης, ο επαγγελματίας, να προστατευτεί από τα πρόστιμα και να υπάρξει πρόβλεψη για την προσκόμιση εναλλακτικών δικαιολογητικών.

Επίσης, σημαντικά είναι και τα όσα έρχονται προς ψήφιση για τα οχήματα που έχουν συνήθη στάθμευση στην Ελλάδα. Γίνονται επισπεύσεις με χρήση ηλεκτρονικών μέσων κατά τη σύναψη ασφάλισης, διευρύνεται ο σκοπός του επικουρικού κεφαλαίου, προδιαγράφονται διακρατικές ηλεκτρονικές υπηρεσίες του κέντρου πληροφοριών και άλλα πολλά χρήσιμα, στα οποία, εν πολλοίς, συμφωνούμε. Βέβαια, όπως υπογραμμίσαμε με μια συγκεκριμένη ρύθμιση, αν δεν δοθεί δικαίωμα εναγωγής του επικουρικού κεφαλαίου, σε περίπτωση μη καρποφορία της εξώδικης διαδικασίας, η πρόβλεψη είναι κενού περιεχομένου.

Σχολιάσαμε διεξοδικά τα κορυφαία κεφάλαια που αφορούν στην εισαγωγή του Ευρωπαϊκού Κανονισμού για την πιλοτική υιοθέτηση της τεχνολογίας κατανεμημένου καθολικού στον χρηματοπιστωτικό τομέα και ειδικά στη διεύρυνση των κεντρικών αποθετηρίων τίτλων ώστε να χρησιμοποιούν τη νέα τεχνολογία που στηρίζεται στην αρχιτεκτονική blockchain.

Είναι πραγματικά σημαντικό η χώρα μας να μην μείνει πίσω από αυτές τις νέες τεχνολογικές αναβαθμίσεις, έτσι ώστε να είναι οχυρωμένη από διαδικτυακές επιθέσεις μεγάλης κλίμακας, από φυσικές καταστροφές και από κάθε άλλου είδους απειλή.

Στο επόμενο μέρος ρυθμίζεται η ασφαλιστική αγορά σχετικά με τα βασικά στοιχεία της επενδυτικής πολιτικής που ακολουθεί το εγγυητικό κεφάλαιο ζωής ως προς τα διαθέσιμά του, δηλαδή, τοποθετήσεις χαμηλού κινδύνου με μεγάλη διαφοροποίηση.

Τέλος, στα ζητήματα που αφορούν στην Επιτροπή Κεφαλαιαγοράς και τον ρόλο της, εμείς καταλάβαμε πως σε κάποια πράγματα ίσως να χρειάζεται ενίσχυση κάποιων υπηρεσιών και δομών, έτσι ώστε να ανταποκριθούν επαρκώς στο νέο καθεστώς, κάτι που πρέπει να δει το Υπουργείο, αν τελικά οι υπηρεσίες μπορούν να ανταποκριθούν σε αυτές τις διατάξεις που έρχονται και θεσπίζονται νέα δεδομένα. Εδώ είμαστε, βέβαια, για να παρακολουθήσουμε τη λειτουργία από εδώ και πέρα.

Θετική θεωρούμε την παράταση των συμβάσεων των στελεχών ορισμένου χρόνου της ΑΑΔΕ, όπως και την έναρξη διαδικασίας απόδοσης στο Ταμείο Εθνικής Άμυνας την κυριότητα του Στρατοπέδου Μαρκοπούλου στα Χανιά, έτσι ώστε να παραχωρηθεί στη συνέχεια στο Δήμο Χανίων.

Γνωρίζοντας τα προβλήματα που αντιμετωπίζει η Ελληνική Αμυντική Βιομηχανία, αλλά και παρατηρώντας την απαξίωση που υφίστανται από την Κυβέρνηση, η εν λόγω παράταση της εξαίρεσης υποχρεωτικής προσκόμισης φορολογικής και ασφαλιστικής ενημερότητας και πιστοποιητικού ΕΝΦΙΑ από τα ΕΑΣ ίσως να βοηθήσει στο να ολοκληρώσει τις συναλλαγές εν εξελίξει που είναι σημαντικές για τη βιωσιμότητά τους.

Κατά τη διάρκεια της Επιτροπής, όμως, δεν αιτιολογήθηκε καθόλου το γιατί χρειάζεται να δοθεί παράταση της σύμβασης παραχώρησης του Οργανισμού Λιμένος Κέρκυρας. Υπάρχει κάποιο επενδυτικό πλάνο που δικαιολογεί την παράταση από τα 40 χρόνια που ήταν τώρα, σε 67; Αφού δεν έχει ολοκληρωθεί ακόμη ο χρόνος, πως το δημόσιο έβγαλε το συμπέρασμα ότι αυτή είναι μια επωφελής παραχώρηση που πρέπει να συνεχιστεί για ακόμη 27 χρόνια από τη λήξη της;

Το έκτο μέρος εν πολλοίς αφορά τα ακίνητα του δημοσίου. Εμείς, σε αυτό κάναμε αρκετές παρατηρήσεις που έχουν να κάνουν με την προστασία του δημοσίου συμφέροντος. Θεωρούμε ότι πρέπει να επεκταθεί η εξαίρεση από το δικαίωμα εξαγοράς, όχι μόνο για επιτακτικούς λόγους συμφέροντος, αλλά και περί αποχρώντων περιβαλλοντικών λόγων. Πρέπει να συνυπολογιστεί στην τελική απόφαση εξαγοράς και το σε ποια φάση βρίσκεται. Αν έχει περατωθεί ήδη, δηλαδή, η διαδικασία κτηματογράφησης και κλιματολογικής εγγραφής.

Θεωρούμε ότι είναι ιδιαίτερα σημαντικό, ενώ δεν μπορεί να καταργείται η υποχρέωση προσκόμισης αεροφωτογραφιών που προβλεπόταν. Είναι πολύ σημαντικά αυτά, γιατί ο ρόλος μας εδώ είναι από τη μία η προστασία των συμφερόντων του δημοσίου, αλλά και η αποτροπή κακόπιστων ιδιωτών να καταπατούν δημόσιες εκτάσεις και μετά να τις παρουσιάζουν ως διπλής κατοχής.

Πρέπει να διορθωθεί η αναγραφή και να προβλεφθεί η σύσταση τεσσάρων επιτροπών εξαγοράς, η μία για τη νότια Ελλάδα, μία για τη βόρεια Ελλάδα, μία για τη νησιωτική Ελλάδα, μία για την περιφέρεια Αττικής και πρέπει να προβλεφθεί η πενταμελής σύνθεση και η αναγκαστική συμμετοχή ενός ορκωτού εκτιμητή ακινήτων και ενός εκπροσώπου των κοινωνικών εταίρων με κυκλική θητεία και συμμετοχή.

Τέλος, σας είπαμε συγκεκριμένα για το άρθρο 57, σχετικά με την κυριότητα επί ακινήτων εντός σχεδίου πόλεως. Σας είπαμε και το παράδοξο παράδειγμα εκτάσεων στην Έδεσσα. Πρέπει να υπάρξει μέριμνα, ώστε να διαγραφούν οι σχετικές αγωγές από τα κτηματολογικά φύλλα στις οποίες έχουν εγγραφεί με πρωτοβουλία του δημοσίου και να καταργεί οριστικά τις δίκες στις περιπτώσεις στις οποίες έχουν ήδη ασκηθεί αγωγές από το δημόσιο, στις περιπτώσεις φυσικά που πληρούν σωρευτικά τις προϋποθέσεις.

Επίσης, καλό θα ήταν να προστεθεί η υποχρέωση τήρησης της κτηματολογικής διαμεσολάβησης κατ’ άρθρο 8 του νόμου 4821 το 2021 εντός τρίμηνης αποκλειστικής προθεσμίας. Έτσι όπως είναι η διάταξη, το δημόσιο δεν θα ασκήσει αγωγές για το ανταλλάξιμο, ενώ για τα μη καταγεγραμμένα θα ασκήσει. Δεν υπάρχει λογική αιτιολογία και πρέπει να γίνει παρέμβαση.

Κλείνω με ένα σημαντικό άρθρο που φέρει το σχέδιο νόμου που είναι το άρθρο 34 και άρει πραγματικά κάποιες αδικίες σε σχέση με τα αναδρομικά καταβαλλόμενα ασφαλώς, αλλά και το κλιμάκιο που πρέπει να υπολογίζονται πλέον και αναδρομικά οι αποζημιώσεις απόλυσης, αλλά και σήμερα για τους εργαζόμενους που απασχολούνταν και ολοκλήρωσαν με την αίτηση στη συνταξιοδότηση τους τη θητεία και αποφάσισαν να συνεχίσουν να εργάζονται.

 Πρέπει να γίνει και μία σημαντική αναφορά και πρέπει να το δει η Κυβέρνηση τώρα, κύριε Υπουργέ και αυτό επιδέχεται νομικής βελτίωσης πάνω στο άρθρο. Σε σχέση με τους εργαζόμενους στο Δημόσιο με σχέση δημοσίου δικαίου και ιδιωτικού δικαίου σχέση εργασίας, πρέπει να γίνει σαφές ότι αφορά και του Δημοσίου και του ιδιωτικού αυτή η ρύθμιση και σε όποια επέκταση προχωρήσετε και κάνετε σε σχέση με όσα ακούστηκαν και από τους φορείς, αλλά και από εμάς εδώ στην Επιτροπή. Είναι σημαντικό αυτό, δεν πρέπει να αφεθεί στην τύχη του ή να τύχει ερμηνείας αργότερα, ενδεχομένως, από τα δικαστήρια μας. Να ξεκαθαριστεί ότι η ρύθμιση αφορά εργαζόμενου με σχέση εργασίας και του δημοσίου και του ιδιωτικού τομέα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε.

Τον λόγο έχει Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Εμμανουήλ Συντυχάκη.

**ΕΜΜΑΝΟΥΗΛ ΣΥΝΤΗΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Κύριε Πρόεδρε, διαβάζοντας ανάποδα το μήνυμα της κάλπης, η Κυβέρνηση και ο Πρωθυπουργός, ξεδιάντροπα κλιμακώνει την πολιτική την οποία καταδίκασε ο λαός στην τελευταία εκλογική αναμέτρηση.

Χθες κατέθεσε η Κυβέρνηση μία τερατόμορφη τροπολογία σε μία προσπάθεια να ολοκληρώσει το έγκλημα στη ΛΑΡΚΟ, οδηγώντας σε μαρασμό εκατοντάδες εργαζόμενους στην ανεργία και των πέντε νομών της χώρας. Με αυτή την κατάπτυστη τροπολογία επιδιώκει να εκκαθαρίσει την επιχείρηση από τους εργαζόμενους και να προχωρήσει στην εκποίηση των περιουσιακών στοιχείων της ΛΑΡΚΟ. Ανοίξατε τον «ασκό του Αιόλου», κύριε Υπουργέ - Κυβέρνηση εννοώ - και όποιος σπέρνει ανέμους θα θερίσει θύελλες. Δεν θα σας περάσει, είναι προφανές ή τουλάχιστον, θέλουμε, θέλουν οι εργαζόμενοι να μη σας περάσει. Πήρατε την πρώτη απάντηση με μαζική και ακαριαία παράσταση διαμαρτυρίας έξω από το Υπουργείο Οικονομικών με την παρουσία και της Κ.Ο. του Κ.Κ.Ε..

Στο πλευρό των εργαζομένων της ΛΑΡΚΟ βρέθηκε χθες ο Γενικός Γραμματέας της Κεντρικής Επιτροπής του Κ.Κ.Ε, στα δικαστήρια της Ευελπίδων, όπου εκδικάστηκε η αίτηση επί των ασφαλιστικών μέτρων που κατέθεσαν, πετυχαίνοντας ξανά την παραμονή τους στην εργασία τους.

Καλούμε την Κυβέρνηση να την αποσύρει αυτή την επαίσχυντη τροπολογία εδώ και τώρα, είναι απαράδεκτη, είναι απάνθρωπη, είναι αντεργατική, είναι επιζήμια για τη χώρα και το λαό, για τους ίδιους τους εργαζόμενους της ΛΑΡΚΟ και να μη διανοηθεί να τη φέρει αύριο στην Ολομέλεια της Βουλής.

Εμείς ως Κ.Κ.Ε εκφράζουμε για άλλη μία φορά τη συμπαράστασή μας. Καλούμε σε επαγρύπνηση, σε ετοιμότητα την εργατική τάξη όλης της χώρας, το λαό όλης της χώρας, να είναι μπροστά σε όλες τις κινητοποιήσεις. Και αύριο, Πέμπτη, στο συλλαλητήριο, στις 12:00΄ η ώρα το μεσημέρι στο Σύνταγμα, πρέπει να σημάνει ξεσηκωμός απ’ άκρη σε άκρη, σε όλη τη χώρα, μέχρι να ανοίξει ξανά η ΛΑΡΚΟ, μέχρι η τσιμινιέρα να καπνίσει. Η επαίσχυντη τροπολογία μεταβιβάζει στον ειδικό διαχειριστή τη δυνατότητα να περιορίσει ή να διακόψει τελείως τη λειτουργία της ΛΑΡΚΟ, ορίζοντας συγκεκριμένα τις αρμοδιότητές του σε μία τέτοια περίπτωση, όπως, για παράδειγμα, την ανάθεση της φύλαξης και της συντήρησης σε ιδιώτες, για την εκποίηση του συνόλου του ενεργητικού συμπεριλαμβανομένης της ίδιας επιχείρησης ή επιμέρους λειτουργικών συνόλων ή περιουσιακών στοιχείων αυτής. Σε περίπτωση διακοπής λειτουργίας της επιχείρησης ο ειδικός διαχειριστής μπορεί να μεταβιβάσει το ενεργητικό της συμπεριλαμβανομένης της επιχείρησης ως συνόλου σε κατάσταση παύσης λειτουργίας. Μπορεί να εκτελεί διαχειριστικές πράξεις, ανοίγοντας και με αυτόν τον τρόπο τον δρόμο για την καταγγελία των συμβάσεων εργασίας και την απόλυση των εργαζομένων.

Αυτό, λοιπόν, που συντελείται σήμερα στη ΛΑΡΚΟ είναι έγκλημα και, προφανώς, θα υπάρξει τιμωρία.

Η ΛΑΡΚΟ, κατά τη γνώμη μας, μπορεί και πρέπει να παραμείνει ανοικτή, να αναπτυχθεί και να εκσυγχρονιστεί, αλλά και να διασφαλίσει τη δουλειά και τα δικαιώματα των εργαζομένων της, όπως έχει προτείνει το Κ.Κ.Ε. με συγκεκριμένη πρόταση νόμου.

Πάρτε λοιπόν πίσω αυτή την τροπολογία για τη ΛΑΡΚΟ. Δεν μπορείτε να δώσετε αντί πινακίου φακής, με 6 ευρώ το στρέμμα, το 90% των συνολικών κοιτασμάτων νικελίου στην Ευρωπαϊκή Ένωση και πρέπει να πείτε την αλήθεια κύριοι της Κυβέρνησης, ότι αποτύχατε. Χρεώσατε τον κρατικό προϋπολογισμό 110 εκατομμύρια ευρώ, για να δώσετε τη ΛΑΡΚΟ με 6 εκατομμύρια. Ο νέος ιδιοκτήτης θα την κάνει σκραμπ και καταφέρατε να τον κάνετε δισεκατομμυριούχο και παράλληλα να χαθούν 1.600 άμεσες θέσεις εργασίας, 15.000 έμμεσες θέσεις εργασίας και να καταστρέψετε μια περιοχή με πέντε νομούς. Σας προκαλούμε να φέρετε στοιχεία, καταρχάς για τα χρέη της ΛΑΡΚΟ προς ειδικής διαχείρισης που επικαλείστε συνεχόμενα. Φέρτε τα τιμολόγια της ΔΕΗ από το 1989 έως και το 2020 που τη βάλατε σε εκκαθάριση. Φέρτε δίπλα στα τιμολόγια της Αλουμίνιον της Ελλάδας και ελάτε να κάνουμε λογαριασμό της κατανάλωσης της ΛΑΡΚΟ με τιμές της αλουμίνας, για να δούμε χρωστά η ΛΑΡΚΟ στη ΔΕΗ ή η ΔΕΗ στη ΛΑΡΚΟ; Φέρτε στοιχεία του καθεστώτος ειδικής διαχείρισης. Η εκκαθάριση εν λειτουργία τριπλασίασε ή δε τριπλασίασε το κόστος παραγωγής; Το μόνο κόστος που μειώθηκε ήταν το μισθολογικό και μάλιστα παραπάνω και απ’ ότι προβλεπόταν από το νόμο. Φέρτε λοιπόν στοιχεία. Από το Μάρτη του 2020 που μπήκε ο ειδικός διαχειριστής μέχρι τον Αύγουστο του 2022 που σταματήσατε την παραγωγή, η ΛΑΡΚΟ είχε εισπράξει από την πώληση της παραγωγής 350 εκατομμύρια, ενώ η μισθοδοσία τους γι’ αυτό το διάστημα αντιστοιχεί σε 50 εκατομμύρια. Από πού προκύπτει, ότι αυτοί που με την εργασία τους έφεραν 350 εκατομμύρια έσοδα, τα 50 που αντιστοιχούν στη μισθοδοσία τους είναι από τον κρατικό προϋπολογισμό κι όχι από τα έσοδα της επιχείρησης; Από τον Αύγουστο 2022 μέχρι και σήμερα η μισθοδοσία των εργαζομένων αντιστοιχεί σε 20 εκατομμύρια, ενώ η ΛΑΡΚΟ έχει εισπράξει από πώληση προϊόντων και ρύπων 40 εκατομμύρια ευρώ. Από πού προκύπτει, ότι η μισθοδοσία των εργαζομένων δεν πληρώνεται από την πώληση προϊόντων που έχει παράξει και πληρώνεται από τον κρατικό προϋπολογισμό; Πρέπει να μας πείτε. Τώρα τους λέτε «πηγαίνετε στα προγράμματα ανεργίας για να σταματήσετε την οικονομική αιμορραγία», ενώ η οικονομική αιμορραγία στον κρατικό προϋπολογισμό είστε εσείς, είναι η Κυβέρνηση και κανένας άλλος. Για όλα αυτά βέβαια θα πούμε και πολύ περισσότερα αύριο στην Ολομέλεια και δικαιολογημένα θα μονοπωλήσω τουλάχιστον από την πλευρά μας την αυριανή συζήτηση.

Για το νομοσχέδιο, θα πω δυο λόγια παρόλο που ειπώθηκαν και στις προηγούμενες συνεδριάσεις. Προχθές στην τρίτη συνεδρίαση της Επιτροπής, άκουσα την ομιλία του Υπουργού, του κυρίου Χατζηδάκη, να λέει ότι η Κυβέρνηση σε σχέση με τα ανασφάλιστα και αδρανή αυτοκίνητα έχει αυξημένη κοινωνική ευαισθησία, προαναγγέλλοντας στο όνομα της ισονομίας των πολιτών όπως είπε, νέα κλιμακωτά χαράτσια, αυστηρότατες κυρώσεις και υψηλά πρόστιμα μέσω των ηλεκτρονικών ελέγχων και διασταυρώσεων και της διαλειτουργικότητας των υπηρεσιών. Να πώς λοιπόν αξιοποιείται η νέα ψηφιακή τεχνολογία για την ακόμη μεγαλύτερη εισπραξιμότητα του κράτους, για περισσότερα πρόστιμα και χαράτσια, για να ευνοηθούν οι μεγάλοι επιχειρηματικοί όμιλοι και οι ιδιωτικές ασφαλιστικές εταιρείες. Στην πράξη πρόκειται για το γνωστό εισπρακτικό σαφάρι του κράτους, τη έφοδο του δημοσίου όπως είπε ο κ. Υπουργός προχθές - δεν είπε σαφάρι, είπε την έφοδο του δημοσίου - σε βάρος εκατοντάδων χιλιάδων λαϊκών νοικοκυριών, χαρακτηρίζοντάς τους για άλλη μία φορά μπαταχτσήδες, εγείροντας και πάλι τον κοινωνικό αυτοματισμό, χωρίζοντας το λαό σε εξυπνούληδες τάχα μου που δεν πληρώνουν και τα κορόιδα που πληρώνουν. Αυτό μας είπε. Όπως έκανε και με τους ελεύθερους επαγγελματίες που τους χαρακτήρισε φοροφυγάδες για να περάσει την τεκμαρτή φορολόγηση. Ας κοιτάξει η κυβέρνηση τον καθρέπτη και θα δει ποιος ευνοεί ποιον. Όχι μόνο η Νέα Δημοκρατία, αλλά όλοι όσοι πέρασαν από τους κυβερνητικούς στόχους. Είναι οι μεγάλοι επιχειρηματικοί όμιλοι που πληρώνουν μόλις 5% των φόρων και ο λαός το 95%. Είναι εκείνοι που τσεπώνουν τα 8,5 δισεκατομμύρια ευρώ κρατικές επιδοτήσεις και απολαμβάνουν πληθώρα προκλητικών φοροαπαλλαγών, που καταλήγουν να τις πληρώνουν τα λαϊκά νοικοκυριά με την αύξηση της φοροληστείας. Είναι η πατέντα του αναβαλλόμενου φόρου στις τράπεζες, με αποτέλεσμα να μην πληρώνουν σεντς. Αντίθετα οφείλουν πάνω από 16 δισεκατομμύρια ευρώ. Είναι οι προκλητικές φοροαπαλλαγές στους εφοπλιστές, η εθελοντική τους φορολόγηση, το δωρεάν πετρέλαιο που τους παρέχει το κράτος, όταν ο λαός παγώνει το χειμώνα γιατί δεν τους έχετε αφήσει σάλιο για να προμηθευτούν .

Είναι το Ταμείο Ανάκαμψης που δίνει λεφτά με το τσουβάλι στους επιχειρηματικούς ομίλους, τα πράσινα κοράκια, οι μεγαλοκατασκευαστές, οι μεγαλοεργολάβοι, οι κλινικάρχες, όταν αυτά τα χρήματα, θα έπρεπε να κατευθύνονται στην αντιπλημμυρική-αντιπυρική-αντισεισμική προστασία της χώρας, για τα νοσοκομεία, για τα κέντρα υγείας, για τη μόρφωση των νέων ανθρώπων, σε αυξήσεις μισθών. Σε προσλήψεις μόνιμου προσωπικού, μονιμοποίηση των συμβασιούχων.

Η Κυβέρνηση, λοιπόν, δεν ενδιαφέρεται για την οδική ασφάλεια του λαού, αλλά την μεγαλύτερη εισπραξιμότητα από το Κράτος, το παραπέρα χαράτσωμά του, για να πιάνει τους δημοσιονομικούς στόχους, τα ματωμένα πρωτογενή πλεονάσματα, καθώς και για την κερδοφορία των ιδιωτικών ασφαλιστικών εταιρειών.

Αυτά προς το παρόν, κύριε Πρόεδρε. Προφανώς αύριο θα πιάσουμε το σύνολο των Μερών και των Κεφαλαίων του νομοσχεδίου.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κύριε Πρόεδρε.

Στο θέμα της ΛΑΡΚΟ έχουμε αναφερθεί πολλές φορές, με ανάλυση των οικονομικών μεγεθών της, των προοπτικών της, της σημασίας της για την Ελληνική Οικονομία που έχει πρόβλημα, όσον αφορά την παραγωγή και συνεχίζει να αποβιομηχανοποιείται, στο σημαντικότατο know how των εργαζομένων της κ.λπ..

 Το θέμα, όμως, σήμερα είναι η απαράδεκτη, κατά την άποψή μας, παρέμβαση στο έργο της Δικαιοσύνης. Με τη συγκεκριμένη τροπολογία, όπου δεν δώσατε απάντηση, κύριε Υπουργέ. Εγώ τουλάχιστον δεν κατάλαβα καμία απάντηση και ασφαλώς πρέπει να αποσυρθεί.

Ξεκινώντας τώρα στο νομοσχέδιο με μια ερώτηση που μας τέθηκε: «Τι προβλέπετε για όλους αυτούς που τα προηγούμενα χρόνια δεν ασφάλισαν τα οχήματά τους, δεν πλήρωσαν τέλη κυκλοφορίας και δεν τα πέρασαν από ΚΤΕΟ;».

 Με μία δεύτερη ερώτηση: «Τα ταμειακά μας διαθέσιμα μειώθηκαν στην 31/03/2024 κατά 1,8 δις, από τα 21,2 δις στα 19,4 δις. Ενώ σε αυτά περιλαμβάνεται το «μαξιλάρι» των 15,7 δις, που δεν επιτρέπεται να αγγίξουμε, τουλάχιστον ακόμη, όπως θα καταθέσουμε στα πρακτικά. Χωρίς αυτό το «μαξιλάρι» είναι μόλις 3,7 δις. Οπότε λογικά δεν συμπεραίνουμε πως το Ταμείο είναι άδειο;».

Συνεχίζοντας τώρα επί των άρθρων.

 Το άρθρο 30 αφορά την εισαγωγή του διακανονισμού αξιογράφων με την τεχνολογία κατανεμημένου καθολικού και με υποδομές που έχουν αδειοδοτηθεί με τον Κανονισμό της Ευρωπαϊκής Ένωσης που όπως είπαμε δεν έχει ακόμη εισαχθεί στη χώρα μας, ενώ δεν περιγράφονται οι παράμετροι και οι απαιτήσεις λειτουργίας τους.

 Θεωρείται ότι θα είναι μόνο αδειοδοτημένοι, από άλλες χώρες της Ευρωπαϊκής Ένωσης; Μήπως αυτές οι προσαρμογές για το blockchain σχετίζονται με την εισαγωγή του ψηφιακού νομίσματος, από τις Κεντρικές Τράπεζες;

 Στο άρθρο 32. Με ποιους φορείς του Δημοσίου θα συνεργάζεται για την άσκηση των καθηκόντων της η Επιτροπή Κεφαλαιαγοράς, αφού δεν αναφέρεται; Θα είναι η Τράπεζα της Ελλάδος, η Α.Α.Δ.Ε., όλοι μαζί;

Αμφιβάλλουμε πάντως σχετικά με το εάν υπάρχουν οι δυνατότητες από την Επιτροπή Κεφαλαιαγοράς, ενώ εάν όχι, ο Κανονισμός θα οδηγήσει σε μη ανάπτυξη των υπηρεσιών αυτών και στην πλήρη εξάρτησή μας από αρχές της Ευρωπαϊκής Ένωσης. Εάν αυτοί οι διαπραγματευτές είναι αδειοδοτημένοι εκεί.

 Ενδεχομένως, θα οδηγηθούμε τελικά στη μη αδειοδότηση εγχωρίων εταιρειών για να μην υπάρχουν ευθύνες και προβλήματα στην εποπτεία τους, όπως συνέβη με τη Ρ.Α.Σ. που τελικά μόνο εποπτεία δεν άσκησε στο Σιδηρόδρομο, κατά τα φαινόμενα, επικαλούμενη έλλειψη προσωπικού.

Το άρθρο 37 για τα εμπράγματα δικαιώματα είναι πάρα πολύ αόριστο, με κίνδυνο να υπάρχουν διαφορετικά δικαιώματα σε κατόχους συμβατικών τίτλων ή αυτών των blockchain, εάν γίνεται μέσω διαμεσολαβητή, οπότε θα είναι και διαφορετική η διαφάνεια.

Στο άρθρο 41, οι μεταβολές είναι φραστικές, όπου εκτός από τους άυλους τίτλους του Blockchain, η φράση «εγγεγραμμένου διαμεσολαβητή κατά περίπτωση» αντικαθίσταται απλά από τη λέξη «διαμεσολαβητή». Τι σημαίνει αυτό; Δεν είναι εγγεγραμμένοι οι διαμεσολαβητές για blockchain;

Το ίδιο παρατηρείται και στο άρθρο 44.

 Στα άρθρα 45 και 46. Τι θεωρείται «νόμιμο μέσο» στην παράγραφο 9, όσον αφορά τη γνωστοποίηση της ιδιότητας του μετόχου άυλων τίτλων;

 Η επόμενη επιφύλαξή μας είναι το ότι γίνεται αναφορά σε διαμεσολαβητές και όχι σε εγγεγραμμένους διαμεσολαβητές.

Η επόμενη επιφύλαξή μας, είναι το ότι γίνεται αναφορά σε διαμεσολαβητές και όχι σε εγγεγραμμένους διαμεσολαβητές, όπου δεν γνωρίζουμε σε ποιες χώρες είναι καταχωρημένοι, με ποια νομοθεσία θα λειτουργούν, εάν είναι αξιόπιστα και διαφανή τα στοιχεία για τους ιδιοκτήτες των άυλων τίτλων, καθώς επίσης εάν έχουν ασφάλεια ως προς τη διαχείριση των υπολογιστικών συστημάτων και των αρχείων τους.

Στο άρθρο 51, η περιγραφή της επενδυτικής πολιτικής του εγγυητικού κεφαλαίου ζωής, είναι πολύ αόριστη. Τι σημαίνει χαμηλού κινδύνου τοποθέτηση διαθεσίμων;

Περιλαμβάνεται και δανεισμός στο δημόσιο, όπως συνηθίζεται τελευταία από τους οργανισμούς του, σε υπερθετικό βαθμό;

Με ποια κριτήρια θα επιλέγεται ο διαχειριστής από τη διαχειριστική επιτροπή;

Θα είναι μέλος της Επιτροπής ή κάποιος εξωτερικός συνεργάτης;

Τίποτα από όλα αυτά δεν υπάρχει στο νομοσχέδιο.

Την ευθύνη των επενδύσεων θα την έχει ο διαχειριστής, η διαχειριστική επιτροπή ή και οι δύο μαζί;

Όλες αυτές οι απορίες μας, σημαίνουν πως υπάρχουν μεγάλες ασάφειες στο νομοσχέδιο, οι οποίες εάν δεν διευκρινιστούν, δεν είναι δυνατόν να μπορεί να θεωρηθεί υπεύθυνη στάση η ψήφισή του εκ μέρους μας.

Σε ότι αφορά το άρθρο 52. Πώς θα μπορεί να αποδειχθεί εάν κάποιοι μένουν αδιαλείπτως για 30 ή 40 χρόνια σε ένα μέρος;

Γιατί επιβάλλεται να το έχουν δηλώσει μόνο για 5 χρόνια στο Ε9;

Απαγορεύεται η δυνατότητα εξαγοράς ακινήτου με αυθαίρετο, ακόμη και αν έχει παραγωγική δραστηριότητα;

Εάν ναι, ποιος είναι ο λόγος;

Τα επόμενα άρθρα πάντως δεν μεταβάλλουν σε μεγάλο βαθμό τη διαδικασία, ενώ αφορούν διαδικαστικά θέματα που σε κάποιο βαθμό την διευκολύνουν, γεγονός που σημαίνει, πως υπάρχουν ήδη δυσκολίες.

Γενικότερα δε, πρόκειται για ένα προβληματικό πλαίσιο, που δεν μπορούμε να καταλάβουμε τι εξυπηρετεί, πώς θα εφαρμοστεί, για ποιους, τι όφελος θα έχει το κράτος και κοινωνία, καθώς επίσης, πώς θα ελεγχθεί η όλη διαδικασία.

Στο άρθρο 58, ασφαλώς δεν συμφωνούμε με την καταβολή του 50% της αξίας στην ΕΤΑΔ (Εταιρεία Ακινήτων Δημοσίου), αφού είναι θυγατρική του Υπερταμείου των ξένων και δεν της ανήκουν. Το ίδιο και για το άρθρο 59.

Στο άρθρο 60, η αρχική διάρκεια που προβλεπόταν στον νόμο του ΣΥΡΙΖΑ ήταν 40 έτη, ενώ με την τροποποίηση που δρομολογήθηκε με το άρθρο 12 του νόμου της Νέας Δημοκρατίας, αυξήθηκε στα 60 έτη και σήμερα διευρύνεται ακόμη για 7 έτη. Δεν είναι παράδοξο, θα μπορούσε να σκεφτεί κανείς;

Προφανώς δεν είναι, αφού στην Αιτιολογική Έκθεση αναφέρεται, ότι η σημερινή παράταση εισάγεται, προκειμένου να συναφθεί η Σύμβαση Υπό-παραχώρησης του Λιμένα της Κέρκυρας σε ιδιώτες, διάρκειας τουλάχιστον 40 ετών. Σύμφωνα με σχετική διαγωνιστική διαδικασία, που έχει ήδη προκηρύξει το ΤΑΙΠΕΔ. Πρόκειται επομένως για μία ρύθμιση προς εξυπηρέτηση του ΤΑΙΠΕΔ, το οποίο εκμεταλλεύεται με μηδενικό όφελος για το δημόσιο όλα τα λιμάνια της χώρας, γεγονός που μας βρίσκει κάθετα αντίθετους.

Δεν πρόκειται, λοιπόν, στην ουσία για μία Σύμβαση από το δημόσιο προς το δημόσιο, όπως είπε πονηρά την προηγούμενη φορά κ. Χατζηδάκης και δεν θα δώσουμε «λευκή επιταγή» στο ΤΑΙΠΕΔ με την καταστροφική προϊστορία ξεπουλήματος, χωρίς καν να υπάρχει αποτίμηση και περιγραφή του τιμήματος, καθώς επίσης της Σύμβασης Παραχώρησης.

Το άρθρο 61 έλαβε τα περισσότερα σχόλια στη δημόσια διαβούλευση, ως συνήθως, με πολλά σχόλια συναδέλφων, που επικροτούν τη διατήρησή τους. Αναφέρεται στη διαβούλευση ότι είναι άτομα υψηλής κατάρτισης, ενώ ασχολούνται με την ανάπτυξη και συντήρηση σοβαρών και καίριων εφαρμογών, όπως το myAADE, το mydata και λοιπά, γράφοντας επιπλέον κώδικα. Το σίγουρο είναι πάντως, ότι υπάρχουν προβλήματα στις εφαρμογές αυτές, χωρίς να γνωρίζουμε, εάν φταίει το αρχικό λογισμικό ή οι τροποποιήσεις. Η ερώτησή μας εδώ είναι, εάν έχουν αξιολογηθεί οι συγκεκριμένοι υπάλληλοι για να παραταθεί η συνεργασία και αν θα παραταθεί τελικά για όλους.

Από την άλλη πλευρά η διάρκεια της απασχόλησης αυτού του προσωπικού ορίστηκε σε 36 μήνες κατά παρέκκλιση των κειμένων διατάξεων, ενώ εμείς είμαστε υπέρ των μόνιμων προσλήψεων με διαφανείς διαγωνιστικές διαδικασίες.

Τέλος, από την παρούσα παράταση, θα προκύψει συνολική δαπάνη ύψους 45 εκατομμυρίων ευρώ περίπου κατά το Γενικό Λογιστήριο. Για πόσα άτομα πρόκειται;

Ισχύει πως είναι για σχεδόν 100, όπως αναφέρεται στη διαβούλευση;

Εάν ισχύει ότι είναι για αυτό τον αριθμό, η αμοιβή τους είναι 45.000 ευρώ ο καθένας ετήσια;

Με το άρθρο 63, δίνεται παράταση σε ένα καθεστώς ουσιαστικά οικονομικής και επιχειρηματικής ομηρίας, όσον αφορά την ΕΑΣ – ΠΥΡΚΑΛ. Κάτι ανάλογο δηλαδή, με όλα αυτά που γίνονταν με τη μακρόχρονη διαδικασία εκκαθάρισης της ΕΛΒΟ που δεν έχει ακόμη ενεργοποιηθεί, παρά το ότι ξεπουλήθηκε στην ισραηλινή PLASANT, που μάλιστα έχει αυξήσει την παραγωγή της λόγω του πολέμου στη Γάζα.

Κλείνοντας, επιπλέον, από αυτά που συμβαίνουν στα Ναυπηγεία Σκαραμαγκά και Ελευσίνας, δημιουργείται η εντύπωση πως κάποιοι δεν θέλουν να υπάρξει αμυντική βιομηχανία στη χώρα μας, παρά τα τεράστια οφέλη που θα είχε γενικότερα για την οικονομία μας.

Η Κυβέρνηση, απλά ανακοίνωσε την καταστροφή της παραγωγικής δυναμικότητας της ΕΑΣ – ΠΥΡΚΑΛ στον Υμηττό με την εξαγγελία του πάρκου, ενώ δεν είχε δρομολογήσει τη μετεγκατάστασή της στη Μάνδρα ή στο Λαύριο. Ακόμη χειρότερα, ακυρώθηκε η μελέτη που ανακοινώθηκε με μεγάλη καθυστέρηση για τη μετεγκατάσταση, όπως θα καταθέσουμε στα πρακτικά.

Ποιος είναι ο λόγος;

Γιατί εμπλέκεται το ΤΑΙΠΕΔ στη διαδικασία, αφού είναι κρατική;

Έχει σχέση με τη συνεργασία της τσεχικής CSG;

Σε παραγωγικά επίπεδα πάντως, η συνεργασία με τη CSG προβλέπει μόνο γόμωση στην τιμή όμως των 102 ευρώ ανά βλήμα 155 mm, ενώ οι τιμές των οβίδων έχουν έως και 8πλασιαστεί για τα 155 mm στα 4.800 ευρώ, από 800 ευρώ προηγουμένως όπως θα καταθέσουμε στα πρακτικά.

Εμείς, θα ψηφίσουμε, βέβαια, το άρθρο, επειδή μας ενδιαφέρει να συνεχίσει να λειτουργεί η ΕΑΣ – ΠΥΡΚΑΛ, αλλά πρέπει να δοθούν απαντήσεις και διαβεβαιώσεις ότι θα επαναλειτουργήσει πλήρως, χωρίς να χαθεί η σημερινή ευκαιρία, εξαιτίας του πολέμου της Ουκρανίας.

Εκτός αυτού, έχουμε καταθέσει πρόταση για τη μεταφορά των εργαζομένων από τα Ναυπηγεία Ελευσίνας, όπου συνεχίζονται οι απολύσεις παρά τις εξαγγελίες της Κυβέρνησης και το χάρισμα των χρεών -τεράστια ποσά- εκ μέρους του δημοσίου και τη συμφωνία εξυγίανσης και μεταβίβασης, που δεν έχει ακόμη ολοκληρωθεί.

Στο άρθρο 65, είναι μεν θετική, αλλά ελλιπής η ρύθμιση, αφού ουσιαστικά δεν γνωρίζουμε, ποιοι και πώς θα ενταχθούν στο προστατευτικό καθεστώς, επειδή τα κριτήρια θα καθοριστούν μελλοντικά με Κοινή Υπουργική Απόφαση.

Ποιος αλήθεια θα θεωρείται πλούσιος σε αυτήν την υπουργική απόφαση; Πιστεύουμε πάντως ότι θα πρέπει να διευρυνθεί ο χαρακτήρας του ευάλωτου για περισσότερους Έλληνες στην Ελλάδα, λόγω της φτώχειας, της ακρίβειας και του δημογραφικού. Έχουμε δε καταθέσει προτάσεις για την ανάληψη των στεγαστικών από το δημόσιο, ενώ είναι σκανδαλώδες να αφήνουμε τις τράπεζες με τα δάνεια όσο στην Ιρλανδία και με την κρατική εγγύηση του «Ηρακλής», να αισχροκερδούν αφορολόγητα λόγω του αναβαλλόμενου φόρου τον οποίο επιπλέον καταστρατηγούν όπως έχουμε αναλύσει πολλές φορές και θα μπορούσε κάλλιστα να καταργηθεί.

 Tέλος, με το άρθρο 66, από παράταση σε παράταση. Γιατί δεν προσλαμβάνει το Υπουργείο μόνιμο προσωπικό καθαριότητας και αναθέτει τη συγκεκριμένη εργασία σε ιδιώτες; Όπως έχουμε διαπιστώσει, η συγκεκριμένη επιλογή αφενός, μεν, είναι ακριβότερη αφετέρου το προσωπικό των εταιρειών αυτών αμείβεται με μισθούς πείνας για να έχει κέρδος μόνο ο ιδιοκτήτης. Ευχαριστώ πολύ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε κύριε συνάδελφε. Συνεχίζουμε με την Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ», την κυρία Αχτσιόγλου.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ κύριε Πρόεδρε. Κύριε Υπουργέ, η τροπολογία που κατατέθηκε από την Κυβέρνησή σας το βράδυ της Δευτέρας για τη ΛΑΡΚΟ είναι πραγματικά κατάπτυστη. Είναι κατάπτυστη και απαιτούμε άμεσα την απόσυρσή της. Δεν γίνεται την ώρα που 781 εργαζόμενοι βρίσκονται στα δικαστήρια και διεκδικούν δι’ αυτού του τρόπου, του μόνου τρόπου που τους έχει απομείνει, της δικαστικής οδού, να προστατεύσουν τις θέσεις εργασίας τους απέναντι στην εργοδότρια εταιρεία και να έρχεται το ελληνικό δημόσιο να καταθέτει νύχτα τροπολογία για να μπορέσει την επόμενη μέρα να την εμφανίσει στο δικαστήριο προκειμένου να παρέμβει και να τερματίσει τη δίκη των εργαζομένων που διεκδικούν τα αυτονόητα. Είναι ανεπίτρεπτο.

Είναι πρωτοφανής, ανήκουστη παρέμβαση στη δικαιοσύνη. Είναι ανήκουστη παραβίαση της διάκρισης των λειτουργιών. Είναι ανήκουστη και πρωτοφανής κατάχρηση εξουσίας. Δεν μπορεί αυτό να υπάρχει στα προηγούμενα, ως πρακτική μιας κυβέρνησης και μόνο εξ αυτού του λόγου, δεν χωρεί συζήτηση σε αυτό. Δεν μπορεί δηλαδή εσείς να απαντάτε σε αυτό, ναι, αλλά έχουμε προβλέψει κάποια μέτρα από τον τέως ΟΑΕΔ. Δεν είναι απάντηση αυτό και δεν χωράει σε αυτό συζήτηση. Μόνο αυτού του γεγονότος, δηλαδή, ότι έρχεται το ελληνικό δημόσιο με αυτόν τον τρόπο τον ύπουλο, τον παραβιαστικό, τον αντισυνταγματικό, να διακόψει μία δίκη εις βάρος των εργαζομένων που διεκδικούν το αυτονόητο και μόνο διά του γεγονότος ότι προσπαθείτε να παρεισφρήσετε σε αυτή τη δίκη θα πρέπει αυτή η τροπολογία να αποσυρθεί. Και μόνο, ξαναλέω, διά της διαδικασίας αυτής που πράττεται πέραν από την ίδια την ουσία.

 Άρα, εμείς, ζητάμε, απαιτούμε αυτό να αποσυρθεί και να μην έρθει αύριο στην Ολομέλεια. Επί της ουσίας, είναι μια τροπολογία η οποία έρχεται να βάλει και το οριστικό τέλος στη βιομηχανία. Σε μια βιομηχανία, η οποία θα έπρεπε κανονικά να έχει στρατηγική σημασία για την ελληνική οικονομία, διότι είναι μία από τις ελάχιστες βιομηχανίες παγκοσμίως στην παραγωγή σιδηρονικελίου και θα έπρεπε υπό φυσιολογικούς όρους, υπό κανονικές συνθήκες, υπό μία κυβέρνηση η οποία ανησυχεί για το παραγωγικό και αναπτυξιακό μοντέλο της χώρας και να ενδιαφέρεται να την κρατήσει για να μπορέσει να είναι απομηχανή της οικονομικής της ανάπτυξης.

Θα έπρεπε επίσης, στοιχειωδώς να γίνουν τα απαραίτητα για να διασφαλιστούν οι θέσεις και οι σχέσεις εργασίας.

Εσείς είπατε ότι είναι μία υπόθεση και μία βιομηχανία η οποία επιβαρύνει συνεχώς τον κρατικό προϋπολογισμό και ότι αυτό δεν μπορεί να συνεχιστεί, γιατί πληρώνονται οι μισθοί από το δημόσιο και γιατί πια έχει δημοσιονομικά, ένα τρομερό κόστος. Δεν ξεκινούν όμως τα πράγματα από το 2020 και μετά, δεν μπορεί δηλαδή την ιστορία να την διαβάζετε από το χρονικό σημείο και μετά που εσείς επιλέγετε. Η τροπολογία αυτή είναι η χαριστική βολή σε μία πορεία πλήρους απαξίωσης και διάλυσης της ΛΑΡΚΟ, για την οποία φέρει η Νέα Δημοκρατία, ακέραιες τις ευθύνες, ακέραιες, διότι ήταν αυτή η Παράταξη που την περίοδο του 2000- και μάλιστα με το ίδιο πολιτικό προσωπικό που σήμερα κατέχει κυβερνητικές θέσεις- που χρησιμοποίησε τη ΛΑΡΚΟ ως λάφυρο για πελατειακές σχέσεις, με μέλη οικογενειών υπουργών και της τωρινής Κυβέρνησης να αναλαμβάνουν θέσεις εκεί διευθυντικές και να γίνεται απίστευτη κατάχρηση δημοσίου χρήματος και μέσα σε λίγα χρόνια, με διορισμένες από τη Νέα Δημοκρατία διοικήσεις, χάθηκαν κέρδη 400 εκατομμυρίων και στη συνέχεια άρχισαν να καταγράφονται ετήσιες ζημίες άνω των 100 εκατομμυρίων, γι’ αυτό μιλάω για διαχρονικές και ακαριαίες ευθύνες της δικής σας Παράταξης και ήταν ακριβώς αυτή η κακοδιαχείριση που γινόταν τη δεκαετία του 2000 και αυτή η διαφθορά, που οδήγησε στο ξεπούλημα αυτής της βιομηχανίας.

Άρα, δεν μπορεί να λέτε εσείς ξαφνικά, «τι να κάνουμε, επιβλήθηκαν κυρώσεις από την Κομισιόν για κρατικές ενισχύσεις το 2014», πιο πριν τι συνέβαινε; Γιατί έφτασε εκεί μια επιχείρηση, η οποία θα έπρεπε να είναι στρατηγικός μοχλός της ελληνικής οικονομίας και θα έπρεπε να τη διαφυλάττουμε ως κόρη οφθαλμού και αυτήν και τους εργαζομένους της; Το 2020, από τη δική σας πάλι κυβέρνηση, τέθηκε σε καθεστώς ειδικής διαχείρισης, με ρητή πρόνοια ωστόσο- ρητή πρόνοια, τότε- ο ειδικός διαχειριστής να κάνει τις απαραίτητες ενέργειες προς τον σκοπό της διατήρησης της επιχείρησης, της διατήρησης των θέσεων εργασίας, παρότι επιβλήθηκαν μειώσεις στους μισθούς 25%. Δεν έγινε και καμία προσπάθεια περιορισμού του κόστους ή διευθετήσεις, σε σχέση με τις οφειλές προς τη ΔΕΗ και θυμάμαι τον κ. Σταϊκούρα εδώ- τότε Υπουργό Οικονομικών- να επιβεβαιώνει ότι θα διατηρηθεί η λειτουργία της επιχείρησης πολλές φορές και έρχεται το καλοκαίρι του 2022 και παρά τις περί αντιθέτου διαβεβαιώσεις, να καταγγελθούν οι συμβάσεις εργασίας τότε. Σταματούν οι συμβάσεις αορίστου χρόνου, τις μετατρέπετε σε δίμηνες συμβάσεις που κρατούν τους εργαζόμενους σε ένα καθεστώς εργασιακής ομηρίας, ξαναλέω, όλο αυτό τον καιρό η Κυβέρνηση, διά του Υπουργού Οικονομικών, διαβεβαίωνε ότι θα συνεχιστεί η λειτουργία, για να έρθει το 2024 και να πει τελικά, ότι «ανακοινώνω το κλείσιμο της επιχείρησης».

Και σήμερα, ενώ οι εργαζόμενοι βρίσκονται στα δικαστήρια και διεκδικούν, με το τελευταίο «χαρτί» που τους έχει απομείνει- την προσφυγή, δηλαδή, στα δικαστήρια- να διασφαλίσουν τις θέσεις εργασίας, έρχεται να διεμβολίσει η Κυβέρνηση και τη δικαστική κρίση και προβλέπει, ότι πια ο ειδικός διαχειριστής μπορεί να κάνει δικαιοπραξίες και στο πλαίσιο του κλεισίματος της επιχείρησης, αυτό αλλάζει τώρα με την τροπολογία που γίνεται.

Δηλαδή ξαφνικά μπαίνει ρητά, ότι εδώ κλείνει η επιχείρηση και να την πουλήσει κλειστή και έτσι ακυρώνεται και η ρητή και η κατ’ επανάληψη δέσμευση, ότι τάχα η επιχείρηση θα λειτουργούσε, θα διατηρούνταν υπό λειτουργία, υπό τον νέο επενδυτή. Ακυρώνεται και αυτό δηλαδή και πρόκειται εκτός των άλλων και για μια ευθεία εξαπάτηση εκατοντάδων οικογενειών που έχουν φτάσει σε απόγνωση.

Σε αυτή την υπόθεση της ΛΑΡΚΟ, συμπυκνώνεται όλη η πολιτική της Νέας Δημοκρατίας, αντικοινωνική, αντεργατική, απαξίωση της παραγωγικής δυναμικής της εγχώριας οικονομίας, αντιθεσμική, αλαζονική, παραβιαστική κάθε έννοιας του κράτους δικαίου και της διάκρισης των λειτουργιών και επαναλαμβάνω, απαιτούμε την άμεση- σήμερα κιόλας- απόσυρση της τροπολογίας, να μην έρθει καν στην Ολομέλεια αυτή η τροπολογία.

Νομίζω, ότι αυτή η τροπολογία «ρίχνει και τη σκιά της» σε όλη τη συζήτηση, δηλαδή το θέμα της ΛΑΡΚΟ «ρίχνει τη σκιά» σε όλη τη συζήτηση αυτού του νομοσχεδίου που είχαμε μέχρι σήμερα.

Θέλω να σταθώ μόνο σε ένα ακόμη θέμα. Αφορά το κομμάτι που υπάρχει στο νομοσχέδιο για την αξιοποίηση των ακινήτων του δημοσίου με ταυτόχρονη διευθέτηση της κατάστασης των διακατεχόμενων ακινήτων του δημοσίου. Εδώ, έχουμε τη μεγαλύτερη διαφωνία, τουλάχιστον, αυτή ήταν μέχρι να εμφανιστεί το ζήτημα της ΛΑΡΚΟ που είναι πραγματικά άνευ συζήτησης.

Υπάρχει ένα μεγάλο κοινωνικό πρόβλημα σε ότι αφορά αυτά τα ακίνητα του δημοσίου, που χρήζει επείγουσας λύσης. Ποιο είναι το κοινωνικό πρόβλημα; Μικροϊδιοκτήτες κάτοικοι σχεδόν ολόκληρων περιοχών, οικισμών που ταλαιπωρούνται επειδή το δημόσιο διεκδικεί τα σπίτια τους. Και ταλαιπωρούνται για χρόνια και με αγωγές που τις εξασκεί το δημόσιο, με δικαστικές διαδικασίες, με αγωνία κτλ. Εδώ αναφέρθηκαν στις συζητήσεις σειρά περιπτώσεων ολόκληρων οικισμών: στην Καρδίτσα, στον Οικισμό Λαυρεωτικής, στην Έδεσσα, δεν μιλάμε για μεμονωμένες περιπτώσεις μιλάμε για ολόκληρους οικισμούς.

Υπάρχει, λοιπόν, το κοινωνικό πρόβλημα από τη μία, υπάρχει και το δημόσιο συμφέρον από την άλλη, δηλαδή, η υποχρέωση της πολιτείας να προστατεύσει τις εκτάσεις του δημοσίου από κακόβουλους καταπατητές. Το νομοσχέδιο αυτό δεν υπηρετεί καμία από τις δύο ανάγκες. Ούτε το κοινωνικό πρόβλημα επιλύει όταν το δημόσιο συμφέρον προστατεύει. Αντί, δηλαδή, να βοηθήσει όσους πολίτες έχουν εγκλωβιστεί και να επιλύσει το θέμα με κοινωνικά δίκαιους όρους στην πραγματικότητα αυτούς τους κρατάει εγκλωβισμένους και διευκολύνει μεγαλοκαταπατητές να εξαγοράζουν με ευκολία και με προνομιακούς όρους δημόσιες εκτάσεις και να το να εξηγήσω μέσα σε ένα λεπτό, κύριε Πρόεδρε, αν έχω τη δυνατότητα.

Καλείτε πολίτες που έχουν τίτλους δεκαετιών, που έχουν αγοράσει ακόμη και με στεγαστικά δάνεια το σπίτι τους να εξαγοράσουν, δηλαδή, να τα ξαναπληρώσουν αμφισβητώντας την ιστορία των τίτλων. Και μάλιστα εδώ υπάρχουν και αντιφατικές καταστάσεις, δηλαδή, το κράτος τους αναγνωρίζει ως ιδιοκτήτες όταν «τακτοποιούν» αυθαίρετα των ακινήτων τους, λαμβάνει τα πρόστιμα και λέει «άρα, εσείς είστε οι ιδιοκτήτες» αλλά δεν τους αναγνωρίζει μετά και τους καταθέτει αγωγή στα δικαστήρια και διεκδικεί τις περιουσίες τους ως να μην είναι νόμιμοι ιδιοκτήτες. Τη μια τους βλέπει και την άλλη δεν τους βλέπει ως νόμιμους ιδιοκτήτες και αυτό δεν λύνεται με το συγκεκριμένο νομοσχέδιο.

Αφαιρείτε τη μακρόχρονη αγροτική χρήση από αυτές που δικαιολογούν την εξαγορά, επιτρέπετε την εξαγορά μόνο αν η χρήση είναι τουριστική, εμπορική, βιομηχανική, κραυγαλέα επιβαρυντική διαδικασία για τον μικροϊδιοκτήτη. Αν τυχόν λείπει κάποιο δικαιολογητικό για την αίτηση, ο φορέας υποδοχής ενημερώνει με μήνυμα ηλεκτρονικού ταχυδρομείου και τεκμαίρεται ότι έχει λάβει γνώση μέσα σε 90 μέρες ο πολίτης, ο οποίος αν δεν έχει λάβει πραγματικά γνώση χάνει την περιουσία του- άσχετα αν πραγματικά γνώση ή όχι, αρκεί ότι έχει στείλει ένα e-mail διοίκηση και έχουν περάσει 90 ημέρες- κι ενώ συμβαίνουν αυτά για τους μικροϊδιοκτήτες από την άλλη πλευρά αφαιρούνται δικλείδες ασφαλείας που προασπίζουν το δημόσιο συμφέρον, δηλαδή, η ύπαρξη κτίσματος που έπρεπε να έχει ανεγερθεί μέχρι μια συγκεκριμένη χρονική περίοδο κτλ.. Και μένει ως μόνη προϋπόθεση η δήλωση του ακινήτου και τα τελευταία πέντε χρόνια και δεν υπάρχει κανένας περιορισμός στην έκταση του προς εξαγορά ακινήτου κανένα όριο εμβαδού.

Άρα, τι γίνεται εδώ; Αφήνει τεράστιο περιθώριο σε μεγαλοκαταπατητές, πρόσφατους μεγαλοκαταπατητές να εξαγοράζουν με προνομιακούς όρους εκτάσεις του δημοσίου. Δεν υπάρχει καμία ρητή εξαίρεση από την εξαγορά για ακίνητα εντός αιγιαλού, εντός περιοχών NATURA, εντός αρχαιολογικών χώρων, τίποτα, δεν υπάρχει καμία ρητή εξαίρεση γι’ αυτά, απόλυτα διευκολυντικό για μεγαλοκαταπατητές προσφάτως και καμία διευκόλυνση για τους μικροϊδιοκτήτες που ταλαιπωρούνται εδώ και χρόνια. Άρα, είναι τροποποιήσεις οι οποίες ούτε το δημόσιο συμφέρον διασφαλίζουν ούτε λύνουν το κοινωνικό πρόβλημα.

Μια αναφορά μόνο για να το υπενθυμίσω, δεν ξέρω αν το έχετε λάβει υπόψη στο άρθρο 64, που είναι το θέμα με τους εργαζόμενους συνταξιούχους που προβλέπεται ορθώς ότι παραμένουν στο μισθολογικό κλιμάκιο που ήταν πριν τη συνταξιοδότηση και διορθώνει έτσι ένα λάθος που η ίδια η διοίκηση είχε δημιουργήσει σε αυτούς τους ανθρώπους και τους έλεγε ότι όταν κάνουν αίτηση συνταξιοδότησης γυρνάνε στο αρχικό κλιμάκιο, παραδόξως.

 Πρέπει να προβλεφθεί ρητά ότι όσοι πλήρωσαν στο κράτος μισθούς, που κακώς το κράτος διεκδίκησε- και το «κακώς» φαίνεται σήμερα επειδή έρχεται να διορθώσει το λάθος- Θα επιστραφούν αυτά τα ποσά. Αυτά, δηλαδή, που τελικά είναι αχρεωστήτως καταβληθέντα θα επιστραφούν αυτό να προβλεφθεί ρητά. Γιατί αν δεν προβλεφθεί ρητά αυτοί οι άνθρωποι θα έπρεπε να ξαναπάμε σε δικαστικές διαδικασίες.

Αυτά για σήμερα και θα επανέλθουμε και στην Ολομέλεια.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Γαβρήλος Γεώργιος, Αποστολάκη Ελένη-Μαρία (Μιλένα Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα. Στολτίδης Λεωνίδας, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος, Καζαμίας Αλέξανδρος και Κωνσταντοπούλου Ζωή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κυρία συνάδελφε.

Τον λόγο έχει ο κ. Βορύλλας.

 **ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ˝ΝΙΚΗ˝»)**: Η Κυβέρνηση για μία ακόμα φορά καταθέτει τροπολογία της τελευταίας στιγμής με τίτλο «Ρυθμίσεις θεμάτων ΛΑΡΚΟ», περίπτωση β΄, παράγραφος 3, άρθρο 21 του νόμου 4664/2020 και τροποποίηση παραγράφου 1, άρθρου 76 του νόμου 5043/2023. Πρόκειται για νόμους που η ίδια η Κυβέρνηση ψήφισε και τροποποιεί χωρίς να έχουμε τον απαιτούμενο χρόνο να τοποθετηθούμε. Από μία πρόχειρη ματιά διαπιστώνουμε ότι θα μεταβιβαστεί το ενεργητικό της εταιρείας σε κατάσταση παύσης λειτουργίας. Ενώ σε προηγούμενο νόμο η δέσμευση ήταν να μεταβιβαστεί στον επενδυτή σε λειτουργία. Θα τοποθετηθούμε αύριο πιο εμπεριστατωμένα, αλλά καλούμε την Κυβέρνηση να αποσύρει την τροπολογία.

Με την ενσωμάτωση της Οδηγίας 2118/2021 για την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων, επιδιώκεται η δημιουργία ενός ολοκληρωμένου ρυθμιστικού πλαισίου για την ασφάλιση αυτοκινήτων και ιδιαίτερα την αστική ευθύνη, που προκύπτει από τη χρήση τους. Η νομοθετική πρωτοβουλία που αποτυπώνει τις διατάξεις του κεφαλαίου β΄ του σχεδίου νόμου είναι προς τη σωστή κατεύθυνση αναφορικά με την ηλεκτρονική διασταύρωση και έλεγχο της τήρησης υφιστάμενων υποχρεώσεων των ιδιοκτητών οχημάτων, όπως η ύπαρξη ενεργής ασφαλιστικής κάλυψης του οχήματος, δελτίο τεχνικού ελέγχου για την καταλληλότητα του οχήματος εν ισχύ, αλλά και την πληρωμή των τελών κυκλοφορίας του. Η θλιβερή κατάσταση που αποτιμίζουν οι αριθμοί των τροχαίων ατυχημάτων στη χώρα οφείλεται ως ένα βαθμό στην αποχή από τεχνικό έλεγχο. Στο ποσοστό τουλάχιστον που αυτά αποδίδονται στον παράγοντα όχημα.

Ωστόσο, η ενσωμάτωση της Οδηγίας 2118/2021, στην εθνική μας νομοθεσία, θα πρέπει να λάβει υπόψη της και τις ιδιαιτερότητες που επικρατούν στη χώρα μας. Σε περίπου 2,9 εκατομμύρια υπολογίζονται τα οχήματα που κυκλοφορούν στους ελληνικούς δρόμους χωρίς να έχουν περάσει από έλεγχο ΚΤΕΟ.

Για τον παραπάνω λόγο προτείνουμε κατά την πρώτη εφαρμογή του παρόντος σχεδίου νόμου ηλεκτρονικοί διασταυρωτικοί έλεγχοι να εκκινήσουν σταδιακά για ανά διάστημα μεσολαβούντος εντός μηνός τουλάχιστον με βάση το λήγοντα αριθμό του ΑΦΜ των ιδιοκτητών ανασφάλιστων οχημάτων.

Μια ιδιαιτερότητα της χώρας μας είναι το ποσοστό των απορρίψεων στα ΚΤΕΟ, το οποίο κινείται μόλις στο 4,5%, ενώ ο ευρωπαϊκός μέσος όρος είναι περίπου 15% και στη Γερμανία, όπου διαθέτει πολύ νεότερο στόλο οχημάτων, φτάνει έως και 35%. Το χαμηλό ποσοστό απορρίψεων στα ΚΤΕΟ είναι φανερό ότι επιβάλλει την αξιολόγηση της εποπτείας τους από το αρμόδιο Υπουργείο Μεταφορών. Η ενσωμάτωση της Οδηγίας δε θα πρέπει να οδηγήσει απλά και μόνο στην αύξηση κερδών των ιδιωτικών ΚΤΕΟ και των εσόδων του κράτους από φόρους και πρόστιμα, αλλά να αναβαθμίσει ουσιαστικά και την οδική ασφάλεια.

Σχετικά με τα ανασφάλιστα οχήματα. Πρόκειται για ένα διαχρονικό πρόβλημα. Σήμερα υπολογίζονται σε 500.000 - 600.000. Το Υπουργείο Εθνικής Οικονομίας και Οικονομικών ύστερα από εκατοντάδες ή χιλιάδες ατυχήματα με ανασφάλιστα οχήματα ύστερα από την καταγραφή της ανάγκης οι νομοταγείς να πληρώνουν κάτι παραπάνω για να καλύπτονται από εμπλοκή με τροχαίο με ανασφάλιστο όχημα, δρομολογεί νέα νομοθετική ρύθμιση για να ξεκινήσει να γίνεται το αυτονόητο.

Το κόμμα μας υποστηρίζει πως είναι ένα μέτρο προς τη σωστή κατεύθυνση, όμως οι έλεγχοι θα πρέπει να είναι συνεχείς και αδιάκοποι, ώστε οι παραβάτες να μην έχουν περιθώρια ελιγμών και φυσικά ο νόμος να εφαρμόζεται ως έχει.

Θέλω να αναφερθώ στο κεφάλαιο ΣΤ΄ στο νομοσχέδιο, που αφορά την αξιοποίηση ακινήτων δημοσίου. Βέβαια, πίσω από τον τίτλο «αξιοποίηση» κρύβεται η μεταβίβαση καταπατημένων εκτάσεων και πρέπει να διευκρινιστεί ποιες καταπατήσεις αφορά. Προφανώς δεν αφορά τις δασικές εκτάσεις, γιατί αυτές έχουν ήδη ρυθμιστεί με τις διατάξεις του νόμου 5024/2023. Είναι βέβαιο ότι αφορά και τις καταπατήσεις που έχουν γίνει σε αιγιαλούς εκατοντάδες ξενοδοχειακές μονάδες που έχουν καταλάβει δημόσια κτήματα, όπως στην παραλία του Πύργου και στο Φαληράκι της Ρόδου που υπάγονται στις υπό ψήφιση διατάξεις. Η απόρριψη της αίτησης, σύμφωνα με το άρθρο 54, μπορεί να γίνει για λόγους εθνικής άμυνας, δημόσιας ασφάλειας, δημόσιας υγείας, χωροταξικού ή πολεοδομικού σχεδιασμού ή άλλες αιτιολογημένες κρατικές ανάγκες. Ωστόσο, είναι προφανές ότι η συγκεκριμένη διατύπωση είναι πολύ γενική και αφήνει ανοικτό το θέμα να το κρίνει η επιτροπή εξαγοράς.

Με το άρθρο 55 ρυθμίζεται ότι το τίμημα εξαγοράς θα είναι ίσο με την αντικειμενική αξία της έκτασης. Για τα εντός σχεδίου φαίνεται λογικό, ωστόσο όλοι γνωρίζουμε ότι στα εκτός σχεδίου οι αντικειμενικές αξίες είναι πολύ μικρές. Υπάρχει ο κίνδυνος, για παράδειγμα, να μεταβιβαστούν παραλίες στη Μύκονο με αντικειμενικές αξίες που αφορούν αγροτεμάχια εκτός σχεδίου.

Κατά την άποψή μας τα άρθρα 54 και 55 πρέπει να αλλάξουν. Στο άρθρο 54 κατ’ ελάχιστο θα προβλεφθεί η δημοσιοποίηση του αιτήματος εξαγοράς, προκειμένου όποιος ενδιαφερόμενος να μπορεί να εκφράσει αντιρρήσεις, οι οποίες να αξιολογούνται με την επιτροπή εξαγοράς.

Στο άρθρο 55 για τα νησιά, την Αττική και τη Χαλκιδική, το τίμημα εξαγοράς να προκύπτει από πιστοποιημένο εκτιμητή και όχι από την αντικειμενική αξία.

Θεωρούμε πως η εξαγορά των καταπατημένων εκτάσεων γίνεται με πρόχειρο τρόπο. Πρόκειται για ένα νομοθέτημα με αρκετές αδυναμίες. Και ενώ μπορεί να ωφελήσει χιλιάδες μικροϊδιοκτήτες, πολύ πιθανόν θα νομιμοποιήσει καταπατήσεις μεγάλων εκτάσεων «φιλέτων» σε όλη τη χώρα.

Με το άρθρο 61, προβλέπεται η παράταση συμβάσεων ιδιωτικού δικαίου δημοσίου χρόνου προσωπικού της Ανεξάρτητης Αρχής Δημοσίων Εσόδων. Μια τακτική, που η Κυβέρνηση έχει χρησιμοποιήσει και σε άλλους τομείς, όπως στην υγεία. Ωστόσο, η παράταση των συμβάσεων εργασίας δεν μπορεί να είναι η λύση κάλυψης των αναγκών του δημοσίου και, μάλιστα, για κρίσιμες θέσεις με προσωπικό υψηλών προσόντων. Το κόμμα μαςπροτείνει ως μόνιμη και δίκαιη λύση την προκήρυξη διαγωνισμού ΑΣΕΠ - ειδικά για τις παραπάνω θέσεις- με ισχυρή μοριοδότηση της προϋπηρεσίας του προσωπικού, με συμβάσεις εργασίας ορισμένου/αορίστου χρόνου, ώστε να καλύψουν σε μόνιμη βάση τα κενά της Ανεξάρτητης Αρχής Δημοσίων Εσόδων.

Σχετικά με τη λήψη μέτρων προς εφαρμογή του Κανονισμού 2022/858, που αφορά τις αγορές που βασίζονται στην τεχνολογία κατανεμημένου καθολικού, το κόμμα μας θεωρεί πολύ σημαντικό οι εποπτικές αρχές να μπορούν να παρακολουθήσουν τη συγκεκριμένη τεχνολογία, ορίζοντας εποπτικές αρχές και διευρύνοντας τον ορισμό του χρηματοπιστωτικού μέσου. Το κόμμα μας συμφωνεί με τον ορισμό ως αρμόδιας Αρχής, για την εφαρμογή του Κανονισμού 2022/858, την Επιτροπή Κεφαλαιαγοράς.

Και επειδή η τεχνολογία κατανεμημένου καθολικού θα χρησιμοποιηθεί στην αγορά ομολόγων, είναι υποχρέωση του Υπουργείου Εθνικής Οικονομίας και Οικονομικών να εξετάσει την τεχνολογία, στην οποία βασίστηκε το κρυπτονόμισμα bitcoin και στη συνέχεια και άλλα κρυπτονομίσματα. Διότι, μέχρι σήμερα, τα κρυπτονομίσματα είναι σαν να μην υφίστανται για τη φορολογική διοίκηση, καθώς δεν υπάρχει φορολογική νομοθεσία για την αντιμετώπιση των συναλλαγών και των κερδών από κρυπτονομίσματα.

Σχετικά με την αύξηση της διάρκειας της Σύμβασης παραχώρησης μεταξύ του ελληνικού δημοσίου και του Οργανισμού Λιμένος Κέρκυρας Α.Ε., το κόμμα μας δεν είναι αντίθετο στην αξιοποίηση της δημόσιας περιουσίας. Θεωρούμε, ωστόσο, πως το Ταμείο Αξιοποίησης Ιδιωτικής Περιουσίας του Δημοσίου, ως δημιούργημα που μας επιβλήθηκε από τους δανειστές, στα χρόνια των μνημονίων, δεν επιτελεί το σκοπό του με άριστο τρόπο. Δηλαδή, να καταφέρνει το καλύτερο αποτέλεσμα προς όφελος της χώρας μας. Αντιθέτως, πολλές φορές, η περιουσία του ελληνικού λαού ξεπουλιέται με το ελάχιστο τίμημα. Χαρακτηριστικό παράδειγμα η αποεπένδυση από τις συστημικές τράπεζες.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε, κύριε συνάδελφε.

Τον λόγο έχει τώρα ο Ειδικός Αγορητής της Κοινοβουλευτικής Ομάδας ΣΠΑΡΤΙΑΤΕΣ κ. Ιωάννης Κόντης. Ορίστε.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε.

Κύριε Υπουργέ, θα αρχίσω και εγώ από την Τροπολογία αυτή για τη ΛΑΡΚΟ, η οποία κατατέθηκε -όπως είθισται- λίγο πριν την ψήφιση, χθες το βράδυ. Δηλαδή, μας κάνει μεγάλη εντύπωση ότι μια τόσο σημαντική Τροπολογία επεξεργάστηκε ξαφνικά και δεν ήρθε μαζί με το νομοσχέδιο. Δεν καταλαβαίνουμε ποιος τη συνέταξε, πώς τη συνέταξε και την έφεραν σε ένα βράδυ. Θα μπορούσε να έχει έρθει από την αρχή, να τη συζητήσουμε επισταμένως από την πρώτη συζήτηση. Ποιος είναι ο λόγος που προκάλεσε αυτή την ξαφνική έλευση της Τροπολογίας, στην ουσία μια ημέρα πριν την ψήφιση στη Βουλή;

Και εμείς ζητάμε την απόσυρσή της, όχι μόνο για τους λόγους που αναφέρθηκαν, αλλά γιατί πραγματικά είναι ένα γεγονός περίεργο όλη αυτή η ιστορία της ΛΑΡΚΟ που, κατά γενική ομολογία, είναι ένα χρυσοφόρο κοίτασμα, μια χρυσοφόρα επιχείρηση, αν δουλευτεί, αν εργαστεί κάποιος επάνω της, σε σωστή βάση. Ήδη βλέπουμε ότι υπάρχει προσανατολισμός, σύμφωνα με τα μπίζνες plans που κατέθεσαν και οι Ιρλανδοί – η CMI, αν θυμάμαι καλά, ή η ΤΕΡΝΑ- στο να περάσουν από την πυρομεταλλουργία στην υδρομεταλλουργία. Διότι, το μεγαλύτερο κόστος της ΛΑΡΚΟ, τα χρόνια που πέρασαν, ήταν οι εισφορές στη ΔΕΗ και γι’ αυτό έχουμε και 200, 300 εκατομμύρια χρέος προς τη ΔΕΗ.

Δεν είναι οι εργαζόμενοι που έριξαν τη ΛΑΡΚΟ έξω, όπως κακώς έχει ακουστεί στον κόσμο και έχει κάνει τον κόσμο να αποστραφεί τη ΛΑΡΚΟ, θεωρώντας ότι οι εργαζόμενοι είναι κάποιοι τεμπέληδες που την κατέστρεψαν.

Και αν δείτε, κύριε Υφυπουργέ τις συνθήκες όπου εργάζονται αυτοί οι άνθρωποι εκεί, για μένα προσωπικά θα έπρεπε να παίρνουν και ένα βραβείο, πραγματικά, για την εργασία που έχουν κάνει όλα αυτά τα χρόνια. Και αυτό δεν έχει να κάνει με πολιτική. Άλλωστε, εμείς είμαστε κόμμα που το μετέρχεται αυτό. Είναι, όμως, μια κατάσταση που πρέπει κάποτε να εξομαλυνθεί, να λυθεί. Και δεν μπορεί οι ιδιώτες να δείχνουν ιδιαίτερο ενδιαφέρον και να θέλουν να την αναλάβουν, αν είναι τόσο προβληματική εταιρεία.

 Και το καταλαβαίνουμε. Δεν είμαστε έξω από την αγορά. Όλοι αυτοί πιστεύουν ότι θα εξυγιανθεί και όχι μόνο. Μην ξεχνάμε, ότι σήμερα το άλας θειικού νικελίου το οποίο είναι ένα εξέχον προϊόν που βγαίνει από σιδηρονικέλιο, ανεβαίνει τρομερά γρήγορα σε αξία γιατί είναι το πρώτο προϊόν που χρειάζονται οι μπαταρίες των ηλεκτρικών αυτοκινήτων. Ειδικά τώρα με την αύξηση της ζήτησης παραγωγής ηλεκτρικών αυτοκινήτων, είναι ένα τρομερό προϊόν. Δεν μπορούμε εμείς να το αποποιηθούμε και να πούμε ότι δεν είναι κερδοφόρα. Έχει τη δυνατότητα να γίνει μία χρυσή εταιρεία παραγωγής. Δεν είναι δηλαδή το θέμα όπως το βλέπω να τίθεται σε βάση τι θα γίνει με τους εργαζόμενους για τον επόμενο ένα χρόνο ή δύο χρόνια. Αυτά είναι ημίμετρα. Θα πάρουν κάποια χρήματα ή δεν θα πάρουν. Το πρόβλημα είναι τι θα γίνει και με την Ελλάδα, με την εταιρεία αυτή την οποία δεν πρέπει να αποποιηθεί το δημόσιο. Και μάλλον δεν είναι βέβαια σε καθεστώς ιδιοκτησίας από το δημόσιο. Νομίζω συμμετέχει η ΔΕΗ, συμμετέχουν άλλοι οι οποίοι έχουν γίνει ιδιώτες. Είναι ένα περίεργο καθεστώς. Το θέμα είναι να την αναλάβει το κράτος. Είναι περιουσία του Ελληνικού Δημοσίου. Και φυσικά οι εργαζόμενοι οι οποίοι τόσα χρόνια εκεί ζουν με τις οικογένειές τους, έχουν φτιάξει όλη τη ζωή τους εκεί και Υφυπουργέ, αλλά να δούμε και τις επόμενες γενιές οι οποίοι θα τρέξουν όλη την περιουσία, όλη την εξαγωγή των εξαγώγιμων 230 εκατομμυρίων τόνων απ’ ότι έχουμε διαβάσει. Και μην ξεχνάτε ότι η παραγωγή 7.000 - 8.000 τόνοι προς το παρόν τον χρόνο. Δηλαδή είναι μία εταιρεία η οποία μπορεί να τρέχει επί εκατονταετίες και να παράγει. Νομίζουμε λοιπόν, ότι δεν πρέπει να τη δούμε τόσο ελαφριά.

Μάλιστα υπάρχει και μια περίεργη κατάσταση. Ενώ κατά καιρούς οι εφημερίδες και τα Μ.Μ.Ε. έγραφαν για την τρομερή δυναμική της ΛΑΡΚΟ, βλέπουμε τελευταία να την απαξιώνουν και να λένε ότι η Ινδονησία έχει δηλώσει ότι θα χαμηλώσει τα επίπεδα παραγωγής του σιδηρονικελίου ή του νικελίου, ότι γενικά το νικέλιο δεν έχει πλέον μεγάλη ζήτηση κάτι που είναι τελείως ψευδές και μας κάνει μεγάλη εντύπωση πως βγαίνει μια ενορχηστρωμένη εκστρατεία από διάφορα Μ.Μ.Ε. τα οποία σίγουρα κρύβουν από πίσω τους κάποιους οι οποίοι έχουν ενδιαφέρον, να γράφουν ότι η ΛΑΡΚΟ πλέον στην ουσία είναι ένα ξερό πηγάδι. Δεν είναι ξερό πηγάδι, είναι με μια τεράστια παραγωγική επιχείρηση. Εμείς το λέμε σε κάθε σχεδόν συζήτηση που έχουμε κάνει. Και στην Ολομέλεια έχουμε αναφέρει το θέμα της ΛΑΡΚΟ. Θα θέλαμε πραγματικά να αποσυρθεί αυτό και όχι να δοθούν υπερεξουσίες σε έναν ειδικό διαχειριστή αυτή τη στιγμή ό οποίος μπορεί να κατεβάσει τα ρολά, να κλείσει, να πουλήσει, να κάνει οτιδήποτε. Είναι τρομερό και δεν καταλαβαίνουμε το λόγο που πρέπει να γίνει αυτό ξαφνικά εν μία νυκτί. Σίγουρα θα περάσει αυτό γιατί έτσι κι αλλιώς 158 είναι 158 ψήφοι. Όμως εμείς το επισημαίνουμε.

Συνεχίζω με το νομοσχέδιο. Στο άρθρο 3. Εγώ επιμένω με αυτά τα πατίνια γιατί έχω δει να γίνονται πάρα πολλά ατυχήματα. Τα 25 χιλιόμετρα πάνω ή κάτω δεν καθορίζουν την επικινδυνότητα. Πιστεύουμε αυτά τα πατίνια πρέπει να τα δούμε σαν οχήματα γιατί κινούνται μέσα στους δρόμους μας. Πολλές φορές δεν τα παίρνει κανείς είδηση και έρχονται να πέσουν σχεδόν πάνω σου, χτυπούν πεζούς, έχουν γίνει πολλά ατυχήματα, χτυπάνε οι ίδιοι οι οδηγοί τους. Θα πρέπει να τα δούμε όπως τα άλλα οχήματα και μάλιστα ανεξαρτήτως ταχύτητας από τη στιγμή που βγαίνουν στους δρόμους. Ανεβαίνουν τα πεζοδρόμια μας και επ΄ ευκαιρία, κάποτε πρέπει να λυθεί και το θέμα κύριε Υπουργέ μιας και τα πιάνουμε αυτά να μην είμαστε ανεκτικοί στις μηχανές, τα μηχανάκια που ανεβαίνουν και πετάνε τα πεζοδρόμια δίπλα μας λες και είναι δρόμοι οι οποίοι είναι ελεύθεροι στη διέλευση του καθενός στον οποίο πρέπει να φυλάμε με καθρέφτες στην πλάτη μας.

Στο άρθρο 5. Το είπαμε και προχθές. Πιστεύουμε ότι πρέπει να αφαιρεθεί η αστική ευθύνη στην περίπτωση κλοπής αυτοκινήτου, γιατί σίγουρα δεν μπορεί να φέρει ευθύνη ο ιδιοκτήτης του αυτοκινήτου εάν το έχουν κλέψει ή το έχουν αποσπάσει βίαια από την κατοχή του.

Στο άρθρο 8. Είμαστε ξεκάθαροι ότι πρέπει να ασφαλίζονται και τα ξένα αυτοκίνητα που έρχονται εδώ, είτε σαν τουρίστες, είτε διαβαίνουν τη χώρα μας για να πάνε κάπου αλλού. Είναι απαράδεκτο να υπάρχει αυτή η ανισονομία. Και αυτοί μπορεί να προκαλούν ατυχήματα όπως έχουν προκαλέσει κατά καιρούς.

Η αύξηση στο άρθρο 14 του ποσού συνεισφοράς προς το επικουρικό κεφάλαιο σίγουρα είναι εις βάρος των καταναλωτών.

Στο άρθρο 19. Το διάστημα από 20 μέρες όπως είπαμε να γίνει 2 μήνες.

Στο 24, η προθεσμία από πέντε ημέρες να γίνει τουλάχιστον δύο εβδομάδες.

Επειδή βλέπω ότι πάλι δεν έχουμε χρόνο, επιδόθηκα, στην ΛΑΡΚΟ, τα άρθρα 30 έως 50 είναι άρθρα για τα οποία εμείς είμαστε σκεπτικοί και ενώ στο πρώτο μέρος βλέπουμε θετικά κάποια άρθρα, εδώ μας προκαλούν σκεπτικισμό όλα αυτά. Θα ήθελα, μάλιστα, να ρωτήσω, γιατί ποτέ δεν έμαθα, για ποιο λόγο - δεν το ακούσαμε μάλλον - έχει δοθεί αυτή η ονομασία στα ελληνικά τεχνολογία κατανεμημένου καθολικού. Έχω, πραγματικά, απορία προσωπική γιατί βαφτίζουμε με περίεργα ονόματα κάποιες τεχνολογίες και δεν λέμε ξεκάθαρα τι είναι με τον ξένο ορισμό τους.

Είμαστε, επίσης, κατά της προέκτασης της Σύμβασης Παραχώρησης του Λιμανιού της Κέρκυρας, γιατί δεν μας ανέλυσε κανείς γιατί πρέπει να προεκταθεί η Σύμβαση αυτή.

Είμαστε υπέρ στα υπόλοιπα άρθρα, τα οποία είναι το 61, 62, 63 και 64 και έχουν να κάνουν με τη βοήθεια στα ελληνικά αμυντικά συστήματα, το καθεστώς ιδιοκτησίας του Στρατοπέδου Μαρκοπούλου κ.λπ. και υπέρ, φυσικά, στο άρθρο 65 όπου τα άτομα με αναπηρία μπαίνουν επιτέλους στην έννοια του ευάλωτου οφειλέτη, αλλά, όπως είπαμε και προχθές, θα πρέπει να προσδιορίσουμε ένα στάνταρ ποσοστό, κύριε Υπουργέ, δηλαδή από πού και πάνω θα θεωρούνται ευάλωτοι οφειλέτες. Μακάρι να θεωρούνται όλοι και από το 50% ή ακόμα και λιγότερο. Αυτό πρέπει να προσδιοριστεί και όχι να τους στέλνουμε μετά να περνάνε από επιτροπές και να τους λένε «έχετε δικαίωμα» ή «δεν έχετε δικαίωμα, δεν είστε στο 87% ή 90%» κ.λπ.

Στο άρθρο 66, παρόλο που θα πούμε ναι στην παράταση αυτή την αυτοδίκαιη της λήξης, και εμείς συμφωνούμε ότι πρέπει να υπάρχει μόνιμο προσωπικό το οποίο θα χειρίζεται την καθαριότητα, θα είναι εξοικειωμένο με τους χώρους και όχι να αλλάζει συνέχεια. Ακόμα και με τον τρόπο που χειρίζονται τα υλικά για να καθαρίσουν και να φροντίσουν κάτι, είναι πιο εξοικειωμένο ένα μόνιμο προσωπικό παρά κάθε φορά οι καινούργιοι που έρχονται και αντικαθιστούν αυτούς που ήταν πριν.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς, κύριε συνάδελφε.

Το λόγο έχει ο κ. Αλέξανδρος Καζαμίας, με τον οποίο κλείνουμε τον κύκλο των τοποθετήσεων των Εισηγητών και των Ειδικών Αγορητών.

**ΑΛΕΞΑΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Ευχαριστώ, κύριε Πρόεδρε.

Θα ήθελα και εγώ να ξεκινήσω με μια αναφορά στο θέμα της ΛΑΡΚΟ και στην τροπολογία που ήρθε χθες το βράδυ στις 11:00 για το ζήτημα αυτό. Παρόλο που η επικεφαλής μας, κυρία Κωνσταντοπούλου, ήδη έκανε εκτεταμένες αναφορές στο μεγάλο αυτό ζήτημα στην αρχή της συνεδρίασης, νομίζω ότι πρέπει και εγώ να κάνω κάποιες παρατηρήσεις.

Ο τρόπος με τον οποίο ιστορικά έχει γίνει η διαχείριση αυτής της υπόθεσης είναι απαράδεκτος. Εχθές ήταν η δίκη των εργαζομένων, η οποία είναι η τελευταία ελπίδα που έχουν για να μπορέσουν να δικαιωθούν. Στη διάρκεια αυτής της δίκης περνάει μια τροπολογία, η οποία έφτασε εχθές η ώρα 11:00 και, εάν το πιστεύει κανείς, πρόκειται να ψηφιστεί αύριο στην Ολομέλεια και η παράγραφος 4 της τροπολογίας λέει ότι το παρόν ισχύει από την 17η Ιουνίου 2024, δηλαδή από προχθές. Μιλάμε για τέτοια ωμή και εξόφθαλμη παρέμβαση στον τρόπο με τον οποίο λειτουργεί η δικαιοσύνη. Χρησιμοποιείται, δηλαδή, η νομοθετική εξουσία και η εκτελεστική εξουσία να νομοθετεί αναδρομικά για να επηρεάσει το έργο της δικαιοσύνης. Αυτό το πράγμα προκαλεί μία εξοργιστική σύγχυση στις εξουσίες, τη στιγμή που η κυβέρνηση, βεβαίως, έρχεται συνέχεια στη Βουλή και μας μιλάει για τη διάκριση των εξουσιών, για τον σεβασμό στη δικαιοσύνη, για το πώς θα πρέπει να τηρούμε τη διάκριση εξουσιών κ.τλ..

Αυτό το πράγμα είναι ένα μνημείο παρέμβασης στην δικαστική εξουσία από την κυβέρνηση με έναν τρόπο ο οποίος είναι πραγματικά εξοργιστικός.

Επίσης, πρέπει να πω ότι οι εργαζόμενοι αυτοί ζητούν να κρατήσουν τις θέσεις εργασίας τους. Έρχονται έξω από το Υπουργείο Εθνικής Οικονομίας και Οικονομικών χθες για να συναντήσουν την ηγεσία του Υπουργείου και να προβάλουν τα αιτήματά τους και από ό,τι μαθαίνω από την κυρία Κωνσταντοπούλου, η οποία βρέθηκε εκεί χθες, τους φέρανε τα ματ, για μία ειρηνική συγκέντρωση ανθρώπων οι οποίοι θέλουν να μιλήσουν. Δηλαδή, γιατί τους φοβάστε τόσο πολύ αυτούς τους ανθρώπους και γιατί το Υπουργείο Εθνικής Οικονομίας και Οικονομικών είναι τόσο πρόθυμο να χρησιμοποιήσει τα ισχυρότερα μέσα καταστολής που έχει το κράτος για μία απλή συγκέντρωση εργαζομένων, οι οποίοι θέλουν να συζητήσουν σε διάλογο την προστασία των θέσεων εργασίας τους; Τι πιο ανθρώπινο, τι πιο πολιτισμένο μπορεί να υπάρχει; Γιατί τους φέρεστε με αυτό τον τρόπο;

Άκουσα την απάντηση του κυρίου Υφυπουργού, δεν ήταν καθόλου ικανοποιητική. Το μόνο που ήξερε να πει στην κυρία Κωνσταντοπούλου ήταν για το 2015. Επί του θέματος αυτού δεν είπε τίποτα μα τίποτα πειστικό. Περιμένουμε αύριο από τον κύριο Πετραλιά να ακούσουμε κάτι καλύτερο από αυτό που μας είπατε, γιατί φοβάμαι ότι αυτά τα επιχειρήματα που ακούσαμε σήμερα δεν πείθουν απολύτως κανένα.

Έρχομαι τώρα στο νομοσχέδιο. Είχα τη δυνατότητα να αναπτύξω τις παρατηρήσεις μας στις πρώτες τρεις συνεδριάσεις. Υπάρχουν κάποια ζητήματα που παραμένουν εκκρεμή όσον αφορά το συγκεκριμένο νομοσχέδιο, τα οποία θέσαμε σε προηγούμενες συνεδριάσεις αλλά για τα οποία δεν πήραμε καθόλου απάντηση και αυτό είναι, επίσης, ένα άλλο ζήτημα το οποίο παρατηρούμε στις συζητήσεις στις Επιτροπές. Τίθενται ερωτήματα στους Υπουργούς και στους Υφυπουργούς, έρχονται οι Υπουργοί και οι Υφυπουργοί, διαβάζουν ένα κείμενο το οποίο είναι έτοιμο από πριν και δεν γίνεται πραγματικός διάλογος. Θα τα θέσω ξανά ερωτήματα. Εύχομαι κύριε Υφυπουργέ να μας δώσετε κάποια απάντηση.

Ξεκινώ με το πρώτο μεγάλο μέρος του νομοσχεδίου που αφορά την ενσωμάτωση της Οδηγίας της Ευρωπαϊκής Ένωσης του 2021. Ένα ερώτημα που θέσαμε είναι γιατί καθυστερούν οι ενσωματώσεις αυτές τόσο πολύ. Εδώ πέρα έχουμε μια Οδηγία η οποία έρχεται να ενσωματωθεί τρία χρόνια αργότερα.

Το δεύτερο ερώτημα που έχω να θέσω. Αυτή η Οδηγία εφαρμόζει τον θεσμό του επικουρικού κεφαλαίου και αυτό το επικουρικό κεφάλαιο για όσους μας παρακολουθούν και δεν έχουν παρακολουθήσει τις προηγούμενες συζητήσεις είναι ένα κεφάλαιο που σχηματίζεται από το 6% των ακαθάριστων εισφορών των ασφαλιστικών εταιρειών για να μπορεί να καλύπτει την ασφάλιση οχημάτων και ανθρώπων που υπόκεινται ζημιά, βλάβη από μια σειρά αιτιών, όπως, ας πούμε, από αδρανή οχήματα τα οποία είναι ανασφάλιστα αλλά κυκλοφορούν παρανόμως, από άλλα οχήματα τα οποία προκαλούν τη ζημιά και εξαφανίζονται και από μια σειρά άλλων περιπτώσεων οι οποίες συνήθως δεν καλύπτονται από την, αν θέλετε, εδραιωμένη μέθοδο ασφάλισης που παρέχουν οι ασφαλιστικές εταιρείες.

Αυτό το επικουρικό κεφάλαιο, κατ΄αρχάς στο άρθρο 14 υπάρχουν κάποιοι όροι και κάποιες ρυθμίσεις που γίνονται οι οποίες είναι κάπως ακαταλαβίστικες. Λέει ότι το 4,5% του επικουρικού κεφαλαίου -6% είναι συνολικά ο σχηματισμός- θα καλύπτει τις περιπτώσεις α, β και δ του άρθρου 19, ενώ το 1,5% θα καλύπτει την περίπτωση γ που αφορά τα αδρανή οχήματα. Θα θέλαμε μια διευκρίνιση για την προέλευση αυτών των ποσοστών. Από πού προήλθε η ιδέα του να ορίζονται οι περιπτώσεις κάλυψης με αυτά τα ποσοστά;

Έπειτα υπάρχει λίγο παρακάτω στο σχετικό άρθρο μια διάταξη που λέει ότι αν κρίνει η Τράπεζα της Ελλάδας ότι θα πρέπει να αλλάξουν αυτά τα ποσοστά τότε μπορούν να αλλάξουν. Γιατί βάζετε αυτόν τον περιορισμό είναι πάρα πολύ δύσκολο να το καταλάβουμε.

Το δεύτερο ζήτημα το οποίο είναι πιο ουσιαστικό για τους πολίτες είναι ότι η κάλυψη αυτού του 6% των επιπλέον εισφορών θα γίνεται, σύμφωνα με το νομοσχέδιο, κατά 30% από τους υπάρχοντες οδηγούς, από τους ασφαλισμένους, από τους οδηγούς, από τους πολίτες και το 70% θα καλύπτεται από τις ασφαλιστικές εταιρείες. Εμείς θεωρούμε ότι το 30% της επιπλέον ασφάλισης είναι υψηλό για τους οδηγούς. Θα πρέπει οι ασφαλιστικές εταιρείες να καλύπτουν πολύ μεγαλύτερο ποσοστό. Το δεύτερο ζήτημα που μας απασχολεί, γιατί οι ασφαλιστικές εταιρείες, πρέπει να πω, στην Ευρωπαϊκή Ένωση αλλά και στην Ελλάδα, παρουσιάζουν τεράστια κέρδη και η ηγέτιδα ασφαλιστική εταιρεία στην Ελλάδα αυτή τη στιγμή, το είπα και προηγουμένως, το ξαναλέω, για το 2023 έχει δηλώσει ακαθάριστα κέρδη της τάξης των 57 εκατομμυρίων.

Δηλαδή, το να επιβαρύνονται κατά 30% οι οδηγοί με επιπλέον ασφάλιστρα, για να καλύπτονται από περιπτώσεις όπως αυτές που ανέφερα, προηγουμένως, ενός άφαντου οδηγού ή ανασφάλιστων αυτοκινήτων, θεωρούμε ότι είναι άδικο γι’ αυτούς. Επίσης, υπάρχει το ζήτημα του κατά πόσο υπάρχουν εγγυήσεις ή θα πρέπει να εισαχθούν εγγυήσεις στο νομοσχέδιο, ούτως ώστε οι ασφαλιστικές εταιρείες να μην μετακυλήσουν ένα μέρος του 70% στα ασφάλιστρα που θα πληρώνουν οι οδηγοί οι ασφαλισμένοι. Κι αυτό είναι ζωτικής σημασίας, διότι η ασφάλιση του οχήματος είναι υποχρεωτική και όντας υποχρεωτική ο ασφαλισμένος βρίσκεται σε μία πολύ αδύνατη διαπραγματευτική θέση απέναντι στις ασφαλιστικές εταιρείες.

Έρχομαι, τώρα, σύντομα για να αναφερθώ στο ζήτημα των αδρανών οχημάτων. Έχουμε ρωτήσει και στην τρίτη συνεδρίαση και ξαναρωτούμε τώρα, γιατί στην περίπτωση των αδρανών οχημάτων θα πρέπει, όταν το όχημα επανέρχεται σε λειτουργία, να καταβάλλει ο οδηγός ένα παράβολο, όπως λέει το άρθρο 20, της τάξης των 150 ευρώ. Δεν βρίσκουμε καμία δικαιολογία σε αυτό. Υπάρχει μια φοροεισπρακτική προσέγγιση του ζητήματος αυτού από την πλευρά της κυβέρνησης και θα πρέπει να μην υπάρχει. Όποιος παραδίδει τις πινακίδες θα πρέπει να πηγαίνει να παίρνει πίσω τις πινακίδες και να τις βάζει, χωρίς κανένα παράβολο. Δεν είναι μια υπηρεσία που του παρέχει το δημόσιο, έξτρα.

Όσον αφορά, επίσης, το ζήτημα της λειτουργίας ή της στάθμευσης ενός αδρανούς οχήματος, από ένα μέρος σε ένα άλλο, το νομοσχέδιο στο άρθρο 26 λέει όταν αυτή εντοπιστεί, ο παραβάτης τιμωρείται με πρόστιμο 10.000 ευρώ. Αυτό σε πολλές περιπτώσεις αυτοκινήτων αδρανών, που είναι παλιά αυτοκίνητα και η τιμή τους είναι πάρα πολύ χαμηλή, ενδεχομένως να είναι και πολλαπλάσιο της τιμής του οχήματος. Είναι πάρα πολύ μεγάλο πρόστιμο. Καταλαβαίνουμε γιατί μπαίνει. Θεωρούμε ότι εισάγεται αυτό το τεράστιο πρόστιμο, διότι με την ενσωμάτωση της οδηγίας για την ασφάλιση για το επικουρικό κεφάλαιο, τα αδρανή οχήματα αρχίζουν πλέον και μπαίνουν με πολύ σημαντικό τρόπο στην εικόνα των ασφαλίστρων, που πρέπει να καλύπτονται από τις ασφαλιστικές εταιρείες. Με το να μπαίνουν τόσο υψηλά πρόστιμα, η ιδέα είναι να μειωθεί η κυκλοφορία των αδρανών οχημάτων. Ωστόσο, θεωρούμε ότι αυτό το ζήτημα θα πρέπει να αντιμετωπιστεί όχι με δρακόντεια πρόστιμα αυτού του τύπου, τα οποία μάλιστα τριπλασιάζονται σε περίπτωση που υποτροπιάσει αυτός που έκανε την παράβαση, αλλά με διασταυρώσεις και σωστή εφαρμογή του υφισταμένου πλαισίου που εισάγει το νομοσχέδιο.

Τέλος, θα κάνω μια παρατήρηση, κύριε Πρόεδρε, με την ανοχή σας, για το λιμάνι της Κέρκυρας. Άλλα ζητήματα για την τεχνολογία block chain τα έχουμε αναπτύξει σε προηγούμενες συνεδριάσεις. Για το λιμάνι της Κέρκυρας, ο κύριος Χατζηδάκης, στο κλείσιμο της προηγούμενης συνεδρίασης, μας είπε ότι η επέκταση της παραχώρησης του λιμανιού της Κέρκυρας κατά 67 χρόνια, από 40 που ήταν πριν, δηλαδή μέχρι και το 2070 -γιατί παραχωρήθηκε το 2003 το λιμάνι της Κέρκυρας- ότι αυτό αφορά μία παραχώρηση από το δημόσιο στο δημόσιο. Ωστόσο, πρόκειται για ένα λιμάνι το οποίο είναι Α.Ε.. Η εταιρεία, η επιχείρηση είναι Α.Ε.. Έχει μια μετοχή την οποία, πράγματι, την έχει το δημόσιο τώρα.

Περιμένουμε, όμως, να υπάρχει μία αιτιολογία αυτής της απόφασης. Παραμένει κάτι μυστήριο. Ανήκει αυτό το λιμάνι στο δημόσιο, έχει παραχωρηθεί σε μια εταιρεία Α.Ε., επεκτείνεται η σύμβαση παραχώρησης, χωρίς να δούμε τη σύμβαση ξανά, το οποίο είναι ένα ζήτημα και δεν εξηγείται γιατί γίνεται αυτό από την κυβέρνηση. Περιμένουμε να έχουμε μία εξήγηση. Το ρωτήσαμε και το ξαναρωτούμε και τώρα και προσδοκούμε ο κ. Υπουργός να μας δώσει μια απάντηση σε αυτό το ερώτημα.

Σταματώ εδώ και θα συζητήσουμε τα υπόλοιπα στην Ολομέλεια αύριο. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε συνάδελφε. Με τον κύριο Καζαμία ολοκληρώσαμε τον κύκλο των τοποθετήσεων των συναδέλφων, Εισηγητών και Ειδικών Αγορητών. Έχει εγγραφεί στον κατάλογο των ομιλητών ο συνάδελφος ο κύριος Σιμόπουλος. Θα στον κ. Σιμόπουλο τον λόγο και μετά σε εσάς κυρία Κωνσταντοπούλου και θα κλείσει ο κύριος Υπουργός.

Το λόγο έχει ο κ. Σιμόπουλος μέσω webex.

**ΕΥΣΤΡΑΤΙΟΣ ΣΙΜΟΠΟΥΛΟΣ:** Ευχαριστώ, κ. Πρόεδρε. Θα μιλήσω αποκλειστικά για τα άρθρα που αφορούν τα καταπατημένα κτήματα του δημοσίου. Πρόκειται για την επέκταση ή για διευκρινίσεις ενός νομοσχεδίου, το οποίο, η κυβέρνηση έφερε πριν ένα χρόνο, για το οποίο, μάλιστα, είχατε πολύ μεγάλη συμβολή και εσείς, κύριε Πρόεδρε.

Ένας νόμος που έδινε πάρα πολλά πλεονεκτήματα σε πολλούς ανθρώπους ώστε να λύσουν διάφορα θέματα του παρελθόντος και βέβαια, δίνει τώρα μέσα από τις διευκρινίσεις του παρόντος νομοσχεδίου και τη δυνατότητα να υπάρχουν σημαντικές εισπράξεις για το δημόσιο και παράλληλα επεκτείνει και σε άλλους τομείς την εφαρμογή του περσινού νόμου.

Θεωρώ, όμως, ότι θα πρέπει να γίνει μια διευκρίνιση για τα ακίνητα της κατηγορίας 5 που είναι μέσα σε οικόπεδα. Θα έλεγα μάλιστα καλύτερα, μέσα σε κτήματα, τα οποία, τώρα ενώ από την πλευρά του Υπουργείου Εθνικής Οικονομίας και Οικονομικών μπορούν να μεταβιβαστούν, επειδή ζητείται στο τέλος αυτής της διαδικασίας και χαρτί από μηχανικό ενώ θα έχουν τη σφραγίδα του Υπουργείου Εθνικής Οικονομίας και Οικονομικών, στο τέλος δε θα μπορεί να γίνει η οριστική μεταβίβαση.

Απλά, λέω είναι ότι πρέπει να βρεθεί μια λύση, ώστε τα κτήματα τα λεγόμενα καταπατημένα που έχουν μέσα κτίσματα κατηγορίας 5 να μπορέσουν με κάποιον τρόπο να μεταβιβαστούν. Έτσι όπως είναι σήμερα διαμορφωμένο το πλαίσιο και με το παρόν νομοσχέδιο που συζητάμε, αυτό είναι αδύνατο. Θεωρώ ότι οι λύσεις σε αυτή την κατεύθυνση είναι δύο. Ή αυτόματα να θεωρηθούν ότι πραγματικά είναι νόμιμα πολεοδομικά ή να μπορούν να μεταβιβαστούν χωρίς το χαρτί από τον μηχανικό και όταν αποφασίσει το δημόσιο να προχωρήσει με κάποιον τρόπο στη νομιμοποίηση των αυθαιρέτων με κατηγορία 5, οι ιδιοκτήτες αυτών των κτημάτων που θα τα αποκτήσουν με τη διαδικασία που διευκρινίζουμε τώρα να μπορέσουν να τα νομιμοποιήσουν.

Θεωρώ ότι είναι θέμα που θα πρέπει να δει πολύ σοβαρά το Υπουργείο και κύριε Υπουργέ, νομίζω ότι έχετε χρόνο μέχρι αύριο πιθανώς να το λύσετε, γιατί χιλιάδες συμπολίτες μας που είναι έτοιμοι να προχωρήσουν τη διαδικασία στο τέλος ενώ θα την προχωρήσουν και θα είναι εντάξει από το Υπουργείο Εθνικής Οικονομίας και Οικονομικών, δεν θα μπορέσουν να είναι εντάξει πολεοδομικά. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ, κύριε Πρόεδρε. Επανέρχομαι στο ζήτημα που έθεσα και με την έναρξη της συνεδρίασης. Η ώρα είναι 6 και 10. Η συνεδρίαση ξεκίνησε στις 4. Πάει προς ολοκλήρωση. Αν καλά καταλαβαίνω μετά από εμένα μιλάει ο κύριος Υφυπουργός και τελειώνουμε. Η Κυβέρνηση τι ακριβώς σκοπό έχει; Να μας κρατήσει στο σκοτάδι μέχρι αύριο; Ενδεχομένως, περίμενε και να μην συζητηθεί καθόλου το θέμα σήμερα και να πάει να ψηφίσει αυτή την τροπολογία για τη ΛΑΡΚΟ, παρέμβαση στην εκκρεμή δίκη και ενδεχομένως να αιφνιδιάσει το Κοινοβούλιο; Να επιβάλει τετελεσμένα, χωρίς καν να υποστηρίξει αυτό που κάνει;

Θέλω να είμαι πολύ ξεκάθαρη ως άνθρωπος που υπηρετώ τη δικαιοσύνη, ως συλλειτουργός της δικαιοσύνης και που παρακολουθώ όλο αυτό το διάστημα την διορισμένη από την κυβέρνηση ηγεσία της δικαιοσύνης να πέφτει από τα σύννεφα για τις γνωστές και πολλαπλώς καταγγελθείσες αβελτηρίες της δικαστικής λειτουργίας.

 Από τις 27 Νοεμβρίου του 2023, έχω καταθέσει 21 επίκαιρες ερωτήσεις στον κ. Μητσοτάκη, στον Πρωθυπουργό, ως μοναδική γυναίκα Αρχηγός Κοινοβουλευτικού Κόμματος, για την εμφύλια βία, για την ανάγκη ποινικοποίησης της γενοκτονίας ως αυτοτελούς κακουργήματος και για την ανάγκη λήψης μέτρων για τα θύματα κακοποίησης, γυναίκες και παιδιά, πρωτίστως.

Ο κ. Μητσοτάκης κρύβεται, η Κυβέρνηση απέχει από τη λήψη μέτρων και την ανάληψη πρωτοβουλιών.

Φτάνουμε στο σημείο να δολοφονείται 11χρονο κορίτσι με εμφύλιο κίνητρο και πέφτει από τα σύννεφα η ηγεσία της δικαιοσύνης και διατάσσει πειθαρχικό έλεγχο, γιατί ήταν ελεύθερος ο καταδικασθείς βιαστής για βιασμό ανηλίκου, που έγινε δολοφόνος ανηλίκου.

Φτάνουμε να αποκαλύπτεται ότι επιφανής δικηγόρος κακοποιεί τη σύζυγό του και η ηγεσία της δικαιοσύνης πέφτει από τα σύννεφα και διατάσσει άλλον πειθαρχικό έλεγχο, γιατί δεν είναι, κατά τη γνώμη της, επαρκή τα περιοριστικά μέτρα τα οποία επεβλήθησαν.

Εγώ, λοιπόν, ρωτώ ευθέως. Η ηγεσία της δικαιοσύνης, η διορισμένη από την κυβέρνηση, θα παρέμβει αύριο, σήμερα, χτες και θα εκδώσει ανακοίνωση για αυτήν την εξόφθαλμη παρέμβαση της κυβέρνησης σε ανοιχτή δίκη, που αφορά δικαιώματα εργαζομένων;

Δεν είναι ένα θέμα ίσον, υπάρχει μία δίκη στα δικαστήρια. Από τη δίκη αυτή διακυβεύονται οι ανθρώπινες ζωές 781 εργαζόμενων και των οικογενειών τους. Από τη δίκη αυτή, ταυτόχρονα, διακυβεύονται γκρίζα οικονομικά συμφέροντα που αναμένουν να έχουν ωφέλεια από τη μείωση των δαπανών της ΛΑΡΚΟ. Και η κυβέρνηση, ξετσίπωτα, ξεδιάντροπα παρεμβαίνει στη δίκη, διεκδικεί να είναι διάδικος, ενώ αποσύρεται η αίτηση εναντίον της και εμφανίζεται στη δίκη και καταθέτει ως έγγραφο, με το οποίο επιδιώκει να καταργηθεί η εκδίκαση, μία τροπολογία, η οποία εισάγεται στο νομοσχέδιο που συζητάμε. Την καταθέτει το βράδυ της Δευτέρας, στις 23:00΄ η ώρα, τη νύχτα, όπως δυστυχώς, κατατίθενται όλο αυτό το διάστημα και τα νομοσχέδια και οι τροπολογίες, νύχτα.

Και σήμερα που πρόκειται να κλείσει η διαδικασία της προπαρασκευαστικής εξέτασης του νομοσχεδίου στην Επιτροπή και να ψηφιστεί το νομοσχέδιο, δεν έρχεται ούτε ο κ. Χατζηδάκης, για να μας πει «Ξέρετε, έχουμε και μία τροπολογία για τη ΛΑΡΚΟ και τη φέραμε με τροπολογία γι’ αυτόν κι αυτόν τον λόγο». Ούτε ο κ. Πετραλιά, που μας δήλωσε, πριν από λίγο ο κ. Δήμας, ότι ο κ. Πετραλιάς είναι ο αρμόδιος. Δηλαδή, στέλνουν τον μη αρμόδιο Υφυπουργό, με ένα σημείωμα το οποίο μας διάβασε, για να μας πει ότι κάτι πρέπει να γίνει με τη ΛΑΡΚΟ, το πρόβλημα της ΛΑΡΚΟ ήταν, τελικά, οι εργαζόμενοι. Λείπει ο Υπουργός, λείπει ο Υφυπουργός και αύριο αυτή η τροπολογία μπαίνει στην Ολομέλεια.

Κατά την άποψή μου, πρώτα απ’ όλα, είναι ακραία δόλιο, κακόβουλο, κακόπιστο και κουτοπόνηρο αυτό το οποίο διαπράττει η κυβέρνηση. Να επιχειρεί, δηλαδή, να παρέμβει στη δικαιοσύνη με νομοθετική τροπολογία, να κρύβεται πίσω από το δάχτυλό της για το γεγονός ότι βρίσκεται με την πλευρά εκείνων, οι οποίοι αδικούν, αδικεί η ίδια και να προσπαθεί να καταστήσει νόμο του κράτους την παρέμβαση στην εκκρεμεί δίκη των εργαζομένων που διεκδικούν τα δίκαια τους.

Αν είναι, έτσι, όπως μας τα είπατε, κύριε Δήμα, που μας διαβάσατε το σημείωμα, γιατί δεν αφήνει η κυβέρνηση, η οποία διατυμπανίζει ότι έχει εμπιστοσύνη στη δικαιοσύνη; Γιατί δεν αφήνει τη δικαιοσύνη να κρίνει;

 Η δικαιοσύνη έκρινε ήδη δύο φορές και τον Μάιο και χθες, ότι οι εργαζόμενοι πρέπει να προστατευθούν και τους χορήγησε προσωρινή διαταγή στις 12 Μαΐου και διατήρησε την προσωρινή διαταγή χθες. Γιατί παρεμβαίνει στη δικαιοσύνη η κυβέρνηση, που παριστάνει ότι δήθεν σέβεται τη δικαιοσύνη; Θα επαναστατήσουν και θα εκδώσουν ανακοίνωση και θα παρέμβουν στα πράγματα, προστατεύοντας την ανεξαρτησία της δικαιοσύνης οι δυο διορισμένες ηγέτιδες της δικαιοσύνης, η πρόεδρος του Αρείου Πάγου και η εισαγγελέας του Αρείου Πάγου, που είναι πολυπράγμονες τελευταία με τέτοιες παρεμβάσεις; Θα διαμαρτυρηθεί επιτέλους η ηγεσία της δικαιοσύνης για τις παρεμβάσεις στη δικαιοσύνη ή θα επιβεβαιώνει μόνο αυτές τις παρεμβάσεις;

Έχουμε την τρομακτική κατάσταση, μία Κυβέρνηση η οποία η ίδια έχει υψώσει τείχος προστασίας στα στελέχη της, στους πρώην Υπουργούς και νυν Υπουργούς και Βουλευτές της και στον ίδιο τον Πρωθυπουργό, να μην εξεταστούν ποινικά για το έγκλημα των Τεμπών, μία κυβέρνηση της οποίας ο ίδιος Υπουργός Δικαιοσύνης και ο Πρωθυπουργός επιμένουν να αποκαλούν το έγκλημα των Τεμπών δυστύχημα και όχι έγκλημα και αρνούνται να το αποκαλέσουν έγκλημα, ενώ γίνεται ανάκριση σε βαθμό κακουργήματος και μάλιστα γίνονται περισσότερες της μίας ανάκρισης και από τον εφέτη ειδικό ανακριτή της Λάρισας και από την ευρωπαία ανακρίτρια. Μία Κυβέρνηση, η οποία αυτοπροστατεύεται και χρησιμοποιεί το νόμο περί ευθύνης Υπουργών και τη βουλευτική ασυλία, για να αυτοπροστατευθεί και την ίδια ώρα λέει ότι θα κρίνει η δικαιοσύνη. Μα αφού μπλοκάρει τη δικαιοσύνη η κυβέρνηση με την πλειοψηφία των 158, άλλως 157 Βουλευτών, που ήδη έχει εκλογικά καταρρεύσει. Η ίδια η Κυβέρνηση ανερυθρίαστα και αναφέρθηκε και άλλο παράδειγμα όπου έχει γίνει αντίστοιχη παρέμβαση με εκκρεμότητα στον Άρειο Πάγο, η ίδια η Κυβέρνηση παρεμβαίνει ακόμα και στη δίκη στο μονομελές πρωτοδικείο Αθηνών. Είναι τέτοια η ζέση να ελέγξει τη δικαιοσύνη και να μην αφήσει τη δικαιοσύνη να λειτουργήσει, ώστε παρεμβαίνει στη δίκη των ασφαλιστικών μέτρων, στέλνει εκπρόσωπο να πει ότι ναι θα είμαι διάδικος εγώ και έχω να σας πω ότι δεν πρέπει να βγάλετε απόφαση γιατί καταθέσαμε τροπολογία. Τι λέει αυτή η τροπολογία; Λέει, ότι ο ειδικός εκκαθαριστής μπορεί να κλείσει και να μεταβιβάσει κλειστή τη ΛΑΡΚΟ. Επίσης λέει, ότι μπορεί να κάνει και κατά παρέκκλιση διάφορους σχεδιασμούς σε σχέση με τις κρατικές ενισχύσεις. Επίσης λέει, ότι έχει αναδρομική ισχύ η τροπολογία, που δεν έχει καμία ισχύ αυτή τη στιγμή, για την οποία δεν έρχεται κανένας αρμόδιος να την υποστηρίξει ούτε ο εισηγητής. Πήγα να το επιβεβαιώσω με τον εισηγητή της Νέας Δημοκρατίας, αν είπε οτιδήποτε γι’ αυτή την τροπολογία. Μου είπε δεν είπε. Αυτή λοιπόν την τροπολογία την οποία ουδείς υποστηρίζει εδώ, πέραν όσων ακούσαμε από τον κ. Δήμα που δήλωσε κατά τα άλλα μη αρμόδιος Υφυπουργός, αυτή η τροπολογία λέει ότι εφόσον ψηφιστεί αύριο και εμείς θα ζητήσουμε να γίνει αίτημα ονομαστικής ψηφοφορίας, σας προειδοποιούμε και θα προσυπογράψουμε κάθε αίτημα ονομαστικής ψηφοφορίας που θα κατατεθεί από περισσότερους Βουλευτές διότι εμείς έχουμε μόνον έξι Βουλευτές και δεν αρκούν οι δικές μας υπογραφές για να συγκροτηθεί αίτημα ονομαστικής ψηφοφορίας. Εφόσον την ψηφίσετε αύριο προφανέστατα μόνοι σας, όπως μόνοι σας καλύψατε τον κύριο Καραμανλή και τον κύριο Μητσοτάκη για τα Τέμπη και τον κύριο Σπίρτζη και άλλους εκλεκτούς κυρίους, όπως Χρυσοχοΐδη, Χατζηδάκη τον αρμόδιο Υπουργό εν προκειμένω και ούτε και ούτω καθεξής, θα ισχύει από 17 Ιουνίου. Ποιος είναι ο λόγος της ισχύος από 17 Ιουνίου; Μα να επηρεάσει τη δίκη, η οποία εισήχθη 18 Ιουνίου, να δημιουργήσει δηλαδή τετελεσμένο ώστε να δεσμεύεται ο δικαστής που κρίνει την αίτηση των 781 εργαζομένων στη ΛΑΡΚΟ από αυτή την κατάπτυστη τροπολογία. Γνωρίζετε κύριε Δήμα, επειδή είστε δικηγόρος, πόσο κραυγαλέα είναι αυτή η παρέμβαση. Γνωρίζετε, ότι είναι ακραία παράβαση καθήκοντος και για τον Βουλευτή το να ψηφίσει παρέμβαση σε εκκρεμή δίκη. Γνωρίζετε, ότι συνδέεται αυτή η παράβαση καθήκοντος με πρόκληση οικονομικής βλάβης στους εργαζόμενους και με διασφάλιση ωφέλειας σε εκείνους που περιμένουν τρίβοντας τα χέρια τους να πάρουν τη ΛΑΡΚΟ χωρίς εργαζόμενους, πολύ ξεκάθαρο, για να μιλάμε συγκεκριμένα.

Επίσης, γνωρίζετε, επειδή βλέπω ότι ο ειδικός εκκαθαριστής θα μπορεί να συνάψει διάφορες συμβάσεις φύλαξης, πυροπροστασίας και ούτω καθεξής. Γνωρίζετε και αν δεν το γνωρίζετε, το γνωρίζετε από τώρα που σας το λέω και καταγράφεται στα πρακτικά για να συνεννοούμαστε. Γνωρίζετε, πρώτον ότι οι άνθρωποι αυτοί έχουν δώσει το αίμα και την ψυχή τους στη ΛΑΡΚΟ ότι εργάζονται στη ΛΑΡΚΟ δεκαετίες, οι ίδιοι οι πατεράδες και οι παππούδες τους. Κατέθεσε ως μάρτυρας ο Πρόεδρος ενός από τα σωματεία και είπε «Εγώ εργάζομαι 26 χρόνια στη ΛΑΡΚΟ, ο πατέρας μου 36 και ο παππούς μου 40».

Μία ολόκληρη κοινότητα ζει από αυτήν την επιχείρηση, από αυτό το εργοστάσιο, όπου διακινδυνεύσαν τη ζωή τους και την ακεραιότητά τους οι εργαζόμενοι, επί δεκαετίες.

 Έχουν χαθεί άπειρες δεκάδες ανθρώπινες ζωές, σε κάθε σημείο. Όποιος έχει πάει και τον έχουν ξεναγήσει εκεί οι εργαζόμενοι, όπως πήγαμε εμείς, ξέρει ότι σε κάθε σημείο υπάρχει τόπος δυστυχήματος, εργατικού δυστυχήματος που σημαίνει τι; Ελλιπής προστασία για τους εργαζόμενους, από το αρμόδιο και υπεύθυνο Δημόσιο.

Γνωρίζω ότι υπάρχει μια ωρολογιακή βόμβα στις εγκαταστάσεις και το ξαναλέω μήπως δεν το καταλάβατε; Υπάρχουν 30 τόνοι προπανίου, στη συγκεκριμένη έκταση, τους οποίους φυλάνε αυτή τη στιγμή οι εργαζόμενοι και γλιτώνουν από την οποιαδήποτε έκρηξη όλα τα πιθανά θύματα και τους εαυτούς τους και εσείς λέτε, «ο ειδικός εκκαθαριστής, ο ειδικός διαχειριστής», ο οποίος αυτός, ναι, αμείβεται αδρότατα, όλο αυτό το διάστημα και δεν γνωρίζουμε τι κάνει ακριβώς ούτε πώς διαχειρίζεται τα έσοδα της ΛΑΡΚΟ;

Μάθαμε στο δικαστήριο και τα άκουσα έκπληκτη ότι ο «βοηθός» του έχει επισκεφθεί τις εγκαταστάσεις μία ή δύο φορές. Αν είχε πάει βέβαια μία, θα του είχε μείνει και δεν θα είχε αμφιβολία μήπως πήγε και δεύτερη. Αμφιβάλλω αν έχει πάει τελικώς, έστω και μία φορά; Μένει να αποδειχθεί.

Οι άνθρωποι, λοιπόν, αυτοί στους οποίους εσείς έχετε αναθέσει και οι οποίοι αμείβονται αδρότατα δεν έχουν λογοδοτήσει για την «ειδική διαχείριση». Αυτό είναι το μόνο βέβαιο και επίσης, το μόνο βέβαιο είναι ότι αυτή τη στιγμή σε αυτούς δίνετε την εξουσία να διακόψουν τις συμβάσεις εργασίας, να κλείσει εντελώς η ΛΑΡΚΟ και να αποφασίσουν για την τύχη, για τη ζωή, για την εργασία όλων αυτών των ανθρώπων.

 Με αυτές τις παρατηρήσεις, λοιπόν, εγώ επαναλαμβάνω, ετέθη και χαίρομαι γι’ αυτό και από όλες τις άλλες Κοινοβουλευτικές Ομάδες της Αντιπολίτευσης και παρέμεινε σιωπηλή η Κοινοβουλευτική Ομάδα της Κυβέρνησης της Νέας Δημοκρατίας.

Θέτω ξανά το θέμα της απόσυρσης της Τροπολογίας. Είναι σκανδαλώδες τόσο για την παραβίαση των δικαιωμάτων των εργαζομένων όσο και για την ωμή παρέμβαση στη Δικαιοσύνη. Ζητώ επίσημα και δημόσια και από την ίδια την πολυπράγμονα ηγεσία της Δικαιοσύνης να παρέμβει για αυτό το θέμα.

Δεν δικαιολογείται να παριστάνει κανείς ότι δεν το κατάλαβε και σε σχέση με την υπεράσπιση των δικαιωμάτων των εργαζομένων και των οικογενειών τους, να ξέρετε ήταν και πολλά παιδιά εχθές στην συγκέντρωση διαμαρτυρίας, υπερασπιζόμενα τις οικογένειες και τους γονείς τους. Μικρά παιδιά 14-13-15 χρονών, απέναντι στα οποία παρατάξατε τα ΜΑΤ και όταν ζήτησα να πληροφορηθώ ποιος έδωσε τη διαταγή να έρθουν τα ΜΑΤ, δεν αναλάμβανε κανείς την ευθύνη και τελικώς αναγκάστηκαν να ανοίξουν τα ΜΑΤ και να ανοίξει η πόρτα. Μετά από την παρέμβαση μου.

 Σε αυτούς, λοιπόν, τους ανθρώπους δεν μπορεί να επιφυλάσσετε αυτού του είδους τις παραβιάσεις.

Σε αυτούς, λοιπόν, τους ανθρώπους, δεν μπορεί να επιφυλάσσεται αυτού του είδους τις παραβιάσεις, δεν μπορεί να παριστάνετε ότι δεν παρεμβαίνετε στη δικαιοσύνη και δεν μπορεί σε καμία περίπτωση, χωρίς να εκτεθούν ανεπανόρθωτα και ποινικά οι Βουλευτές οι οποίοι τυχόν θελήσουν να ψηφίσουν μια τέτοια τροπολογία, να περάσει μία τέτοια ρύθμιση.

Είναι δε κορυφαίο και με αυτό κλείνω. Είναι κορυφαίας σημασίας, το τι θα κάνει η διορισμένη ξαναλέω από την Κυβέρνηση, η ηγεσία της δικαιοσύνης. Η «Πλεύση Ελευθερίας» είναι το πολιτικό κίνημα που έχει θέσει το ζήτημα της Αναθεώρησης του Συντάγματος για την κατάργηση της Βουλευτικής ασυλίας, την κατάργηση της Υπουργικής ασυλίας του νόμου περί ευθύνης Υπουργών και την κατάργηση του διορισμού της ηγεσίας της Δικαιοσύνης από την εκτελεστική εξουσία και καλούμε την ηγεσία της δικαιοσύνης, να πάρει θέση.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε πολύ, κυρία Πρόεδρε. Το λόγο τώρα έχει ο Υφυπουργός Εθνικής Οικονομίας και Οικονομικών, ο κ. Χρίστος Δήμας.

Το λόγο έχει ο κύριος Δήμας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Ο καθένας στο Κοινοβούλιο, έχει τη δυνατότητα, να λέει, ότι θέλει, προφανέστατα. Πρέπει, όμως, να ξεκαθαρίσουμε κάποια πράγματα. Σήμερα συζητάμε ένα πολύ σημαντικό νομοσχέδιο για τα ανασφάλιστα οχήματα και προφανώς, η αρμοδιότητα είναι σε εμένα και γι’ αυτό και βρίσκομαι εδώ σήμερα.

Δεύτερο ζήτημα είναι, ότι έχει κατατεθεί μια τροπολογία και προφανέστατα, η Κυβέρνηση, δεν έχει αφήσει ανυπεράσπιστη - ανυποστήρικτή, καμία τροπολογία. Δεν λειτουργούμε, όπως μπορεί να λειτουργούσαν άλλες κυβερνήσεις στο παρελθόν.

Τρίτο ζήτημα, είναι, οι Επίκαιρες Ερωτήσεις. Επειδή, άκουσα κάτι. Ο Πρωθυπουργός Κυριάκος Μητσοτάκης, είναι ο Πρωθυπουργός που έχει απαντήσει στις περισσότερες Επίκαιρες Ερωτήσεις από οποιονδήποτε άλλο πρωθυπουργό τα τελευταία χρόνια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σε2 έχει απαντήσει,τον τελευταίο χρόνο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Τέταρτο ζήτημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σε 2 έχει απαντήσει και από τις 67 που έχω καταθέσει, καμία.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Έχει ο καθένας το θεσμικό του ρόλο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρία Πρόεδρε, κύριε Υφυπουργέ, σας παρακαλώ πολύ.

Κυρία Πρόεδρε, δεν σε εσάς έχει διακόψει κανείς. Κυρία Πρόεδρε, μιλήσατε τόσες ώρες, σας παρακαλώ, αφήστε τον κύριο Υφυπουργό, να ολοκληρώσει. Συνεχίστε, κύριε Υφυπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Είναι ξεκάθαρο, ο καθένας από εμάς κρίνεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επιβεβαίωνε ότι ο καθένας μπορεί να λέει ότι θέλει.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Όποιος, λοιπόν, έρχεται σε αυτή την αίθουσα και προσπαθεί να υποδείξει στη δικαιοσύνη για το τι πρέπει να πράξει, είναι αυτός ο οποίος παρεμβαίνει στη δικαιοσύνη και προφανέστατα, δεν σέβεται το θεσμικό του ρόλο.

Πάμε, όμως, τώρα και στο υπό συζήτηση νομοσχέδιο, το οποίο εισάγει ρυθμίσεις που επιδιώκουν να βάλουν τάξη στο άναρχο περιβάλλον που επικρατεί σχετικά με τα ανασφάλιστα οχήματα, τα οποία κυκλοφορούν στην ελληνική επικράτεια και να θέσει σε λειτουργία έναν αποτελεσματικό μηχανισμό ελέγχου των κυκλοφορούντων οχημάτων. Επιτέλους, θα έχουμε μία πραγματική ηλεκτρονική ενιαία εικόνα για τα αυτοκίνητα. Αυτό, θεωρώ πως είναι ένα πραγματικά πολύ σημαντικό - ένα πολύ σπουδαίο βήμα προς τα εμπρός.

Υπολογίζεται ότι σήμερα κυκλοφορούν στους δρόμους περίπου 500.000 ανασφάλιστα οχήματα. Πρόκειται για περιφερόμενο κίνδυνο, τόσο για τους ίδιους τους οδηγούς των εν λόγω οχημάτων, όσο και για τους υπόλοιπους οδηγούς και προφανώς το σύνολο της κοινωνίας. Ενώ σε περίπτωση που ένας πολίτης καθόλα νομοταγής εμπλακεί σε ένα τροχαίο ατύχημα με κάποιο ανασφάλιστο όχημα, είναι εξαιρετικά δύσκολο σήμερα να αποζημιωθεί.

Η κυκλοφορία χιλιάδων ανασφάλιστων οχημάτων, είναι ένα κοινωνικό, αλλά και οικονομικό πρόβλημα. Κοινωνικό πρόβλημα, για όσους εμπλέκονται σε ένα ατύχημα και βιώνουν απίστευτη ταλαιπωρία για να αποζημιωθούν για τις ζημιές και τυχόν νοσηλεία τους. Οικονομικό, διότι την προκληθείσα ζημιά, καλείται να καλύψει το Επικουρικό Κεφάλαιο και κατ’ επέκταση, οι νομοταγείς πολίτες.

Με το υπό συζήτηση νομοσχέδιο θεσπίζεται ένα νέο σύστημα ελέγχου με ηλεκτρονικές διασταυρώσεις, που δημιουργούνται από τη Γενική Γραμματεία Πληροφοριακών Συστημάτων του Υπουργείου Ψηφιακής Διακυβέρνησης, με μαζικό και αυτοματοποιημένο ψηφιακό τρόπο σε κυκλοφορούντα οχήματα, με σκοπό τον εντοπισμό παραλείψεων που σχετίζονται: Πρώτον, με την υποχρέωση ασφάλισης του οχήματος. Δεύτερον, την υποχρέωση διενέργειας περιοδικού τεχνικού ελέγχου ΚΤΕΟ και τρίτον, την υποχρέωση καταβολής τελών κυκλοφορίας και εν συνεχεία την επιβολή των προβλεπόμενων εκ του νόμου κυρώσεων.

Το κράτος θα αρχίσει επιτέλους να επικοινωνεί με τον εαυτό του και να εντοπίζει με αυτοματοποιημένο και γρήγορο τρόπο την πληροφορία που ήδη διαθέτει, αλλά, λόγω αδυναμίας εξεύρεσης της δεν μπορούσε να αξιοποιήσει. Άρα, συνδέουμε επιτέλους ψηφιακές βάσεις δεδομένων σε λειτουργική ηλεκτρονική πλατφόρμα, σε πληροφοριακό σύστημα προς όφελος των πολιτών και της κοινωνίας. Οι έλεγχοι θα διενεργούνται τουλάχιστον - και υπογραμμίζω τη λέξη τουλάχιστον - σε εξάμηνη βάση από τη γενική γραμματεία πληροφοριακών συστημάτων.

Επειδή είναι ένα ζήτημα το οποίο ακούστηκε στις επιτροπές, ευελπιστούμε, ότι με τη λειτουργία της πλατφόρμας θα μπορεί ο έλεγχος αυτός να γίνεται πολύ συχνότερα και θα αντλούνται βάσεις δεδομένων από την Α.Α.Δ.Ε., το Υπουργείο Υποδομών και Μεταφορών, Προστασίας του Πολίτη, Εσωτερικών και Μετανάστευσης και Ασύλου, της Ένωσης Ασφαλιστικών Εταιρειών, από το μητρώο ασφαλισμένων οχημάτων του επικουρικού κεφαλαίου, της εναλλακτικής διαχείρισης οχημάτων Ελλάδος και το taxisnet. Εφόσον εντοπιστούν τυχόν παραβάσεις, θα ειδοποιείται ο κάτοχος άδειας κυκλοφορίας του οχήματος και θα επιβάλλονται τα εξής πρόστιμα σε περίπτωση ανασφάλιστου οχήματος. Είναι 1.000 ευρώ για τα λεωφορεία και φορτηγά δημόσιας χρήσης, 500 ευρώ για τα επιβατηγά και άλλα οχήματα κάθε φύσης και 250 ευρώ για τα δίκυκλα.

Σε περίπτωση που διαπιστώνεται οφειλή τελών κυκλοφορίας ενός τουλάχιστον έτους βεβαιώνονται στο σύνολό τους τα οφειλόμενα τέλη κυκλοφορίας μετά του προστίμου που αναλογεί, ενώ, σε περίπτωση που διαπιστώνεται ότι το όχημα δεν έχει υποβληθεί εμπρόθεσμα σε περιοδικό τεχνικό έλεγχο ΚΤΕΟ, επιβάλλεται από το Υπουργείο Υποδομών και Μεταφορών το προβλεπόμενο πρόστιμο της παραγράφου 4, του άρθρου 86, του Κώδικα Οδικής Κυκλοφορίας. Αυτό, πράγματι, επειδή ακούστηκε στις επιτροπές και ήταν στη δημόσια διαβούλευση, αφαιρέθηκε και θα επανέλθει αύριο κανονικά με νομοτεχνική βελτίωση για να απαντήσω και σε κάποια από τα ερωτήματα τα οποία τέθηκαν σε επιτροπές.

 Ο ιδιοκτήτης φυσικά έχει δικαίωμα ένστασης εντός ολίγων εργάσιμων ημερών από την επιβολή του προστίμου. Η ένσταση εξετάζεται εντός 30 εργάσιμων ημερών. Σημειώνεται ότι μετά τη διαπίστωση της παράβασης, διενεργείται εκ νέου ηλεκτρονικός έλεγχος σε διάστημα έως τριών μηνών από την επιβολή του προστίμου. Εφόσον διαπιστωθεί, όμως, ότι ο ιδιοκτήτης δεν έχει εκ νέου συμμορφωθεί, εκτός από το επιβληθέν πρόστιμο αφαιρείται η άδεια κυκλοφορίας και οι πινακίδες του οχήματος. Τα παραπάνω επιστρέφονται μόνο με την προσκόμιση του σχετικού συμβολαίου ασφάλισης ή του ισχύοντος δελτίου ΚΤΕΟ ή της βεβαίωσης περί μη οφειλής των τελών κυκλοφορίας, κατά περίπτωση και της απόδειξης καταβολής του προστίμου. Γίνεται αντιληπτό, συνεπώς, ότι επιχειρείται η θέσπιση ενός ολοκληρωμένου συστήματος μέσω του οποίου θα ελέγχονται ταυτοχρόνως και με μία ενιαία διαδικασία οι υποχρεώσεις που οφείλει να τηρεί ο κάτοχος ενός οχήματος.

Με τη θέσπιση των ηλεκτρονικών διασταυρώσεων πετυχαίνουμε τα εξής πολύ σημαντικά. Πρώτον, τη συνολική αντιμετώπιση του προβλήματος των ανασφάλιστων οχημάτων. Δεν περιμένουμε έναν τυχαίο επιτόπιο έλεγχο της τροχαίας για να επιβάλουμε το πρόστιμο, αλλά, αυτό θα ενεργοποιείται αυτόματα έπειτα από την τακτική ηλεκτρονική διασταύρωση που θα διενεργείται. Τα πρόστιμα είναι αυστηρά και φτάνουν μέχρι την αφαίρεση άδειας και πινακίδων όπως προαναφέρθηκε.

 Δεύτερον, με τη διασταύρωση των στοιχείων και την αντιμετώπιση των ανέλεγκτων ως προς την τεχνική καταλληλότητα οχημάτων, πιστεύουμε, πως θα έχουμε λιγότερα ατυχήματα από την αποχή τεχνικού ελέγχου οχημάτων, άρα, θα συμβάλουμε ουσιαστικά και σε αυτό το μεγάλο κοινωνικό ζήτημα των τροχαίων ατυχημάτων και στην βελτίωση της οδικής ασφάλειας.

 Τρίτον, συμβάλλουμε βέβαια και στην προστασία του περιβάλλοντος, ειδικότερα στην εκπομπή των ρύπων από τα ανέλεγκτα οχήματα.

 Τέταρτο, μειώνονται σημαντικά οι υποθέσεις στα δικαστήρια καθότι θα μειωθούν αισθητά τα ανασφάλιστα οχήματα.

 Πέμπτο, αυξάνονται τα έσοδα του κράτους λόγω της αύξησης των ασφαλιστηρίων συμβολαίων αλλά και του αριθμού των ασφαλιστηρίων συμβολαίων αλλά και τις αυξήσεις που αναμένουμε από την καταβολή των τελών κυκλοφορίας.

 Τέλος, ο συνεπής με τις υποχρεώσεις του πολίτης θα νιώσει ότι επιτέλους το κράτος λειτουργεί σε αυτό το πεδίο και δεν θα κλείνει το μάτι στην ανομία διά της απουσίας του.

Με τις διατάξεις των άρθρων 17 έως 20 ρυθμίζεται η διαδικασία αδρανοποίησης και διαγραφής των οχημάτων από τα μητρώα, συμβάλλοντας αποτελεσματικά στην διοικητική εκκαθάριση των μητρώων οχημάτων. Πρόκειται για μητρώα που τηρούνται κυρίως από το Υπουργείο Υποδομών και Μεταφορών και την ΑΑΔΕ, όσον αφορά τα τέλη κυκλοφορίας και τις δηλώσεις ακινησίας, το Υπουργείο Προστασίας του Πολίτη, καθώς και το επικουρικό κεφάλαιο, όσον αφορά τα ανασφάλιστα οχήματα. Μέχρι σήμερα η βάση δεδομένων των κυκλοφορούντων οχημάτων έχει μερική αξιοπιστία, η οποία οφείλεται εν πολλοίς στην έλλειψη διαλειτουργικότητας των εν λόγω μητρώων. Υπολογίζεται, ότι πάνω από 300.000 αυτοκίνητα είτε βρίσκονται σε αδράνεια είτε ακόμα δεν ξέρουμε καν πού βρίσκονται.

Η σημερινή ρύθμιση, λοιπόν, είναι ιδιαίτερα σημαντική, καθώς η έλλειψη διοικητικής τακτοποίησης των αδρανών και ανασφάλιστων οχημάτων έχει ως αποτέλεσμα να εξακολουθούν να εμφανίζονται αυτά ως ενεργά και να δημιουργούνται στρεβλώσεις, ως προς τα τέλη κυκλοφορίας. Ως αδρανή χαρακτηρίζονται τα οχήματα τα οποία δεν έχουν διαγραφεί, ούτε έχουν τεθεί σε οικειοθελή ή αναγκαστική ακινησία και εμφανίζονται σε κυκλοφορία στα διάφορα μητρώα οχημάτων, παραδείγματος χάρη του Υπουργείου Μεταφορών, της ΑΑΔΕ, του Υπουργείου Προστασίας του Πολίτη κ.α., ενώ για τα τελευταία επτά έτη δεν έχουν ασφαλιστεί, δεν έχουν υποβληθεί σε τεχνικό έλεγχο σε Κέντρα Τεχνικού Ελέγχου Οχημάτων και δεν έχουν καταβληθεί για αυτά τέλη κυκλοφορίας.

Η διαδικασία εκκαθάρισης ξεκινάει με την ηλεκτρονική διασταύρωση στοιχείων, που διενεργείται, όπως είπα, από τη Γενική Γραμματεία Πληροφοριακών Συστημάτων και Ψηφιακής Διακυβέρνησης, για τον εντοπισμό των αδρανών οχημάτων και λαμβάνει χώρα τουλάχιστον μία φορά ανά ημερολογιακό εξάμηνο. Τα δεδομένα που αφορούν στα ανωτέρω οχήματα και τα σχετιζόμενα με αυτά πρόσωπα, αντλούνται μέσω διαλειτουργικότητας ή διαβιβάζονται σε ηλεκτρονικά αρχεία με ασφαλή διαδικασία από διάφορες βάσεις δεδομένων και μητρώων που τηρούνται από κρατικούς και λοιπούς Φορείς. Από τη στιγμή που εντοπιστεί ένα όχημα με τις παραπάνω ελλείψεις για πάνω από 7 έτη, τίθεται σε καθεστώς προσωρινής αδράνειας και εν συνεχεία ειδοποιείται ο ιδιοκτήτης του, ώστε να προχωρήσει είτε στην οριστική αδρανοποίηση του οχήματος και συνεπώς τη διαγραφή από τα μητρώα είτε στη δήλωση ακινησίας του οχήματος είτε στην επανακυκλοφορία του οχήματος, έχοντας προβεί στις απαραίτητες ενέργειες.

Ιδιαίτερα σημαντική είναι όμως και η ρύθμιση που διευκολύνει τη διαγραφή οχήματος θανόντος, χωρίς να απαιτείται να έχει μεταβιβαστεί το όχημα στους κληρονόμους. Ικανοποιείται έτσι ένα πάγιο αίτημα συμπολιτών μας, που μέχρι σήμερα βρίσκονται αντιμέτωποι με κυκεώνα γραφειοκρατικών διαδικασιών, προκειμένου να απαλλαχθούν από ένα παλιό όχημα που δεν χρησιμοποιούν, ούτε όμως μπορούν νόμιμα να αξιοποιήσουν.

Συνεπώς με τις νέες παρεμβάσεις που σχεδιάζουμε, οι ιδιοκτήτες των οχημάτων υποχρεούνται να ενημερώνουν για την κατάσταση των οχημάτων τους, σε περίπτωση που έχουν διαγραφεί ή έχουν τεθεί σε οικειοθελή ακινησία ή εμπίπτουν στην κατηγορία οχημάτων που βρίσκονται επί σειρά ετών σε αδράνεια, ενώ σε περίπτωση χρήσης του οχήματος που έχει τεθεί σε οριστική αδράνεια, επιβάλλεται στον κάτοχο του οχήματος πρόστιμο, καθώς και τα τέλη κυκλοφορίας που αναλογούν στο όχημα για το έτος εντοπισμού. Επιπλέον, η εκκαθάριση των μητρώων οχημάτων, θα συμβάλει και στον ευχερέστερο εντοπισμό ανασφάλιστων οχημάτων που πράγματι κυκλοφορούν.

Όσον αφορά τα τέλη κυκλοφορίας, θεσπίζονται μειωμένα πρόστιμα σε περίπτωση εκπρόθεσμης καταβολής για τους μήνες Ιανουάριο και Φεβρουάριο. Μέχρι σήμερα ο ιδιοκτήτης του οχήματος υποχρεούται να προκαταβάλει τα τέλη κυκλοφορίας του επόμενου έτους μέχρι το τέλος Δεκεμβρίου και όλοι πηγαίνουμε και πληρώνουμε τα τέλη κυκλοφορίας μέχρι τέλος Δεκεμβρίου για το επόμενο έτος. Στην πράξη δινόταν κάποια μικρή παράταση από το Υπουργείο, συνήθως ήταν ένας ή δύο μήνες, αλλά μετά την πάροδο του διαστήματος αυτού, η καθυστέρηση, έστω και μιας ημέρας, επέσυρε πρόστιμο ίσο με το 100% των τελών κυκλοφορίας.

Με τη νέα ρύθμιση, αν τα τέλη καταβληθούν εντός του Ιανουαρίου του επόμενου έτους από το έτος καταβολής το πρόστιμο ανέρχεται στο 25% επί του τέλους. Αν καταβληθούν τον Φεβρουάριο, τον 2ο μήνα είναι στο 50% επί του τέλους, αν καταβληθούν όμως μετά τον Φεβρουάριο το πρόστιμο ανέρχεται στο 100% των τελών κυκλοφορίας ως ισχύει σήμερα. Άρα, έχουμε τέλος και σε αυτό το ζήτημα των παρατάσεων που δίνονταν διαδοχικά από πολλές κυβερνήσεις. Με την εν λόγω ρύθμιση εισάγουμε διαβαθμισμένη κύρωση δίνοντας ένα μεγαλύτερο χρονικό περιθώριο στους οδηγούς να ανταποκριθούν στις υποχρεώσεις τους χωρίς την επιβολή δυσανάλογων κυρώσεων ενώ μπορούν να κάνουν έναν καλύτερο προγραμματισμό των υποχρεώσεων τους.

Τέλος, στην υφιστάμενη ρύθμιση περί ακινησίας και συγκεκριμένα στην παράγραφο 3 είναι το άρθρο 22 του ν. 2367/1953, επέρχονται αλλαγές αναφορικά με τη διαδικασία και τα αρμόδια όργανα για τον εντοπισμό των οχημάτων, τη διενέργεια ελέγχων και την επιβολή προστίμων. Με τη νέα ρύθμιση ορίζεται ρητά πως η ΑΑΔΕ ως αρμόδια αρχή ελέγχου και επιβολής διοικητικής κύρωσης σε περίπτωση που εντοπιστεί να κυκλοφορεί όχημα το οποίο έχει δηλωθεί σε ακινησία. Παράλληλα, τα όργανα ελέγχου δύνανται να εντοπίζουν οχήματα που ενώ έχουν δηλωθεί σε ακινησία ανευρίσκονται να κυκλοφορούν ή να έχουν κυκλοφορήσει μέσω ειδικής εφαρμογής κινητών συσκευών για τη σάρωση πινακίδων, ενώ έχουν τη δυνατότητα να αντλούν στοιχεία και από τους παραχωρησιούχους αυτοκινητοδρόμων. Οι εν λόγω ρυθμίσεις θα συμβάλλουν ουσιαστικά στην άμεση εφαρμογή του υφιστάμενου πλαισίου και θα ενισχύσουν την επιχειρησιακή αποτελεσματικότητα.

Τέλος, προβλέπεται η δυνατότητα απευθείας διαγραφής από το Μητρώο Οχημάτων του Υπουργείου Υποδομών και Μεταφορών με αίτηση των κληρονόμων του θανόντος που το έχει θέσει σε κατάσταση ακινησίας.

Οι διατάξεις του υπό συζήτηση νομοσχεδίου κινούνταν αναμφίβολα προς τη σωστή κατεύθυνση όπως επιβεβαίωσαν και εξωκοινοβουλευτική φορείς αλλά και αρκετοί από τους συναδέλφους στην αντιπολίτευση. Ενώ επιβραβεύεται από την πλειοψηφία των πολιτών οι οποίοι θέλουν να τηρούνται οι κανόνες από όλους τους πολίτες και να μην υπάρχει ανοχή στην ανομία στη σωστή κατεύθυνση μιας και επιλύουν παθογένειες που μας απασχολούν χρόνια.

Συνοψίζοντας, για τα ανασφάλιστα οχήματα θεσπίζουμε αποτελεσματικούς μηχανισμούς ελέγχου μέσω ηλεκτρονικών διασταυρώσεων αξιοποιώντας τις δυνατότητες της τεχνολογίας και πρόκειται για ένα πλαίσιο την αναγκαιότητα του οποίου συζητάμε εδώ και πάρα πολλά χρόνια και ερχόμαστε σήμερα να κάνουμε πράξη. Είναι ένα ολοκληρωμένο πλαίσιο για τα οχήματα στα οποία συμπεριλαμβάνεται η ασφάλιση, ο τεχνικός έλεγχος και τα τέλη κυκλοφορίας. Μια ολοκληρωμένη προσέγγιση προς όφελος της κοινωνίας και της οδικής ασφάλειας.

Όσον αφορά τις νομοτεχνικές βελτιώσεις που θα κατατεθούν, θα κατατεθούν αύριο στην Ολομέλεια και θα δείτε ότι έχουμε ενσωματώσει αρκετά από τα σχόλια που έχουν γίνει τόσο στις Επιτροπές από τους συναδέλφους αλλά και από τους φορείς στην ακρόαση.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υφυπουργέ.

Κυρίες και κύριοι συνάδελφοι στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών με τίτλο: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».

Πριν προχωρήσουμε στην ψηφοφορία επί των άρθρων και επί του συνόλου ανακεφαλαιώνουμε με τις θέσεις των κομμάτων επί της αρχής.

Ο Εισηγητής της Πλειοψηφίας, κ. Μιχαήλ Παπαδόπουλος, ψήφισε υπέρ.

Ενώ επιφυλάχθηκαν για να τοποθετηθούν στην Ολομέλεια: Ο Εισηγητής της Μειοψηφίας, ο κ. Γεώργιος Γαβρίλος, ο Ειδικός Αγορητής της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ, ο κ. Παρασκευάς Κουκουλόπουλος, ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Εμμανουήλ Συντυχάκης, ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλειος Βιλιάρδος, η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Ευτυχία Αχτσιόγλου, ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», ο κ. Ανδρέας Βορύλλας, ο Ειδικός Αγορητής της Κ.Ο. «ΣΠΑΡΤΙΑΤΕΣ» ο κ. Ιωάννης Κόντης και ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ», ο κ. Αλέξανδρος Καζαμίας.

Στο σημείο αυτό ερωτάται η Επιτροπή: Γίνονται δεκτά τα άρθρα 1 έως 67 του σχεδίου νόμου;

Τα άρθρα 1 έως 67 γίνονται δεκτά.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Κύριε Πρόεδρε, συγγνώμη. Θα τοποθετηθούμε αφού ερωτάται η Επιτροπή. Κανονικά θα έπρεπε να γίνεται ψηφοφορία επί των άρθρων. Έχει εγκατασταθεί μία διαδικασία πρωτοφανής που δεν γίνεται ούτε αυτό. Αλλά τουλάχιστον να τοποθετηθούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Αυτό είθισται κυρία Πρόεδρε, εδώ και πάρα πολλά χρόνια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Δεν είθισται. Είναι εικονική ψηφοφορία αυτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Είναι μία πρακτική πολλών ετών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Εμείς δεν συναινούμε σε αυτή την πρακτική.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Αυτό συνέβαινε και την περίοδο που ήσασταν Πρόεδρος της Ελληνικής Βουλής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Όχι κάνετε λάθος. Όταν ήμουν Πρόεδρος της Βουλής, δεν συνέβαιναν αυτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κυρία Πρόεδρε, συνέβαιναν αυτά στις Επιτροπές. Πιστέψτε με επειδή είμαι από το 2012 εδώ και δεν έχω λείψει σχεδόν από καμία Επιτροπή. Γίνονται δεκτά ως έχουν κατά πλειοψηφία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Όχι κατά πλειοψηφία. Θα τοποθετηθούμε, κύριε Πρόεδρε. Θέλουμε να καταχωρηθεί η ψήφος μας. Θα τοποθετηθεί ο Ειδικός Αγορητής μας. Σας παρακαλώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κυρία Πρόεδρε, μην δημιουργείτε θέμα. Όπως βλέπετε εδώ υπάρχει η πλειοψηφία που είναι υπέρ του νομοσχεδίου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Ότι το περνάτε μόνοι σας δηλαδή. Εμείς θέλουμε, κύριε Πρόεδρε, να καταγραφεί ότι ψηφίζουμε κατά της τροπολογίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Η τροπολογία κυρία Πρόεδρε να ξέρετε επειδή δεν ήρθε ο κύριος Υπουργός να την υποστηρίξει, θα συζητηθεί. Είναι σε γνώση των συναδέλφων βουλευτών. Θα συζητηθεί αύριο στην Ολομέλεια. Δεν ενσωματώθηκε στο νομοσχέδιο. Όπως είδατε, τα άρθρα 1 έως 67 ζήτησα, εάν θα ψηφιστεί από την πλειοψηφία ή όχι και είπε ναι και κλείνει εκεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Άρα τελειώνει η διαδικασία μιλώντας μόνο η πλειοψηφία; Σοβαρά μιλάτε; Δεν υπάρχει αυτό το πράγμα. Εμείς θέλουμε να τοποθετηθούμε. Είναι ψηφοφορία. Αν έχετε την πλειοψηφία εικονικά με δύο βουλευτές παρόντες και με εσάς τρεις, να φύγουμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ερωτάται, κυρία Πρόεδρε, ο Εισηγητής της Πλειοψηφίας και είπε ότι ψηφίζει υπέρ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Άρα, οι υπόλοιποι περιττεύουμε; Στη δημοκρατία απαντά η πλειοψηφία;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Δεν περιττεύετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Επειδή λοιπόν εμείς βρισκόμαστε εδώ υπηρετώντας τους πολίτες, οι οποίοι μας εμπιστεύθηκαν και είμαστε παρόντες εν αντιθέσει με την απούσα πλειοψηφία, δηλώνουμε για να καταχωριστεί η ψήφος μας. Ψηφίζουμε κατά της τροπολογίας όποτε και αν την υποστηρίξει ο κύριος Υπουργός που κρύβεται. Θα κριθεί το τι θα ψηφίσουμε στα άρθρα και επιφυλασσόμαστε και συνολικά από τη στάση της Κυβέρνησης και από το αν θα αποσύρει την τροπολογία. Καταγράφουμε ότι μέχρι στιγμής δεν έχει τοποθετηθεί, από κυβερνητικής πλευράς, κανένας υποστηρίζοντας την τροπολογία.

**ΜΙΧΑΗΛ ΠΑΠΑΔΟΠΟΥΛΟΣ (Εισηγητής της Πλειοψηφίας)**: Κυρία Πρόεδρε, δεν κουβεντιάζετε η τροπολογία σήμερα γι’ αυτό δεν έχουμε τοποθετηθεί. Η τροπολογία θα κουβεντιαστεί αύριο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Θα έχετε το χρόνο αύριο -αυτό που είπατε για την τροπολογία ότι το καταψηφίζετε – να εισηγηθείτε στην Ολομέλεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΥΕΡΙΑΣ»)**: Γιατί αντιδράτε δεν καταλαβαίνω. Ενοχλεί ακόμα και το να καταγράψουμε την ψήφο μας; Σας λέω ξανά ότι εσείς είστε συνήθως ευγενέστατος. Καταλαβαίνω ότι υπάρχει ένας εκνευρισμός και στο κόμμα και στην Κυβέρνηση. Υπάρχει μια βαρύτατη εκλογική απώλεια, αυτήν την κατάρρευση του 41% που έγινε 28%, αλλά δεν σημαίνει ότι θα καταργήσουμε την αντιπολίτευση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κυρία Πρόεδρε, ολοκληρώσατε. Καταλάβαμε για την ψήφο, ότι ψηφίζετε κατά της τροπολογίας.

Ερωτάται η Επιτροπή γίνεται τώρα δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Γίνεται δεκτό κατά πλειοψηφία.

Τέλος, ερωτάται η Επιτροπή εάν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Δεκτό κατά πλειοψηφία. Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της αρχής, επί των άρθρων και στο σύνολό του ως έχει κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Γαβρήλος Γεώργιος, Αποστολάκη Ελένη-Μαρία (Μιλένα Κατρίνης Μιχαήλ, Σταρακά Χριστίνα. Στολτίδης Λεωνίδας, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος, Καζαμίας Αλέξανδρος και Κωνσταντοπούλου Ζωή.

Τέλος και περί ώρα 18.50΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**